ވެއްޔާނުލާ ގަސްހެއްދުން3— Ihavandhoo.com\n28 ޖުލައި 2013 1 ފަތުޙުﷲ އަޙުމަދު ރަޝީދު\nފެނުގައި ގަސް އިންދާ ހައްދާނެގޮތުގެ މައުލޫމާތުގެ ސިލްސިލާގެ މިފަހަރު މި ހުށަހަޅާލަނީ ފަސޭހައިން ލިބެން ހުންނަ ބާވަތްތަކުގެ އެހީގައިގޭގައި އަމިއްލަ އަށް ތައްޔާރުކުރެވިދާނެ އޮނިގަނޑެކެވެ.\nމިއީ ފެނުގައި ގަސްހެއްދުމަށްޓަކައި އަގުހެޔޮކޮށް ގޭގައި ތައްޔާރު ކުރެވިދާނެ ނިޒާމެކެވެ. ފެނުގައި ގަސް އިންދުމަށް ޝައުޤު ހުންނަ ފަރާތްތަކުން އަޖުމަބަލާލުމަށް މި ފަދަ ސިސްޓަމަކުން އެހީތެރިވެވިދާނެކަމަށް ޤަބޫލުކުރެވެއެވެ. މި ނިޒާމުގައި ބޭނުންކުރާނީ ކޮކާކޯލާގެ2ލީޓަރު ފުޅި އާއި އެސްލޯނު ހޮޅި އާއި ހޮޅި ގުޅުވުމަށް ބޭނުންކުރާ ޓީ އަދި އެލްބޯ ނުވަތަ ކަނެކްޓަރ އެވެ. މިއީ ބޭނުން ސައިޒަކަށް ބޭނުން ގޮތަކަށް ބޭނުން މިންވަރަކަށް ބޮޑުކޮށް އަދި ކުޑަކޮށް ތައްޔާރުކުރެވިދާނެ ސިސްޓަމެކެވެ. މި ފަހަރު މިހުށަހަޅާލަނީ އާދައިގެ ސިސްޓަމެއް ތައްޔާރު ކުރެވިދާނެ ގޮތެވެ. މިކަމަށްބޭނުން ވާނެ ތަކެއްޗާއި ކަންކުރަންވީ ގޮތްތައް ތިރީގައި އެވަނީއެވެ.\n1 އިންޗީގެ 14 ޓީ / އެސްލޯނު ހޮޅި ގުޅުވުމަށް ބޭނުންކުރާ\n1 އިންޗީގެ6ކޯރނަރ / އެސްލޯނު ހޮޅި ގުޅުވުމަށް ބޭނުންކުރާ\n1 އިންޗީގެ 1 ޓީ، ½ އިންޗީގެ ބޭރަށް ތްރެޑްލާފައިވާ\n½ އިންޗީގެ 1 ކަނެކްޓަރ\n1 އިންޗީގެ 10 ފޫޓްގެ އެސްލޯނު ހޮޅި:\n7 އިންޗި ދިގު 1 ހޮޅި ބުރި\n6 އިންޗި ދިގު4ހޮޅި ބުރި\n4.5 އިންޗި ދިގު 1 ހޮޅި ބުރި\n4 އިންޗި ދިގު 12 ހޮޅި ބުރި\n1 އިންޗި ދިގު 11 ހޮޅި ބުރި\n2 ލީޓަރު ފުޅީގެ (ކޮކާކޯލާ) 11 މަތި ގަނޑު (އެތެރޭގައި ½ އިންޗި ލޯވަޅެއް އަޅާފައި)\n2 ލީޓަރުގެ 11 ފުޅި (ކޮކާކޯލާ) މެދުން ބުރިކޮށްލާފައި\nއެސްލޯނު ހޮޅި ތަތްކުރުމަށް ބޭނުންކުރާ ތެރަސް\nފެން އަޅާނެ ޓައްޕު/ ހަން ނުވަތަ ބާލިދީއެއް\nމަސްޓޭންކްގައި ގެންގުޅޭފަދަ އޮޓޯ ޕަންޕެއް\nކުރެހުމުގައިވާ ގޮތަށް ޓީ އަދި އެލްބޯތައް ތެރަސްލާ ތަތްކުރާށެވެ. ކޮންމެ ހޮޅި ކޮޅެއްގެ ދިގުމިނަކީ4އިންޗިއެވެ. ތެރަސްލުމުގެ ކުރިން ރަނގަޅަށް އަތުރާލުމަށް ސަމާލުކަންދޭންވާނެއެވެ. ކުރެހުމުގައި ވާ ގޮތަށް ތިން ޓީ އަރިއަށް، ދެ ޓީ މައްޗަށް އަދި ދެ އެލްބޯ މައްޗަށްވާ ގޮތަށް އެތުރުމަށް ސަމާލުވާށެވެ. މި ވައްތަރުގެ ދެ ސެޓްތައްޔާރުކުރާށެވެ.\nދެވަނަ ކަމެއްގެ ގޮތުގައި6އިންޗި ދިގުމިނުގައި ހުރި4ހޮޅިކޮޅުގައި ތެރަސް ލުމަށްފަހު ކުރެހުމުގައި ވާގޮތަށް ތަތްކުރާށެވެ. ތިންވަނަ ބަރީގައިވާ ހޮޅިތައް ތަތްކުރާނީ ޓީގެ ދެމެދަށް ½ އިންޗީގެ ހޮޅިކޮޅެއް ލުމަށް ފަހުގައެވެ. ތިން ބައި ކުރެހުމުގައި ވާ ގޮތަށް ތަތްކޮށް ނިމޭއިރު ދިގުމިން ސީދާކުރަން ސަމާލުވާށެވެ. އަދި ތްރެޑް ހިމެނޭ ޓީ އަރިއަށް ބޭއްވުމަށް ސަމާލުވާށެވެ. މިއީ ގަސް އިންދުމަށް ތައްޔާރުކުރާ ނިޒާމުގެ މެދުބައެވެ. މިބައި ތައްޔާރުކޮށް ނިމުމުން ކުރިން ތައްޔާރު ކުރެވިފައިވާ ދެ ފަރާތާއެކު ކުރެހުމުގައިވާގޮތަށް މުޅި ނިޒާމުގެ އޮނިގަނޑު އެއްކޮށް ރާވާ ތެރަސްލާ ތަތްކުރާށެވެ.\nއޮނިގަނޑު ތައްޔާރުކުރުމަށްފަހު ދެން ތައްޔާރުކުރަން ޖެހޭނީ ގަސް އިންދުމަށް ބޭނުންވާ ބައިގައި ފެންހަރުލާނެ ގޮތަށް ތައްޔާރުކުރާ އުނބުގަނޑެވެ. ނުވަތަ ފުޅި ބުރި ހަރުކުރާ ބައެވެ. މިގޮތުން، އެންމެ ފުރަތަމަ ޓީގެ ތެރެއަށް ލުމަށްޓަކައި 1 އިންޗީގެ ހޮޅިކޮޅުގައި ތެރަސްލުމަށްފަހު ލޯވަޅު އަޅާފައިވާ ފުޅީގެ މަތިގަނޑާއި ހޮޅިކޮޅު ތަތްކުރާށެވެ. އެއަށްފަހު، ޓީގައި ހޮޅިކޮޅު ތަތްކުރާށެވެ. ފުޅީގެ ތުނބުގައި ތެރަސްލާ މަތިގަނޑުގައި ހަރުކުރާށެވެ. މަތިގަނޑު ފެން ލީކު ނުވާނޭހެން ފަރުވާތެރިވެ ތެރަސްލާންވާނެއެވެ.\nސިސްޓަމުގެ މަތީބައި ތައްޔާރުކުރުމަށްފަހު ދެން ސަމާލުވާންވީ ބަޔަކީ އޯވަރ ފްލޯ ހޮޅި ތައްޔާރުކުރުމަށެވެ. ކުރެހުމުގައިވާ ގޮތަށް މިކަން ކުރުމަށްޓަކައި5އިންޗީގެ ދިގު ހޮޅި އެލްބޯ އަކަށް ގުޅުވާ އަނެއްކޮޅަށް7އިންޗީގެ ހޮޅި ޖެހުމަށްފަހު ދެ ބައިގެ ދެމެދަށް2¼ ގެ ހޮޅިކޮޅެއް ލުމަށްފަހު ތެރަސްލާށެވެ. އަދި މި ހޮޅީގެ މަތީ ފަރާތުގައި ހިމަ ލޯވަޅެއް ތޮރުފާށެވެ. އެއަށްފަހު ކުރެހުމުގައިވާ ގޮތަށް ސިސްޓަމް އެއްކޮށް ރާވާށެވެ. އަދި ފެންނެގުމަށް ތައްޔާރުކުރެވުނު ހޮޅީގެ އެއްކޮޅު އޮޓޯ ޕަންޕާއި ގުޅާށެވެ. އަދި ފެން އެޅުމަށް ޚާއްޞަކުރެވިފައިވާ ބާލިދީ ޓައްޕު ފަދަ އެއްޗެއްމަތީގައި ރަނގަޅަށް ހަމަޖެހޭނެގޮތަށް ސިސްޓަމް ބަހައްޓަން ސަމާލުވާށެވެ. އަދި ސިސްޓަމުގެ ފެންދައުރުވުމުގައި މައްސަލައެއް ހުރިނެތް ގޮތް ބެލުމަށް ސިސްޓަމް ޓެސްޓުކޮށްލަންވާނެއެވެ. މިފަދަ ކޮންމެ ސިސްޓަމެއް ތައްޔާރު ކުރުމަށްފަހުގައިވެސް ސިސްޓަމް އެއްކޮށް ސާފުވާނޭހެން ދޮވެލަން ވާނެއެވެ. ސިސްޓަމު ދޮންނައިރު، ސިސްޓަމް ތައްޔާރުކުރުމަށް ބޭނުންކުރި ކެމިކަލް ތަކުގެ އަސަރުތައް ކަނޑުވާލުމަށް ކުޑަ ބްލީޗް ފޮދެއް ބޭނުންކުރެވިދާނެއެވެ. އެއަށްފަހު ސިސްޓަމް ރަނގަޅަށް ހިއްކާލުމަށް އަވީގައި ބޭއްވުމަށްފަހު، ގަސް ހެއްދުމަށްބޭނުންވާ ތަނުގައި ސިސްޓަމް ބަހައްޓާށެވެ. ދެން ސިސްޓަމަށް ފެން އެޅުމަށްފަހު ފެން އެޅުމަށް ބަހައްޓާ ބާލިދީ ނުވަތަ ޓައްޕަށް ކާނާ ގިރުވާފައިވާ ފެން އަޅާ ސިސްޓަމުގެ ފެންގަނޑުގައި ކާނާ ދައުރުވާނޭހެން ފެންތައް ދައުރުވާގޮތް ހަދާށެވެ. އަދި ސިސްޓަމްގައި އިންދުމަށް ތައްޔާރުކޮށްފައިވާ ގަސްތައް (އެދެވިގެންވަނީ ޑިސްޕޯސަލް ތަށީގެ ތެރެއިން ފެން ބުއިމަށް ބޭނުންކުރާ ބާވަތުގެ ތަށީގައި ބޮނބިކުނޑި ކަފަ ނުވަތަ ސްޕަންޖުގައި ގަސްފަޅުވާ ކުރިން ތައްޔާރުކުރުމަށްފަހު) ސިސްޓަމުގެ ކޮންމެ ފުޅިއެއްގައި ގަހެއް އިންދާށެވެ. އަބަދުވެސް ހަނދާންކުރަންވީކަމަކީ ހުދުކުލައިގެ އެއްޗެއްސަށް އަލި އޮބްސަރވްކުރާ މިންވަރު ކުޑަވާނެކަމެވެ. އަދި އެތެރެފެންނަ މިފަދަ ފުޅި ތަކެއްގައި ފެހި ޖަހާ، އެކަމުން ގަސްތަކުގެ މޫތަކަށް އިތުރު ގޯސްތަކެއް ކުރިމަތި ވެދާނެކަމަށް ވިސްނަންވާނެއެވެ. އެހެންކަމުން، ސިސްޓަމްގައި ހުދު ދަވާދުލުމަކީ އެދެވިގެންވާކަމެކެވެ. މި ސިސްޓަމުގައި މިރުސް، ކިއުކަމްބަރ، ސްވީޓް މެލަން، ފަދަ ފެނުގައި ފަސޭހައިން ހެދޭ ބާވަތްތައް ހެއްދިދާނެއެވެ. ކޮންމެ ސިސްޓަމެއްގައިވެސް ހައްދާނީ ވަކި ބާވަތެކެވެ. އެހެނީ، ކޮންމެ ބާވަތެއްގެ ގަހަށްވެސް ކާނާ ގިރުވަން ޖެހެނީ ވަކި މިންވަރަކަށެވެ. ވަކި ގޮތަކަށެވެ. އަޖުމަ ބަލާލަން ކުޑަ ސިސްޓަމަކުން ފަށައިގެން ކުރިއަށް ގެންދެވިދާނެއެވެ. ތަޖުރިބާ ލިބެމުންދާ މިންވަރަކުން ސިސްޓަމް ބޮޑުކޮށް ވިޔަފާރީގެ ގޮތުގައި ކުރާ މަސައްކަތެއްގެގޮތުގައި ދަނޑުވެރިކަމުގެ މަސައްކަތް ކުރިއަށް ގެންދެވިދާނެއެވެ. “ތަޖުރިބާއަކީ އެންމެ ފުރިހަމަ އެދުރެވެ.”\nލިޔުމުގައި އިޝާރާތް ކުރައްވާފައިވާ ކުރެހުން ހިމަނާލަދެއްވުން އެދެމެވެ.\n–5އޮގަސްޓު 201300


SunOnline: Eid - Islaamee unmathah message eh\n1438 ވަނަ އަހަރުގެ ފިތުރު އީދު ނަމާދު -- ސަން ފޮޓޯ/ ފަޔާޒު\nޢީދު – އިސްލާމީ އުންމަތަށް މެސެޖެއް\n12 މަސް4ހަފްތާ ކުރިން - 25 ޖޫން 2017 2\n"ޢީދުއައީ ހިނިތުންވަމުން، މާމަލުގައި ނަލަ ކުލަ ޖައްސަމުން\nރީތިވިހައި ލަވަކިޔަމުން ، މީރުވަހުން ޖައްވު ހުވަނދުލަމުން "\nމަތީގައި އެވަނީ އަޅުގަނޑުގެ ލޮބުވެތި އަޚް ޢަބްދުﷲ ޞާދިޤު މުސްލިމުންގެ އުފާވެރި ފިޠުރު ޢީދު ސިފަކުރައްވައިފައިވާ ރީތި ސިފަކުރެއްވުމުގެ ތެރެއިން ހޮވައިލި މުތެކެވެ.\nއާދެ، މިއަދަކީ މިއަހަރުގެ އުފާވެރި ފިޠުރު ޢީދު ދުވަހެވެ. މިއަދަކީ އުފަލާއި ހިނިތުންވުމުގެ ދުވަހެކެވެ. އާހެދުންލުމުގެ ދުވަހެކެވެ. ކުޑަކުދީންނާއި ބޮޑެތިމީހުންނާއި، ޒުވާނުންނާއި މުސްކުޅިންނާއި އެންމެންގެ މޫނުމަތިން އުފާވެރިކަން ފާޅުކުރުމުގެ ދުވަހެކެވެ. މިއަދުގެ ތަހްނިޔާ އެންމެހައި އަޚުންނާއި އުޚުތުންނަށް އަރިސްކުރަމެވެ.\nމިއަދާ ގުޅިގެން އުފެދޭ ސުވާލަކީ ޢީދުދުވަހަކީ އެހެންވެސް ދުވަސްތަކެކޭ އެއްގޮތަށް އިރުއަރައި އިރުއޮއްސި ޒަމާނުގެ ފަތްފުށްތަކުގެތެރެއަށް ވަދެގެންދާ ދުވަހެއްބާއެވެ! ނޫނެކެވެ. އިސްލާމްދީނުގެ މިޒާޖަކީ އެދީނާ ގުޅިފައިވާ ކޮންމެކަމަކުންވެސް އިންސާނިއްޔަތަށް މެސެޖެއް ދިނުމެވެ. ޢިބްރަތާއި ނަސޭޙަތާވީ ފަރާތަށް އިންސާނާ ސަމާލުކުރުވުމެވެ. އިންސާނާގެ ހަޔާތުގައި ދިމާވާ ކޮންމެކަމަކީ އޭނާ ހިނގާން އޮންނަ މަގަށް އަލިކޮށްދޭ ދަންމަރަކަށް ހެދުމެވެ. އޭގެ އަލީގައި އެންމެނަށްވެސް ކުރިޔަށް ހިނގައިގަނެވޭ ފަދަ ދަންމަރެކެވެ.\nމުސްލިމުންގެ ޢީދުގެ ތަފާތު\nއިސްލާމްދީނުގެ ޢީދުތަކާ އެހެނިހެން ދީންތަކުގެ ޢީދުތަކާ ތަފާތުކޮށްދޭ ޚާއްޞަ ސިފަތަކެއްހުރެއެވެ. އެންމެ ފުރަތަމަ ކަމަކީ މުސްލިމުންގެ ކޮންމެ ޢީދަކީވެސް ބުއްދިޤަބޫލުކުރާ އަސާސުތަކެއްގެ މަތީގައި ފާހަގަކުރެވޭ ޢީދަކަށްވުމެވެ. ވަހްމީ ޝަޚްޞިއްޔަތަކާ ނުވަތަ ފުލޯކު ވާހަކަޔަކާ ގުޅިފައިވާކަމަކަށް ނުވުމެވެ. މުސްލިމުން ފިޠުރުޢީދު ފާހަގަކުރަނީ އަރަހުށި މާތްﷲ މުސްލިމުންގެ މައްޗަށް ފަރުޟުކުރެއްވި މަސްދުވަހުގެ ރޯދަހިފައި ނިމުމުގެ އުފަލުގައެވެ. އަރަހުށި މާތްﷲ މުސްލިމުންގެ ނަބިއްޔާއަށް ކީރިތި ޤުރުއާން ބާވައިލައްވާން ފެއްޓެވީ ރޯދަމަހެއްގައެވެ. އެހެންކަމުން ފިޠުރު ޢީދަކި މުސްލިމުންނަށް އެމާތް ފޮތް ދެއްވިކަމުގެ މައްޗަށް ޝުކުރުވެރިވުމުގެވެސް ޢީދެވެ. އާދެ، މާތްﷲ ގެ ޙުކުމްފުޅެއް ފުރިހަމަކުރެވުމާއި،އެކަލާނގެ ދެއްވި ނޫރެއް ބާވައި ގަނެވި މުސްލިމުންގެ ހަޔާތާ ގުޅުވައިލެވުމުގެ އުފާވެރި މުނާސަބާ ފާހަގަކުރުމުގެ ޢީދެވެ.\nމުސްލިމުންގެ ދެޢީދުތެރެއިން ދެވަނަޔަށް އަންނަނީ އަޟްޙާޢީދެވެ. މާތްﷲ މާތްކުރެއްވި ނަބީބޭކަލަކު އެކަލާނގެ އަމުރުފުޅަށް ތަބާވެ ވަޑައިގެންނެވުމުގެ ގޮތުން އެކަލޭގެފާނުގެ އަލަތު ދަރިކަލުން ޤުރުބާންކުރައްވަން ކުރެއްވި މަސައްކަތްޕުޅުގެ ހަނދާން ދިރުވުމުގެ ޢީދެވެ. އަރަހުށި މާތްﷲގެ ޢަހުދުފުޅަށް ވަފާތެރިވުމުގެ ޢީދެވެ. މުސްލިމުން ތާއަބަދު ތިބެނީ އެކަލާނގެ ރުހިވޮޑިގަތުން ހޯދުމަށްޓަކައި ޤުރްބާން ކުރަން ތައްޔާރަށްކަން ސާބިތުކޮށްދިނުމުގެ ޢީދެވެ. ކިތަންމެ ލޮބުވެތި އެއްޗަކަށްވިޔަސް ވެހެވެ. މިދެ ޢީދަކީވެސް ބުއްދިޤަބޫލުކުރާފަދަ މަތިވެރި ކަންތައްތަކެއްގެ ހަނދާނީ ދެ ޢީދެވެ. އިންސާނީ ބުއްދިއަށް ރޭކަނުލާ ފުލޯކު ކަންތައްތަކަކާ ގުޅިފައިވާ ދެޢީދެއްނޫނެވެ.\nޢީދު ފާހަގަކުރުމަކީ އިންސާނީ ކޮންމެ މުޖްތަމައެއްގައިވެސް އޮންނަ ކަމެކެވެ. އިންސާނީ ސުންނަތެކެވެ. ޢީދަކީ ޤައުމީ އެއްބައިވަންތަކަން ދެމެހެއްޓުމުގެ ވަސީލަތެކެވެ. ދީނާގުޅިފައިވާ ގުޅުން ފާޅުކޮށްދޭކަމެކެވެ. އިންސާނާއަކީ އޭނާގެ އިންފިރާދީ ޝަޚްޞިއްޔަތާއެކު އިޖްތިމާއި ގުޅުންތަކާއި ބަނދެވުންތަކަކަށްވެސް ބޭނުންވާ މީހެކެވެ. ދުނިޔޭގެ ހުރިހާ ޤައުމުތަކަކުންވެސް އީދުތަކާއި،ބާޒާރުތަކާއި ، ޤައުމީ ދުވަސްފަދަ ނަންނަމުގައި އިޖްތިމާޢީ ބައްދަލުވުމުގެ ދުވަސްތައް ފާހަގަކުރަނީ އެހެންވެގެންނެވެ. މިގޮތުން އިންސާނާ ފާހަގަކުރާ އިޖްތިމާއީ ދުވަސްތަކުން އެބައެއްގެ ދީނުގެ މިޒާޖާއި ޒައުޤާއި އެބައެއްގެ ވިސްނުމާއި ފިކުރު ހުންނަގޮތުގެ ހިޔަނިވެސް ދައްކައިދެއެވެ.\nއިސްލާމްދީން އައުމުގެ ކުރީންވެސް އަރަބީން ބައެއް ޢީދު ފާހަގަކޮށް އުޅުނެވެ. ޚާއްޞަ ބާޒާރުތައް ބޭއްވިއެވެ. ބަހާރު މޫސުން ފެށުމުގެ މުނާސަބާއާއި ނިމުމުގެ މުނާސަބާގައި އީރާނުމީހުން ވަރަށް ފޯރީގައި ޖޯޝާއެކު ޢީދު ފާހަގަކުރެއެވެ. އެހެންކަމުން މަދީނާގެ ބަޔަކު އީރާނުގެ ނައުރޯޒާއި މެހެރުޖާނާ ދެޢީދު ފާހަގަކުރުމުގައި ބައިވެރިމުގެ ހުއްދައަށް އެދި ކައުސާހިބާ ޞައްލަﷲ ޢަލައިހި ވަސައްލަމަގެ އަރިހުގައި ދެންނެވިއެވެ. އިތުރުސާހިބާ އެހުއްދައެއް ނުދެއްވިއެވެ. ނަމަވެސް މުސްލިމުންނަށްޓަކައި ދެޢީދު ޢައްޔަންކޮށްދެއްވިއެވެ. އެދެ،ޢީދަކީ ފިޠުރު ޢީދާއި އަޟުޙާ ޢީދެވެ.\nޢީދުގެ އުފާފާޅުކުރުމުގެ ތަފާތު\nކުރިންވެސް ދެންނެވިފަދައިން މުސްލިމުންގެ ދެޢީދަކީވެސް އިންސާނިއްޔަތަށް މެސެޖުތަކެއް ފޮނުވާ ދެމުނާސަބާއެވެ. މުސްލިމުންގެ ދެޢީދުގެ އެންމެ ފުރަތަމަ މެސެޖަކީ އުފާފާޅުކުރުމުގެ ދުވަސްތައް ފާހަގަކުރަންވީ ކިހިނަކުންކަން އަންގައިދުމުވެ. ވިސްނައިލަމާ ހިންގަވާށެވެ. ދެޢީދު ދެދުވަހަށްވުރެ އުފާވެރި ދެދުވަހެއް އިސްލާމީ އުންމަތަކަށެއް ނާދެއެވެ. ނަމަވެސް އެ ދެދުވަހާ ގުޅިގެން އެހެނިހެން ޤައުމުތަކުގެ މީހުންކުރާ ގޮތަށް "ޕާޓީކުރުމުއް" ނޯވެއެވެ. ރާފީފާތައް އަނގަމައްޗެއް ނުކުރެއެވެ. އަލިފާނުގެ ކުޅިވަރުތައްކުޅުމެއް ނޯވެއެވެ.\nމުސްލިމުންގެ ޢީދު ފެށިގެން އަންނަނީ ޢީދުވިލޭރޭގެ ފަތިހު ތެދުވެ ފަތިސްނަމާދުކުރުމުންނެވެ. ފެންވަރައި ތާހިރުވެ ލިބޭމީހުން އާހެދުންލައެވެ. އެންމެން އުފަލުން އެކަކު އަނެކަކަށް ތަހްނިޔާކިޔަމުން ދަނީ ޢީދުނަމާދަށެވެ. މިސްކިތަށް ދާއިރުވެސް ހިތްތަކަށްވެރިވެފައި އޮންނަނީ މާތްﷲގެ ގަދަ ކީރިތިވަންތަ ކަމެވެ. ދުލުން ކިޔަމުން ދާނީ އެކަލާނގެ ކިބްރިޔާވަންތަކަމުގެ ތަކުބީރެވެ. ޢީދުނަމާދުގައި ތިމާމެންގެ ނިތްކުރި ބިންމަތީގައި ޖައްސައިލަނީ މާތްﷲގެ މަތިވެރިވަންތަކަމާއި ތިމާމެންގެ ނިކަމެތިކަމަށް އިއުތިރާފުވުމުގެ ގޮތުންނެވެ. ޢީދުނަމާދު ކުރަނީ މޮޅާއި ދެރައިގެ ތަފާތެއްނެތި އެންމެން ކޮނޑާކޮނޑު ޖައްސައިގެންތިބެއެވެ. މުއްސަންޖަކަށްވިޔަސް، ފަޤީރަކަށްވިޔަސް، ވެރިޔަކަށްވިޔަސް، މުވައްޒަފަކަށްވިޔަސް، ދިވެއްސަކަށްވިޔަސް، ބަންގާޅީއަކަށްވިޔަސް ވެހެވެ. މިގޮތުގައި ތިބެ ޢީދު ނަމާދު ކުރުމަށްފަހު ދެން އޮންނަނީ ޢީދު ޚުޠުބާގެ އަޑުއެހުމެވެ. މުސްލިމުންނަކީ ހެޔޮބަސްއަހާ ހެޔޮބަސް ޤަބޫލުކުރާ ބަޔަކަށްވާތީއެވެ. މިކަންކަމުން ފާޅުކުރެވެނީ މުސްލިމުންނަކީ އެއް އުންމަތެއްކަމެވެ. މާތްﷲގެ އެއްކައުވަންތަކަން ޤަބޫލުކުރާ، އެކަލާނގެ ރަސޫލާއަށް އީމާންވާ، އެކަލާނގެ ފޮތް ބޮލަރުވާ އެއް ބައެއްކަމެވެ. މުސްލިމުންގެ ތެރޭގައި އެއްބައިވަންތަކަމުގެ އަސާސުތައް ކިހައިވަރުގަދަކަމެވެ. އެހެންކަމުން އަޅުގަނޑުމެން މުސްލިމުންގެ ޝަރަފާ ގުޅޭ ގޮތަކީ ޚިޔާލުތަފާތުވުންތައް ހަނދާން ހަނދާންނައްތައިލުމެވެ. އެއްބަޔަކު އަނެއްބަޔެއްގެ ޚިޔާލަށް އިޙްތިރާމްކުރުމެވެ. އެއްބަޔަކު އަނެއްބަޔަކު ބަރުދާސްތުކުރުމެވެ.\nމިގޮތުން މުސްލިމުންގެ ޢީދު އިންސާނިއްޔަތަށް ދޭ އަނެއް މެސެޖަކީ އީމާންކަމުގެ އަހްލުވެރިންނަކީ އުފާފާޅުކުރުމުގެ ވަގުތުތަކުގައިވެސް މަޑުމޮޅި ބައެއްކަމެވެ. ކެކިއަރާ ބައެއް ނޫންކަމެވެ. މުސްލިމުންނަކީ އެއްވެސް މުނާސަބާއެއްގައި ކިބުރުވެރިކަމާއެކު މޭފުއްޕައިލާ ބައެއް ނޫންކަމެވެ. ތިމާގެ ދުލުން އަހަރެން ވަންތަކަމުގެ ބަސްތައް ބޭރުކުރާ ބައެއް ނޫންކަމެވެ. އުފާފާޅުކުރާއިރުވެސް މުސްލިމުން ތިބެނީ މާތްﷲގެ ޙަޟްރަތުގައި ނިޔަނެތިކަމާއެކު އިސްއޮބައިގެންކަމެވެ. ދުލުން ފާޅުކުރާނީ މާތްﷲގެ މަތިވެރިވަންތަކަން އިއުލާނުކުރުމުގެ ބަސްތައްކަމެވެ. ހަމައެކަނި ޢީދު ފާހަގަކުރުމުގައެއް ނޫނެވެ. ކާވެނީގެ މުނާސަބާތަކުގައިވެސް، ކުއްޖަކު ލިބުމާ ގުޅިގެންވެސް، އާގެއެއް އެޅުމުގެ އުފަލުގައިވެސް ވަޒީފާއެއް ލިބުމުގެ މުނާސަބާގައިވެސް މުސްލިމުން އުފާފާޅުކުރާންވާނީ ނިޢުމަތްދެއްވާ ފަރާތަށް ހިތްތިރިކަމާއި، ނިޔަނެތިކަމާއިއެކު ތަވާޟުޢުވެރިވެތިބެކަމެވެ.\nއުފާފާޅުކުރުމުގައި އެންމެން ބައިވެރިކުރުން\nއިސްލާމީ ޢީދު އަޅުގަނޑުމެންނަށް ދޭ އަނެއް މެސެޖަކީ ޢީދު ޢީދަކަށްވާނެ ގޮތް އަންގައިދިނުމުގެ މެސެޖެވެ. އިސްލާމީ ނަޒަރުގައި ޢީދު އީދަކަށްވާނީ ޢީދުގެ އުފަލުގައި މުޖުތަމަޢުގެ އެންމެން ބައިވެރިކޮށްގެންނެވެ. ޢީދުދުވަހު އެއްބަޔަކު ކިރުހަކުރާއި ރޫސިހާބަތާއި ފިހުނުމަސް ކާއިރު އަނެއްބަޔަކަށް ރަށުވަލުން ކަނޑޫ ނެރެގެން މެނުވީ ހައިހޫނުކަން ނުފިލުވޭނަމަ އެއީ އިސްލާމީ ޢީދެއްނޫނެވެ. ޕޯޗުގީޒު ޢީދެކެވެ. އަޅުގަނޑުމެން ގޭގެ ޢިދުގެ އުފަލުގައި ނިވިދިއްލޭ ކުލަބޮކިން ޒީނަތްތެތިކޮށްފައިވާ އިރު އަޅުގަނޑުމެންގެ އަވަށްޓެރިން ހައިހޫނުކަމުގައި،ކަރަންޓް ބިލުނުދެއްކި ކަނުއަނދިރީގައި ތިބިކަމުގައިވާނަމަ އަޅުގަނޑުމެން އެފާހަގަކުރާ އުފަލަށްވުރެ ބަރަކާތްތެރިކަމެއްނެތް އުފަލެއް ނޯންނާނެއެވެ.\nމުސްލިމުން މިޙަޤީޤަތަށް ސަމާލުކުރުވުމަށްޓަކައި އިސްލާމްދީނުގައި ވަނީ ފިތުރު ޒަކާތް ޝަރުޢުކުރެވިފައެވެ. ޢީދު ނަމާދުގެ ކުރީން އެޒަކާތް ދެއްކުން ލާޒިމުކުރެވިފައެވެ. އަޅުގަނޑުމެންގެ ނިކަމެތި އަޚުންނާއި އުޚުތުންވެސް އިދުގެ އުފަލުގައި ޝާމިލުކުރުމަށްޓަކައެވެ.\nފިޠުރު ޒަކާތަކީ ވަކި މުނާސަބަތަކާ ގުޅޭ ސަދަޤާތެއްކަމުގައި ވިޔަސް އިސްލާމްދީން މުސްލިމުންނަށް ބާރުއަޅަނީ އަބަދުވެސް އެފަދަ "ޒަކާތް"ދީދީ ތިބުމަށެވެ. ތިމާމެން ކޮންމެ އުފަލެއްގައި މުޖްތަމަޢުގެ ނިކަމެތީންގެ ގިންތި ޝާމިލުކުރުމަށެވެ. އަޅުގަނޑުމެންގެ އޯގާވެރިކަމާއި އަޅާލުން ލިބުން ލާޒިމުކުރައްވައިފައިވާ އަވަށްޓެރީންގެ މަތީން ހަނދާންނައްތައިލައިފައި ފާހަގަކުރާ ޢީދެއްވާނީ ފެންޢީދަކަށެވެ. ކުއްޖަކު އުފަންވުމުން ޢަޤީޤާ ކަތިލުމަށާއި ކާވެނީގެ މުނާސަބާގައި ކާވެނިބަތް ދިނުމަށް އިސްލާމްދީން އިރްޝާދުދީފައިވަނީ މުޖްތަމަޢުގެ އެންމެން އެ އުފަލުގައި ބައިވެރިކުރުމަށެވެ. އިސްލާމްދީނުގެ ނަބިއްޔާ އިރްޝާދު ދެއްވައިފައިވާ ގޮތުގައި އެންމެ ނުބައިވަލީމާއަކީ މުޖްތަމަޢުގެ ފަޤީރުން ބައިވެރިނުކޮށް ބާއްވާ ވަލީމާއެވެ. ޙަޤީޤީ މާނައިގައި މުސްލިމަކީ އެހެން މީހުންގެ މޮޅިއާއި ވޭނާއި ތުރާތަކުގެ ތަދު ތިމާގެ އަމިއްލަ ހިތުގައި އިޙްސާސްކުރާ މީހާއެވެ.\nއަޟުޙާ ޢީދުގައިވެސް ވަނީ ފަޤީރުންނާއި ނިކަމެތީންނަށް އެހީތެރިވުމުގެ ބައެއް ހިމަނުއްވައިފައެވެ. އަޟުޙާ ޢީދުގައި ޢުޟުހިޔާ ކަތިލުމަކީ ފޯރުންތެރި މުސްލިމުންގެ މައްޗަށް ވާޖިބުކަމެކެވެ. ކަތިލެވޭ ތަކެތި ބައެއް ތިމާގެ ގާތްތިމާގެ މީހުންނަށް ދިނުމަށާއި، ނިކަމެތި ފަޤީރުންނަށްވެސް ބައިއެޅުމަށްވެސް ވަނީ އަންގަވައިފައެވެ. މިގޮތްގޮތުން ބަލާއިރު އިސްލާމީ ޢީދަކީ މުޖްތަމަޢަށްޓަކައި ވަރަށް ބޮޑު ލާބައެކެވެ. އިސްލާމީ އުޚުއްވަތާއި އެއްބަނޑު އެއްބަފާކަން ދިރުވައި އާލާކުރުމުގެ ތަނަވަސް ފުރުސަތެކެވެ. ނިކަމެތި ފަޤީރުންގެ ކަރުނަ ފޮހެދޭ މުނާސަބާއެކެވެ. ނިންމައިލަމުންވެސް މިބަރަކާތްތެރި ފިތުރު ޢީދުގެ ހެޔޮއެދުމާއި ތަހްނިޔާ މުޅި އިސްލާމީ އުންމަތަށް ރައްދުކުރަމެވެ. ޢީދު ޢީދުގެ ގޮތުގައި ފާހަގަކުރުމަކީ އުފާތައް ފަށްފަށްވާނެ ކަމެއްކަމުގައި ދަންނަވަމެވެ.\nދީން ދީނާއި ދުނިޔެ އީދު ފިތުރު އީދު 1438\nއިސްލާމީ ދަޢުވަތު ޢަރަބި ޤަބީލާތަކަށް -23 ހަފްތާ 24 ގަޑި ކުރިން\nބަރަކާތްތެރި ރަމަޟާންމަހުގެ ފިލާވަޅު 1 މަސް 1 ދުވަސް ކުރިން


Breaking: Broadcom Shahyb isthiufaa dhevvaifi - vNews.mv\nބްރޯޑްކޮމްގެ ރައީސް ކަމުން ޝަހީބް އިސްތިއުފާ ދެއްވައިފި\nމުހައްމަދު ޝާން އަބްދުﷲ 09 October 2019, 13:22\nބްރޯޑްކާސްޓިންގ ކޮމިޝަން (ބްރޯޑްކޮމް)ގެ ރައީސްކަމުން މުހައްމަދު ޝަހީބް އިސްތިއުފާ ދެއްވައިފި އެވެ.\nބްރޯޑްކޮމްގެ ރައީސްކަމުން ޝަހީބް އިސްތިއުފާދެއްވި ކަމުގެ ސިޓީ ރައީސް އިބްރާހިމް މުހައްމަދު ސޯލިހްއަށް މިއަދު ފޮނުއްވިކަމަށް ރައީސް އޮފީހުގެ ތަރުޖަމާން އިބްރާހިމް ހޫދު ވަނީ ވީނިއުސްއަށް ޔަގީން ކޮށްދީފައެވެ.\nޝަހީބު އިސްތިއުފާ މި ދެއްވީ އޭނާ އާއި އެ ކޮމިޝަންގެ ނައިބު ރައީސް ފާތިމަތު ޒައިނާ މަގާމުން ވަކިކުރަން ރައްޔިތުން މަޖިލީހުގެ މިނިވަން މުއައްސަސާތަކާ ބެހޭ ކޮމިޓީން ނިންމައި ތަޅުމަށް ފޮނުވުމުން މިއަދަށް އެ މައްސަލަ އެޖެންޑާ ވެސް ކޮށްފައި ވަނިކޮށެވެ.\nރައީސް ސޯލިހަށް އެޑްރެސް ކުރައްވައި ޝަހީބު މިއަދު ފޮނުއްވެވި ސިޓީގައި ވިދާޅުވެފައި ވަނީ މޯލްޑިވްސް ބްރޯޑްކާސްޓިން ކޮމިޝަންގެ މެމްބަރެއްގެ ގޮތުގައި 2011 ވަނަ އަހަރުގެ އެޕްރީލް މަހުގެ4ވަނަ ދުވަހުން ފެށިގެން މިހާތަނަށް ވެސް މަސައްކަތް ކުރަމުން އައީ، ބްރޯޑްކާސްޓްކުރުމުގެ ގާނޫނާއި، އެއާ ގުޅިގެން ހަދައިފައިވާ ގާނޫނުތަކާއި، އިސްލާމް ދީނާއި ދިވެހި ރާއްޖޭގެ ގާނޫނު އަސާސީ އާއި، ރާއްޖޭގެ އެހެން ގާނޫނުތަކާ އެއްގޮތަށް، ތެދުވެރިކަމާއި އިޚުލާސްތެރިކަމާ އެކު ކަމަށެވެ.\n" ވަކި ބަޔަކަށް ތަފާތުކުރުމެއް ނެތި، މީޑިއާގެ މިނިވަންކަމަށް ތަރުހީބު ދީގެންނެވެ. މޯލްޑިވްސް ބްރޯޑްކާސްޓިން ކޮމިޝަންގެ ރިޔާސަތުގައި އަޅުގަނޑު ހޭދަކުރަމުން މި އައި ދިގު މުއްދަތުގައި ވެސް އަޅުގަނޑު މަސައްކަތްކޮށްފައި ވާނީ އިސްވެ ދެންނެވި ގޮތަށް، ހަމަހަމަކަމާއި އިންސާފުންނެވެ. ނަމަވެސް، ބްރޯޑްކާސްޓިން ކޮމިޝަނުން ނިންމާ ހުރިހާ ނިންމުންތަކަކީ ކޮމިޝަންގެ އަޣުލަބިއްޔަތުން ނިންމާ ނިންމުންތަކެއް ކަމުން، އަދި އެ ހުރިހާ ނިންމުންތަކަކީ އަޅުގަނޑަށް ތާއީދު ނުކުރެވޭ ނިންމުން ތަކެއް ކަމަށް ވީ ނަމަވެސް، ރިޔާސަތު ބަލަހައްޓާ މީހެއްގެ ހައިސިއްޔަތުން އަޅުގަނޑަށް ގާނޫނު ލާޒިމްކުރަނީ އަޣުލަބިއްޔަތަށް ތަބާވެ، އެ ނިންމުންތައް ތަންފީޒުކުރުމަށެވެ. " ޝަހީބުގެ ސިޓީގައި ވިދާޅުވެފައި ވެއެވެ.\nއަނިޔާ އާއި ބޭއިންސާފާ ދެކޮޅަށް އުފުލާ އަޑުތައް ގިނަވެފައިވާ ދަނޑިވަޅެއްގައި "ވަޒީފާގެ ބިރާ" ކުރިމަތިލާންޖެހޭ މީހަކަށް ވެދާނެ ކަމަށް ވެސް އުންމީދުކޮށްގެނެއް ނޫނެވެ.އިސްވެ ދެންނެވި ސަބަބުތަކާ ހެދި، މޯލްޑިވްސް ބްރޯޑްކާސްޓިން ކޮމިޝަންގެ މެމްބަރުކަމުގައި އިތުރަށް ހުންނަން އަޅުގަނޑު ބޭނުންނުވާތީ، މޯލްޑިވްސް ބްރޯޑްކާސްޓިން ކޮމިޝަންގެ މެމްބަރުކަމުން މިއަދުން ފެށިގެން އަޅުގަނޑު އިސްތިއުފާދިންކަން މަނިކުފާނަށް ދަންނަވާލުމަށް މި ފުރުސަތުގެ ބޭނުންކުރަމެވެ.\nއިސްތިއުފާގެ ސިޓީގައި ޝަހީބު ވިދާޅުވެފައި ވެއެވެ.\nމެމްބަރަކަށް 2011 ގައި އައްޔަން ކުރެއްވި ޝަހީބުގެ ސިޓީގައި އިތުރަށް ބުނެފައި ވަނީ ކޮމިޝަންގެ މެމްބަރުކަމުން ވަކިކުރަން މިނިވަން މުވައްސަސާތަކާ ބެހޭ ކޮމިޓީން 24 ޖުލައި 2019 ގައި ނިންމެވި ނިންމެވުމަކީ "އިންސާފުގެމަގު"ން އެއްކިބާވެ ނިންމަވައިފައިވާ، ގާނޫނު އަސާސީއާ ޚިލާފު، ނާއިންސާފު ނިންމެވުމެއް ކަމުގައި ގަބޫލްކުރެވޭ ކަމަށެވެ.\nޝަހީބުގެ އިތުރުން ނައިބު ރައީސް ޒައިނާ މެންބަރުކަމުން ވަކި ކުރުމަށް މަޖިލީހުގެ މިނިވަން މުއައްސަސާތަކުގެ ކޮމިޓީން ނިންމާފައި ވަނީ ހުސްވި ޖުލައި މަހުގެ 24 ވަނަ ދުވަހު އެވެ. ކޮމެޓީގެ އެދުވަހުގެ ބައްދަލުވުމުގައި އެގޮތަށް ފާސްކުރީ ވަޑައިގެންނެވި 10 މެމްބަރުންގެ އިއްތިފާގުންނެވެ. ޝަހީބާއި ޒައިނާ ވަކިކުރަން ކޮމިޓީއަށް ހުށަހެޅުއްވީ ވެލިދޫ ދާއިރާގެ މެމްބަރު މުހައްމަދު އަބްދުﷲ ޝަފީގު އެވެ. އެ ހުށަހެޅުމަށް ތާއީދު ކުރެއްވީ ބިލެއްދޫ ދާއިރާގެ މެމްބަރު އަހުމަދު ހަލީމް (ދޮންބިލެތް) އެވެ.\nމެންބަރުކަމުން ޝަހީބު މިއަދު އިސްތިއުފާ ދެއްވިއިރު، މީގެ ކުރިން އެ ކޮމިޝަންގެ މެންބަރު ކަމުގައި ހުންނެވި އިސްމާއީލް ސޮފްވާން އާއި ހަސަން ނަބާހް ވަނީ ކޮމިޝަނުން އިސްތިއުފާ ދެއްވާފަ އެވެ.\nރައީސް ޔާމީންގެ ސަރުކާރުގެ ދުވަސްވަރު، މިނިވަންކަމެއްނެތި ސަރުކާރުގެ ނުފޫޒުގައި ޖެހިގެން ހިންގި މުއައްސަސާތަކުގެ ތެރެއިން ބްރޯޑްކާސްޓިންގް ކޮމިޝަނަކީ ފާހަގަކޮށްލެވޭ މުއައްސަސާއެކެވެ. ބްރޯޑްކާސްޓިންގް ކޮމިޝަނުން ވަނީ ސިޔާސީ ވިސްނުމުގައި ބައެއް މީޑިއާތަކަށް ބޮޑެތި އަދަބުތައްދީ، އެ މީޑިއާތައް ހުއްޓުވަން ގިނަ މަސައްކަތްތަކެއްކޮށްފައެވެ.\nޝަހީބަކީ ނޫސްވެރިއެއްގެ ގޮތުގައި ގިނަ ދުވަސްތަކެއް ހޭދަކުރައްވައި މީޑިއާ ސްޓޭޝަންތަކުގެ އިސް މަގާމުތައް ވެސް ފުރުއްވާފައިވާ ބޭފުޅެއްކަން ވެސް ފާހަގަ ކޮށްލެވެއެވެ.\nޔުނެސްކޯ ބައޯސްފެއަރ ރިޒާވަކަށް ފުވައްމުލައް ހަދަނީ\nވޯރލްޑް އެތުލެޓިކްސް ލެވެލް 1 ކޯޗިން ކޯސް ފުވައްމުލަކުގައި\n"އެޖެންޑާ 19 އެމްޑީޕީ މުޅި ރާއްޖޭގައި" މިނަމުގައި ކެމްޕެއިނެއް!\nފަޅުތެރޭގައި ގަވާއިދާ ޚިލާފަށް އަޅާފައިވާ އުޅަނދުތައް ނަގަނީ


Yazeedhge Magaamu Gelleygothah Majileehun Islaah Faaskohffi - Vaguthu\nޔަޒީދުގެ މަގާމު ގެއްލޭ ގޮތަށް މަޖިލީހުން އިސްލާހު ފާސްކޮށްފި\n3 މަސް ކުރިން ( ސެޕްޓެމްބަރު 3, 2019 )\nކޮމިޝަނާ އޮފް ޓެކްސޭޝަން ޔަޒީދު މުހައްމަދު --- ފޮޓޯ: މީރާ\nމޯލްޑިވްސް އިންލެންޑް ރެވެނިއު އޮތޯރިޓީ (މީރާ) ގެ ކޮމިޝަނަރު ޖެނެރަލް އޮފް ޓެކްސޭޝަން ޔަޒީދު މުހައްމަދާއި ޑެޕިއުޓީ ކޮމިޝަނާ ޖެނެރަލްގެ ހަސަން ޒަރީރު މަގާމު އެކަނި ގެއްލޭ ގޮތަށް ޓެކްސް ނެގުމާ ބެހޭ އިދާރީ ގާނޫނަށް ގެނައުމަށް ހުށަހަޅާފައިވާ އިސްލާހުގެ ބިލް ރައްޔިތުންގެ މަޖިލީހުން ފާސްކޮށްފިއެވެ.\nސަރުކާރުގެ ފަރާތުން ހުޅުދޫ ދާއިރާގެ މެމްބަރު އިލިޔާސް ލަބީބު ހުށަހެޅުއްވި އެ އިސްލާހް ފާސްކޮށްފައި ވަނީ 59 މެމްބަރުން ވޯޓާއިއެކުގައެވެ. މި އިސްލާހަށް އެއްވެސް ކޮޅަކަށް ވޯޓު ނުދެއްވާ ތިން މެމްބަރުން ތިއްބެވިއެވެ.\nޓެކްސް ނެގުމާ ބެހޭ އިދާރީ ގާނޫނަށް ސަރުކާރުން ހުށަހެޅި އިސްލާހުތައް ކޮމިޓީއިން ފާސްކުރި އިރު މީރާގެ ހުރިހާ ބޯޑު މެމްބަރުންގެ މަގާމު ގެއްލޭގޮތަށްވެސް ހިމެނިއެވެ. ނަމަވެސް މަޖިލީހުގެ ތަޅުމަށް އިސްލާހު ހުށަހަޅައި މީރާގެ މުޅި ބޯޑު މެމްބަރުންގެ މަގާމު ނުގެއްލޭ ގޮތަށް ބިލު ވަނީ އިސްލާހު ކޮށްފައެވެ.\nނަމަވެސް ޔަޒީދާއި ޑެޕިއުޓީ ކޮމިޝަނާ ޖެނެރަލްގެ ޒަރީރުގެ މަގާމް ގެއްލޭ ބައި އުނިކޮށްފައެއް ނުވެއެވެ. އެހެންކަމުން އެ ބިލުގައި މިހާރު ބުނެފައިވާ ގޮތުން ބިލު ގާނޫނަކަށްވެ އަމަލު ކުރަން ފަށާ ތާރީހުން ފެށިގެން އެއް މަސް ދުވަހުގެ ތެރޭގައި ޔަޒީދުގެ މަގާމް ގެއްލޭނެއެވެ.\nމީރާގެ ބޯޑާއި ކޮމިޝަނަރު ޖެނެރަލް އޮފް ޓެކްސޭޝަންވެސް އައްޔަން ކުރާނީ މަޖިލީހުގެ ރުހުމާއެކު ރައީސުލްޖުމްހޫރިއްޔާ ކަމަށް އިސްލާހުގައި ވެއެވެ. އެކަންވެސް އެ މުއްދަތުގައި ކުރަން ޖެހޭނެއެވެ.\nނޮވެމްބަރު މަހު މީރާއަށް 1.15 ބިލިއަން ރުފިޔާގެ އާމްދަނީ!\nހުޅުމީދޫގައި މީރާގެ ގޮތްޕެއް ހުޅުވައިފި


Hoonu Moosumu Gai Current Bill Boduvaan Vee Keevveh? - Vaguthu\nހޫނު މޫސުމުގައި ކަރަންޓު ބިލު ބޮޑުވާންވީ ކީއްވެ؟\n"އަހަރެމެންގޭ ކަރަންޓު ބިލުވެސް މިމަހު ބޮޑުވެއްޖެ، ޤައިމު މިއޮއްހާ ދުވަހު ގޭގަ ބޭނުންކުރީ އެކައްޗެއް. ގޭގައި ހުންނާނީ އައިސްއަލަމާރިއަކާ، ދެތިން ފަންކާއާއި އޭސީއެއް. އަލަށް ފްރިޖެއްވެސް ނުގަނޭ، އޭސީ އެއްވެސް އިތުރެއް ނުވޭ، މީދެން އަޖައިބެއްނު! މީ ހަމަ ކަރަންޓު ބިލު ބޮޑު ކުރަނިއްޔޭ، މިފަހަރު ބަލާނަން މިވާގޮތެއް!"\nތި ކިޔާލެވުނީ މުޅިން އައި ޑައިލޮގެއް ނޫނެވެ. ޢާއްމުގޮތެއްގައި ކޮންމެ އަހަރަކުވެސް ހޫނު މޫސުމުގައި ގޭގެ ސިޓިންގ ރޫމުގައި އަޑުން އަޑުނަގާ ދައްކާ ވާހަކައެކެވެ. ނަމަވެސް ބިލް ދައްކާލުމުން އެވާހަކަ ނިމެނީއެވެ. އިތުރަށް ކުރެވޭނެ ކަމެއް އޮތް ކަމަށް ނުދެކެންޏާ ދެން އެވާހަކަ ދައްކައިގެން ކުރާނެ ކަމެއްވެސް އޮވެދާނެކަމަށް ޤަބޫލު ނުކުރެވެނީއެވެ. ނަމަވެސް މިއީ މިހާ ހިސާބުން ދައްކާ ނިންމާލައިގެން ވާނެ ވާހަކައަކަށްވުރެ ސީރިއަސް މައްސަލައެކެވެ.\nވާނީވެސް އެހެންތާއެވެ. ގެއަށް އަލަށް ކަރަންޓު އިތުރަށް ބޭނުންކުރާނެ އެއްވެސް މެޝިނެއް ނުގެންނައިރުވެސް ކަރަންޓު ބިލު މިއޮތީ ބޮޑުވެފައެވެ. ނަމަވެސް މީ ކިހިނެތް ހިނގާ ކަމެއްތޯ ބަލައި ހައްލު ހޯދުން ވަރަށްވެސް މުހިންމެވެ. ޖީބަށާއި ތިމާވެށިގެ ހައްޤުގައިވެސް އެއީ ކުރަން މަޖުބޫރު ކަމެކެވެ. އާދޭހެވެ. ކަރަންޓު ބިލު ބޮޑުވަނީ ހަކަތަ ބޭނުންކުރެވޭ ނިސްވަތް އިތުރުވާ މިނަވަރަކަށެވެ. ފިނި ހޫނުމިން މައްޗައްދާ މިންވަރަކަށް ހަކަތަ އިސްރާފުވާ ނިސްބަތް ދާނީ އިތުރުވަމުންނެވެ. އިސްރާފުވާ ހަކަތައަކީ ބިލަށް އިތުރުވާ ފައިސާއެވެ. ކުރު ގޮތަކަށް މި ބުނެލަދިނީ ބިލަށް އިތުރުވާ ފައިސާއަކީ އިސްރާފުވާ ހަކަތައަށް ބިލްކުރާ ފައިސާއެވެ.\n"ހަކަތައަކީ ފިނިހޫނުމިން ތަފާތުވާ ވަރަކަށް އެއަށް ނަގާ ހަކަތަ އިތުރުވެގެންދާ އެއްޗެއް، ފިނިހޫނުމިން ތަފާތު ބޮޑުވާ ވަރަކަށް ހަކަތަ ގެއްލޭ މިންވަރު އިތުރުވެގެންދާނެ" މާލޭގެ ރައްޔިތުންނަށް ކަރަންޓު ފޯރުކޮށްދޭ ސްޓެލްކޯގެ ޑިރެކްޓަރ އިބްރާހިމް ނިޒާމް ވިދާޅުވިއެވެ.\nމިވަރަކުން ފުއްދާލެވޭކަށް ނެތެވެ. ފިނިހޫނުމިން މައްޗަށް ދިއުމުން ހަކަތަ އިސްރާފުވަނީ ކޯއްޗަކުން ކިހިނެތްކަން ކޮންމެހެންވެސް އެނގެން އެބަޖެހޭ ނޫންތޯއެވެ. ވޭތުވެދިޔަ އަހަރުތަކާ އަޅާބަލާއިރު މިއަހަރުގެ މިހާތަނަށް އައިއިރުވެސް ރެކޯޑް މިންވަރަކަށް ހަކަތަ އުފެއްދިފައިވަނީ ޤައިމު ކަރަންޓު ބޭނުންކުރާ މިންވަރު ނޭނގި ނަމަވެސް އެތައް ގުނައަކުން އިތުރުވެފައިވާތީކަން ޤައިމެވެ. ތަޖުރިބާކާރުން ވިދާޅުވަނީ، ހޫނު މޫސުމުގައި ހަކަތަ އިސްރާފުވާ މައިގަނޑު ދެ އާލަތަކީ އައިސްއަލަމާރިއާއި، އެއާކޯނެވެ. މި ދޭއްޗަކީވެސް އިސްރާފުވާ މިންވަރު ކުޑަކުރެވިދާނެ ތަކެއްޗެވެ.\n"ބޭރުތެރޭގެ ފިނިހޫނުމިނަކީ 33 ޑިގްރީ ސެލްސިއަސް ނަމަ، ރޫމްގެ އޭސީ ވިއްސައް ތިރިކުރާނަމަ، ވަރަށް ބައިވަރު ހަކަތަ އެއަށްވެސް ބޭނުންވާނެ، ފިނިކޮށްލުމުގެ ނިޔަތުގައި އެއާކޯނުގެ ޓެމްޕެރޭޗަރ މާ ދައްނުކުރައްވައި، ވީހާވެސް މާހައުލުގެ ޓެމްޕެރޭޗަރ އާ ގާތްކުރާ މިންވަރެއްގައި ބަހައްޓަވާ" ހަކަތަ އިސްރާފުވުން ކުޑަކުރުމަށް އޭސީގެ ޓެމްޕެރޭޗަރ ގެންގުޅެންވީ ގޮތް އޮޅުން ފިލުވައިދެއްވައި ސްޓެލްކޯގެ ޑިރެކްޓަރ އިބްރާހިމް ނިޒާމް ވިދާޅުވިއެވެ.\nސްޓެލްކޯގެ ޑިރެކްޓަރ އިބްރާހިމް ނިޒާމް - ވަގުތު އިމޭޖެސް: އަމީން ފަހުމީ\n"އައިސް އަލަމާރި ކަހަލަ އެއްޗެހި ގިނައިން ހުޅުވާ ލައްޕާ ކަމަށް ވަނީނަމަ، ވަރަށް ބައިވަރު ހަކަތަ ގެއްލިގެން އެދަނީ. އައިސްއަލަމާރި ހުޅުވާލާއިރަށް ވަރަށް ގިނަ ފިނިތަކެއް މާހައުލަށް ބޭރުވެގެންދާ އެއްޗެއް. ބޭރުގެ މާހައުލު ހޫނު ގަދަނަމަ އެ ބޭރުވާ ފިނިތައް ބޭރުވާ ނިސްބަތްވެސް އިތުރުވާނެ. އައިސް އަލަމާރީގެ ދޮރު ލައްޕާލުމާއެކު އަނެއްކާވެސް ފިނިކުރަން އެތައް ހަކަތައެއް ބޭނުންކުރާނެ." ނިޔާޒް ވިދާޅުވިއެވެ.\nތެދެކެވެ. ހޫނު މޫސުމުގައި ގެއަށް ވަންނަ ގޮތައް ފިނި ކޮށްލަން އޭސީ ސޯޅައަށް ލާފައި ދޮރުވެސް ލައްޕާލަން ހަނދާން ހުންނަނީ މަދު މީހެކެވެ. އައިސްއަލަމާރީގެ ދޮރު ލެއްޕިފައި ހުންނަ ވަގުތައްވުރެ ދޮރު ހުޅުވާފައި ހުންނަ ވަގުތު ގިނަވެ، ބޭނުންވާވަރަށް ފެން ފިނި ނުވެގެން ގަނޑުކުރާ ބަޔަށް ފެންއަޅާ ހަނދާން ވޭނޫންތޯއެވެ! ދެންމެ މި ފާހަގަކުރި ދެ ވަސީލަތުގެ ބޭނުން ހިފުމުގައި ސަމާލުވެ ވީހާވެސް ހަކަތަ އިސްރާފްވާ މިންވަރު ކުޑަކުރަން މަސައްކަތް ކޮށްފިނަމަ އިސާހިތަކު ތިކުރާ ޝަކުވާ ހުއްޓުމަކަށް އަންނާނެކަން ޤައިމެވެ.\nހޫނު މޫސުމުގައި ކަރަންޓު ބިލު ބޮޑުވަނީ ފަރުވާ ކުޑަވުމުގެ ސަބަބުންނާއި، ހޫނުގެ ސަބަބުން އާންމު ދިރިއުޅުމަށް އަންނަ ބަދަލުގެ ސަބަބުންނެވެ. މާލެއަށްވުރެ އަތޮޅު ތެރޭގެ ރަށްތަކުގައި މި ބަދަލު އަންނަކަން ފާހަގަ ކުރެވޭ ނިސްބަތް ބޮޑުވާނެއެވެ. ސަރުކާރުން އަތޮޅު ތެރޭގެ ކަރަންޓުގެ އަގަށް ގެނައި ހެޔޮ ބަދަލާއި ގުޅިގެން މި މަހު އެކަން ފާހަގަ ނުވިނަމަވެސް ޢާންމު ގޮތެއްގައި މިއީ ދިމާވާ މައްސަލައެކެވެ.\nމާލެއާއި އަތޮޅުތެރޭ މި މައްސަލައިގައި ތަފާތުވަނީ ދިއިއުޅުމުގެ ވައްޓަފާޅި ހުންނަ ގޮތުންނޭ ދެންނެވިދާނެއެވެ. ގިނަ ރަށްރަށުގެ ރައްޔިތުންނަކީ ސާފުޠާހިރުކަމަށް ލޯބިކުރާ ބައެއް ދިރިއުޅޭ ރަށްތަކެވެ. އެގޮތުން ފަތިހުގެ ފިނިކަމާއެކު ގޭ ދޮރުމަތި ކުނިކަހާ ބީދައިން މެންދުރުގެ ހޫނުގެ ކުރިއަށް ގޭ ދޮރު މައްޗާއި ގޯތި ތެރެއަށް ފެންޖަހައި ހިރަފުހުސް އޮއްބާލާ ރައްޔިތުން މަދެއްނޫނެވެ. އާދަކޮށް ކޮންމެ ދުވަހަކު ކަން މިހެންވުމުގެ ސަބަބުން އެތައް ގަޑިއިރަކު ފެން މޯޓަރު ޖެހި ކަރަންޓު ބޭނުންކުރެވޭ މިންވަރު ހީވެސް ނުކުރާހާ އިތުރުވެގެންދެއެވެ. މިވާހަކަ ދައްކާއިރު ޖައްވު ހޫނުވުމުގެ ސަބަބުން އަރާމުގައި ފެންމާގަނޑު ދަށުގައި ފެންވަރާލަން ހޭދަކުރާ ވަގުތު އިތުރުވާކަންވެސް ހަނދާނުން ކައްސާ ނުލައްވާށެވެ.\nރަސްމީ ތަފާސްހިސާބުތަކުން ދައްކާގޮތުން ކޮންމެ އަހަރެއްގެ ފެބުރުވަރީ، މާރޗް، އެޕްރީލް އަދި މެއި މަހު މާލޭގައި ކަރަންޓު ބޭނުންކުރާ ނިސްބަތް 11 ނުވަތަ 12 އިންސައްތައާއި ދެމެދުގެ މިންވަރަށް އުފުލިގެންދެއެވެ. އަހަރުން އަހަރަށް ހޫނު މޫސުމުގައި ހަކަތަ އުފައްދަންޖެހޭ ނިސްބަތް މައްޗަށް ދަނީ ފިތްކަނޑައިގެންދާ މިންވަރަށެވެ. ވޭތުވެދިޔަ އަހަރުގެ ހޫނު މޫސުމުގައި ދުވާލަކު އުފައްދަންޖެހޭ ކަރަންޓު 56 މެގަވޮޓަށް އަރާފައިވާއިރު، މިއަހަރުގެ މާރޗު މަސް ނިމުމުއިރުވެސް މި އަދަދު ވަނީ 58 މެގަވޮޓަށް އަރާފައެވެ.\nހަކަތަ އުފައްދަންޖެހޭ މިންވަރު އިތުރުވާން ޤައުމުގައި ހަކަތަ އުފައްދާ ކުންފުނިތަކުން އެއްގޮތަކަށްވެސް ބޭނުމެއް ނުވެއެވެ. ބޭނުންވަނީ ހަކަތަ އުފައްވާ މިންވަރު މަދުކޮށް ތިމާވެއްޓަށް ލިބޭ ގެއްލުން ކުޑަކޮށް، ރައްޔިތުންނަށް ވީހާވެސް ލުއި ކަރަންޓު ބިލެއް ފޮނުވާށެވެ. ކަންމިހެން އޮތްހިނދު، ކަރަންޓު ބޭނުންކުރެވޭ މިންވަރު މަދު ކުރުމަށްޓަކައި ހަކަތަ އިސްރާފުކުރެވޭ މިންވަރު މަދު ކުރަންޖެހެއެވެ. ކަމާ ގުޅުންހުރި މުއައްސަސާތަކުގެ އިލްތިމާސަކީ ވީހާޥެސް ބޮޑަށް މިދެންނެވި ކަންކަމަށް ސަމާލުވެ، ހަކަތަ އިސްރާފުކުރުން މަދުކުރުމެވެ.\nކޮންމެ އެއްޗަކީވެސް އިސްރާފު ކުރެވިގެންވާނެ އެއްޗެއް ނޫނެވެ. ހަކަތަ އިސްރާފު ކުރުން މަދުކޮށް ޤައުމާއި، ތިމާވެއްޓާއި ޖީބަށް މަންފާކުރާނެ މަގު އިހްތިޔާރު ކުރާށެވެ.\nގައިމު އަހަރެން ގެއިން އެއްޗެހި މަދުކުރީމައި ދެން އައި ބިލު -/247ރ ބޮޑު.\nއޭޕްރީލް 3, 2018 18:11\nއޭޕްރީލް 3, 2018 18:24\nއަމިއްލައަށް ބިލް ޗެކްކޮށްލާ.\nއޭޕްރީލް 3, 2018 19:29\nބޭކާރު ވާހަކަ ނުދައްކަވާ . އެންމެ އޭސީ އެއްވެސް ނެތި، އައިސް އަލަމާރި ދުވާލަކު2ފަހަރު ހުޅުވަނީ. އެހެނިހެން މަސްތަކުގައި ބިލަށް އަރަނީ -/530 އާއި -/500 އާއި ދެމެދު އަދަދެއް މިފަހަރު ބިލަށް -/1200 ރުފިޔާ . މިގެއަކު ކަރަންޓް ބޭނުންކުރާ ވަރު ކުރިއަށް ވުރެ އިތުރު ނުވާނެ ކަމުގެ %100 ޔަގީން ކަން ދޭނަން. މީހުން ގަޅި ހައްދަން ފާޑުފާޑުގެ ވާހަކަ ނުދައްކަވާ..\nއޭޕްރީލް 3, 2018 20:07\nސަރުކާރުން އެކި އަގު ތަކަށް ބިލްން ލާރި ނަގަނީ ސިޔާސީ ވަޒީފާ ތަކަށް މުސާރަ ބޮޑުކުރަން\nއޭޕްރީލް 4, 2018 08:05\nކަރަންޓް ބިލް އެއީ މުސުމަށް ބޮޑުވެ ކުޑަވާ އެއްޗެއް ނޫން.. އެހެންނަމަ ވިއްސާރަ ދުވަސްކޮޅު ބިލަށް އެއްޗެއް ނާރާނެ އެންނު... މަކަރާއި ހީލަތުން ލާރިހޯދަން ސްޓެލްކޯ އިން ޖައްސާ ފޭކު..\nއޭޕްރީލް 4, 2018 10:07\nހޫނުގަދަވީމާ އޭސީތައް ގިނަިއރުވީމާ ނުކެނޑި ގިނަިއރު ހުންނާނެއެވެ. އެހެންވީމާ ކަރަންޓްބިލް ބޮޑުވާނެކަން ޔަޤީނެވެ.\nއޭޕްރީލް 4, 2018 11:31\nހޫނުގަދަވުމުން ކަރަންޓް ބިލް ބޮޑުވަނީ ކަމަސް ބުނުމަކީ ހަމަޖެހޭކަމެއްތަ؟ ގޭގައި3ފަންކާ އަބދުވެސް ހުންނަނީ ޖައްސާފއި، 12 ވޮޓް ގއ4ލައިޓް ހުންނަނީ ދިއްލާފއި. ފެނމޯތަރ އަބަދުވެސް ބޭނުންކުރޭ އައސިްއަލަމާރި އަބދުވެސް ހުންނަނީ ޖައްސަފަ ހޫނުމޫސުން ނޫނަސް. އެހެންކަމށްވާނަމ ހޫނު މޫސުމްގައި ކަރަންޓް ބިލް %100 ބޮޑުވާންޖެހޭނެ ސަބަބެއްނެތް. އެހނެއް ނޫން %10 ޕަސެންޓް ގެ ތަފާތެއް އަތުވެދާނެ. ކަރަންޓް އިނގެނީ ހަމައެކަނި ސްޓެލްކޯ އާއި ފެނކައިގެ ތިބޭމީހުނަށް އެކަނި ނޫންކަން ގަބޫލުކުރައްވާ


Quran In Heki Dhakkavamun Faadukiyunthakah Maumoon Rahdhu Dhehvaifi - Vaguthu\nކޮވިޑް-19: އަދަދުތައް މަޑުޖެހުމެއްނެތި މައްޗަށް - 12 ގަޑިއިރު ކުރިން\nޤުރުއާނުން ހެކި ދައްކަވަމުން ފާޑުކިޔުންތަކަށް މައުމޫން ރައްދުދެއްވައިފި\n2 މަސް ކުރިން ( ޑިސެމްބަރު 29, 2020 )\nރައީސް މައުމޫން - ވަގުތު އިމޭޖްސް\nކްރިމަސް ފާހަގަ ކުރާ މީހުންނަށް ތަހްނިޔާ ކުރުމަށް ތާއިދު ކުރައްވާކަން ދޭހަވާ ގޮތަކަށް ކުރީގެ ރައީސް މައުމޫން އަބްދުލްޤައްޔޫމް ކުރެއްވި ޓްވީޓަށް އިލްމުވެރިންނާއި ބައެއް އާއްމުންގެ ފާޑުކިޔުންތައް ކުރިމަތިވުމުން ކީރިތި ޤުރުއާނުން ހެކި ދައްކަވަމުން މައުމޫން ރައްދުދެއްވައިފިއެވެ.\nކީރިތި ޤުރްއާނުގައި އަންގަވާފައިވާ ގޮތުގައި ޣައިރު މުސްލިމުންގެ ތެރެއިން މުސްލިމުންނާ ހަނގުރާމަ ނުކުރާ އަދި މުސްލިމުންގެ ގޯތިގެދޮރުން އެބައިމީހުން ބޭރުކޮށްނުލާ މީހުންނަށް ހެޔޮކޮށް ހިތައި ޢަދުލުވެރިވުމަކީ މާތް ﷲ ނަހީ ކުރައްވާފައިވާ ކަމެއްނޫން ކަމަށް މައުމޫން ވިދާޅުވުމުން ގިނަ ފާޑުކިޔުންތައް އަމާޒުވިއެވެ.\nއެފާޑުކިޔުންތަކަށް ރައްދުދެއްވާ މައުމޫން ވިދާޅުވީ "މުސްލިމުންނާ ހަނގުރާމަ ނުކުރާ އަދި އެބައިމީހުންގެ ގޯތިގެދޮރުން ބޭރުކޮށްނުލާ މީހުންނަށް ހެޔޮކޮށްހިތުން މާތްﷲ ނަހީނުކުރައްވާ ކަމުގައި އަޅުގަނޑު ދަންނަވާފައިވާނީ ކީރިތި ޤުރްއާނުގެ الممتحنة ސޫރަތުގައި މާތްﷲ އެހެން އަންގަވާފައިވާތީ." ކަމަށެވެ.\nއަލް މުމްތަޙާނަ ސޫރަތުގެ 08 ވަނަ އާޔަތުގެ މާނައިގައި އޮންނަނީ "ތިޔަބައިމީހުންގެ دين އާހުރެ، ތިޔަބައިމީހުންނާ ހަނގުރާމަނުކުރާ، އަދި ތިޔަބައިމީހުންގެ ގޮވަތި ގެދޮރުން ތިޔަބައިމީހުން ބޭރުކޮށްނުލާ މީހުންނަށް ތިޔަބައިމީހުން ހެޔޮކޮށްހިތައި، އަދި އެއުރެންނަށް عدل ވެރިގޮތުގައި ކަންތައް ކުރުން، اللَّه ތިޔަބައިމީހުންނަކަށް މަނައެއް ނުކުރައްވަތެވެ. ހަމަކަށަވަރުން، عدل ވެރިންދެކެ اللَّه ލޯބިވެވޮޑިގެންވެތެވެ."\nމުސްލިމުންނާހަނގުރާމަނުކުރާއަދިއެބައިމީހުންގެގޯތިގެދޮރުންބޭރުކޮށްނުލާމީހުންނަށްހެޔޮކޮށްހިތުންމާތް ﷲ ނަހީނުކުރައްވާކަމުގައިއަޅުގަނޑުދަންނަވާފައިވާނީ ކީރިތިޤުރްއާނުގެ الممتحنة ސޫރަތުގައިމާތް ﷲ އެހެންއަންގަވާފައިވާތީ. pic.twitter.com/3IbBfG7vT6\n— Maumoon Abdul Gayoom (@maumoonagayoom) December 28, 2020\nމައުމޫންގެ ޓްވީޓަށް ރައްދުދެއްވަމުން ދީނީއިލްމުވެރިއެއް ކަމަށްވާ އައްޝައިހް ޒަމްޒަމް ފާރިޝް ވިދާޅުވީ "ތިކަމާ ހުރިހާ ބޭފުޅުން ވެސް އެއްބަސް" ކަމަށެވެ. ނަމަވެސް މާތްﷲ އަށް ދަރިކަލެއް ލިބިވޮޑިގެންފި ކަމާއި އާކަލާންގެއެއް އުފަންވެއްޖެ ކަމަށް ބުނެ ނަޞާރާއިން ކްރިމަސް ފާހަގަ ކުރާ ކުރުމަށް މަރުހަބާ އާއި ތަހުނިޔާ ކިޔަން ބަޔަކު ހިތްވަރު ދޭ ދަނޑިވަޅެއްގައި މިއާޔަތް ގެނައުމުން ރައްޔިތުންނަށް އޮޅޭގޮތްވާ ކަމަށް އޭނާ ވިދާޅުވިއެވެ.\nދާދިފަހުން ޑީއެންއޭގެ މައްސަލައިގައި މައުމޫން ދެއްކެވި ވާހަކަފުޅަށް ވެސް ވަރަށް ގިނަ އިލްމުވެރިންގެ ފާޑުކިޔުން އަމާޒުވިއެވެ.\nޑިސެމްބަރު 29, 2020 08:42\nޒަމް ޒަމް ކިޔަކަސް ޒަމް ޒަމް ފެނަކަށް ނުވާނެ މީނަޔާއި މީނަގެ ބައްޕައަކީވެސް މަވަރެއް ނެތިގެން އުޅޭ ދެމީހުން!\nޑިސެމްބަރު 29, 2020 17:53\nއާޔަތުގެ ތަފްސީރު ބެލީމަ އެނގޭނީ އަމަލު ކުރަންވާ ގޮތް\nޑިސެމްބަރު 29, 2020 08:53\nމީނާ ޓީވީއެމްގެ ކޮންމެވެސް ޕޮރޮގުރާމެއްގައި ބުނިކަމަށްވަނީ ގުރުއާނުގެ ތަރުޖަމާއަކީ ހުއްޖަތެއްނޫނޭ.. މިހާރު ކީއްކުރަން ގުރުއާނުގެ ތަރުޖަމާއިން ހުއްޖަތް ގާއިމުކުރަނީ..\nޑިސެމްބަރު 29, 2020 11:34\nރަގަނޅު ވާހަކައެއް..މައުމޫނު ތި ވިދާޅުވާ ހެން މުސްލިމުން މަރާ ގެދޮރުސުންނާފަތިކޮށް ދާބައެއް އިންޑިއާއަކީ ކީއްވެގެން އެއްޗެކޭ ނުބުނެ ހަނުތިހުންނަނީ...ލާއިންސާނީ ޖަރީމާ ހިންގާއިރު މޯދީގެ ފަހަތުގައި އެބަހުރިތާ\nޑިސެމްބަރު 29, 2020 11:45\nމިކަލޭގެ އަނބިމީހާ އައުރަ ނިވާ ކުރަންވީމާ ގުރުއާނުގެ ތަރުޖަމާ ހުއްޖަތަކަށް ނުވޭ. އެކަމަކު ކާފަރުންނާއެއްކޮށް ކުރިސްމަސް ފާހަގަ ކުރަންވީމާ ގުރުއާނުގެ ތަރުޖަމާ ރޯނުބައިކޮށް އެކިގޮތްގޮތައް ބޭނުންކުރޭ.\nޑިސެމްބަރު 29, 2020 15:29\nއެއްވެސް ތަރުޖަމާއެއް ހުއްޖަތަކަށް ނުވާނެ. އެވިދާޅުވީ ހަމަ ރަނގަޅު ވާހަކައެއް. ހުއްޖަތަކަށް ވާނީ ސީދާ ޤުރުއާން. އެއީ މާތްﷲގެ ވަޙީބަސްފުޅު. ތަރުޖަމާއަކީ މީހަކު އަމިއްލއަށް ލިޔާ އެއްޗެއް. އެކި ތަރުޖަމާގަ އޮންނާނީ އެކިގޮތަށް.\nޑިސެމްބަރު 29, 2020 19:25\nއެހެންވިއްޔާ ކަލޭ މުސްހަފު ބަލައިގެން ގުރުއާން ކިޔަވާނެކަމެއްނެތް. ކަލޭބުނާގޮތުން އިންސާނުންގެ އަތުން ގުރުއާނުގެ ކަލިމަތަކާ އާޔަތްތައް ލިޔެވިގެންނުވާނެ. ހަމައެކަނި ހިތުން ދަސްކުރަންޖެހޭނީ.\nޑިސެމްބަރު 29, 2020 09:01\nއިޔާޒްތީ މަމޮޅުވެގެން އުޅޭމީހެއް.. މީހުންނަށް ހަސަދަވެރިވުމުގާ އިޔާޒް އާއި ޒައިދު އުޅެނީ މާކުރީގައި.. އެކަމް ދީނީ އިލްމްވެރިންނޯ.. މީހުންގެ މުޅަމަސް ކެއުންނޫންކަމެއް ނުކުރޭ.\nޑިސެމްބަރު 29, 2020 09:05\nސޭޙެކޭ ބުނާއިރަށް މީހުން ހީކުރަނީ އެއީ އެއްވެސް ކުށެއްނުކުރާނެ ބައެއްކަމަށް. މިހާރު ޕާޓޭންވެސް ތުނބުޅި ދިގުކޮށްފަ ފަތްވާ ދޭން އުޅެނީ..\nޑިސެމްބަރު 29, 2020 09:51\nތުނބުޅި ދިގުކޮށްފާ ފަތްވާ ދެނީއޭ؟ ތުނބުޅި ދިގުކޮށްފާ ފަތްބޮނީ.\nޑިސެމްބަރު 29, 2020 09:06\nޝިރުކު ނުހިމެނޭ ކަންކަމުގައި ތަހުނިޔާ ކިޔަންވީ. ވީހާވެސް ބޮޑަށް ގުޅުން ބަދަހި ކުރަންވީ. އެކަމަކު މައުމޫނު ތި ނެންގެވި ދަލީލުތަކަކީ ކަމާ އެއްވެސް ގުޅުމެއް ނެތް ދަލީލެއް. ﷲ ގެ އެއްކައުވަންތަކަމާ ވަޙުދާނިއްޔަތަށް ގޮންޖަހާލުމަށް އެއްވެސް ބަޔަކަށް މުސްލިމުން ހިތްވަރުދީ ތަހުނިޔާ ކިޔައިގެން ނުވާނެ. އެމީހުންގެ އެހެން ޢީދުތަކާ ޤައުމީ މުނާސަބަތުތަކުގައި ވީހާވެސް ބޮޑަށް ބައިވެރިވާންވީ ﷲ އަށް ޝިރުކުކުރުމެއް ނުހިމެނޭ ކޮންމެ ކަމެއްގައި. ކިތަންމެ މޮޅު މީހަކަށްވިއަސް ގޯސް ބަހެއް ބުނެވިދާނެ.\nޑިސެމްބަރު 29, 2020 09:15\nޢަދުލުވެރި ވުމާ ތަހުނިޔާ ކިޔުމާ ކޮންގުޅުމެއް އޮތީ ... ގުނބޯ ހެއްދޭނީ މޮޔައިން . ޢަދުލުވެރިކަމާ އެކު ކަމެއް ކުރުން އެއީ ބާޠިލް ޢީދުތަކުގައި ބައިވެރިވުން ކަމަށް އޮތް ހެއްކެއް ކޮބާ؟\nޑިސެމްބަރު 29, 2020 13:33\nކަލޭނޭ މަރިޔަމް ޞޫރަތުގެ 88 އާޔަތުން ފެށިގެން މާނަ ކިޔަމުންދޭބަލަ\nޑިސެމްބަރު 29, 2020 09:23\nމައުމޫނު 2008ގަ ބުނީ ގުރްއާން ތަރުޖަމާ އެއީ ހުއްޖަތެއް ނޫންކަމަށް.ނަމަވެސް މިއަދު ވަކިކަމެއް އެއީ ރަނގަޅުކަމެއްގެ ގޮތުގަ ދައްކަން މުޅިންވެސް ޓްވީޓްކުރަނީ ގުރްއާން ތަރުޖަމާ.\nޑިސެމްބަރު 29, 2020 12:06\nއަދި ހެކި ދައްކަނީވެސް ދިމާވެގެން އުޅޭ މައްސަލައާ ގުޅުމެއް ނެތް ހެކި ، ކާކުތަ މިތާކިޔައިގެން މި އުޅެނީ ބަޔަކާދޭތެރޭ އިންސާފެއްނެތި ކަންތައްކުރަން އެހެން ނަމަތާ ޢަދުލް ވެރިވުމަށް އަންގަވާފައިވާ އާޔަތް ދައްކަން ޖެހޭނީ ، މިއުޅެނީ ކާފަރުންގެ ޢީދެއްގައި ބައިވެރިވުމުގެ ގޮތުން ހެޔޮ އެދުންތައް ފޮނުވައި އެކަމަށް ހިތްވަރުދޭތީ އެކަމާ ދެކޮޅަށް ވާހަކަ ދައްކައިގެން . ބަޔަކަށް އޮޅުވާލަން އުޅުނަސް ތިޔައީ ދެން ބޮޑުވަރު . ތިމާ މީހާއަކީ އިސްލާމް ދީނަށް ލޯތްބެއްނެތް މީހެއްކަން މާކުރިންވެސް މަމެންނަށް އޮތީ އެނގިފައި ، އެކަމަކު ތިޔަހާބޮޑަށް ދިވެހި ރައްޔިތުންނަށް އޮޅުވާލަން އުޅެފަނެ ކަމަކަށް ހިޔެއް ނުކުރަން ، ޢުމުރުން ދުވަސް ވުމުގެ ސަބަބުން އެއާޔަތުގެ މާނައިގައިވާ ބުނާ އެއްޗެއް ފަހުމް ނުވާވަރު ވީތޯ ސުވާލު އުފެދޭ.\nޑިސެމްބަރު 29, 2020 09:30\nކޮން ޒަމްޒަމެއްތަށް. މައުމޫނު ހިނގި މަގަކުންވެސް ދީނީ ޢިލްމުގައި ތި ޒަމްޒަމަކަށް ނުދެވޭނެ\nޑިސެމްބަރު 29, 2020 09:32\nއަހަންނަކީ މާމޮޅައް ކިޔަވަިގެން ހުރި މީހެން ނޫމް. އެކަމަކު މިހާރު އަހަންނައް ޔަގީން ވެއްޖެ މައުމޫނައްވުރެ އަހަރުމެން ކަހަލަ މީހުން މޮޅުކަން. މައުމޫނު ތި ނެގި ދަލީލާ އެއާ އެއްވެސް ގުޅުމެއްނެއް. އެހެންވީ އިރު ކާފަރުން ބުދައް އަޅުކަން ކުރަން ވަކި ހާއްސަ ދުވަހެއް އީދެއްގޮދައް ފާހަގަ ކޮއް އުފާފާހަގާ ކުރާނަމަ އޭގަ ބައިވެރި ވާނަންތަ މައުމޫނޫ؟؟؟؟؟ މޮޔަ ނުވޭ.... އެމީހުންނާ ބައިވެރިވާންވެސް މިންގަނޑު ތަކެއް އޮވޭ އަހަރުމެނައް ދީފަ..\nޑިސެމްބަރު 29, 2020 09:33\nކަލޭމެން އެންމެން ވެގެން އަހުރަމެން ރައްޔިތުން އޮޅުވާ ވާ ވައްދާ، ތި ކަމުގަ އެއްމެ ރަންގަޅު ގޮތަ ކީ ތަހުނިޔާ ނު ކިޔުން\nޑިސެމްބަރު 29, 2020 09:40\nއޮންނަނީ އެމީހަކު ނިމިދާނީ އެމީހެއްގެ އެތެރޭގައި ހުރި ތަގްވާވެރިކަމަކާ އެއްގޮތަށްކަމަށް.\nއަހަރެމެންގެ ދީން ހުއްދަނުކުރޭ އެމީހުން އުޅޭގޮތަށް އުޅުން. އެމީޙުންގެ ދީނުގެ ކަންކަން ދިރުވަން. އެކަމަކު އެމީހުން އަދާވާތްތެރި ނުވާހާ ހިނދަކު އެމީހުންނާ ދެކޮޅުވެރި ނުވުމަށް ﷲ ތަޢާލާ އަންގަވާފައިވަނީ.\nޑިސެމްބަރު 29, 2020 09:41\nބެއްޔާއައް ވިސްނޭކަހަލަ އެވެރިންނައް ހެޔޮކޮއް ހިތުމަކީ އެވެރިން ކުރާފާފަތަކުގައި އަހަރަމެން މުސްލިމުން ބައިވެރި ވުމަކީ އެވެރިންނައް ހެޔޮކޮއް ހިތުން ކަމައް\nޑިސެމްބަރު 29, 2020 09:42\nيا أيها الذين آمنوا كتب عليكم الصيام\nދެން ހަމަ އެހެން އާޔަތެއްގައި ވަނީ\nيا أيها الذين آمنوا كتب عليكم القصاص\nމައުމޫން ކޮންމެ އަހަރަކު ރޯދަމަސް އަންނަހިނދު ވަރަށް ގިނަ ވާހަކަ ދައްކައި ޕްރޮގްރާމް ހިންގާހަދާ.\nއެކަމަކު މުޅި ދައުލަތުގެ ފުރިހަމަ އާރާއި ބާރު ލިބިލައްވައިގެން ހުންނަވައި އަދުލުވެރިކަން އެއްފަރާތް ކޮށް فرض ކުރެއްވި قصاص ނުހިފައި ދޫކޮށްލެއްވީ މަނިކުފާނުންގެ ވެރިކަމުގައި ގުރުއާނުގައި އެވާހަކަ ނެތީމަތޯ؟ ގުރްއާނުގެ އެއްބައި އާޔަތްތަކަށް ކާފިރުވަނީތޯ؟\nޑިސެމްބަރު 29, 2020 09:43\nމީނާއަކީ ދައޮރިޖިނަލް ލާދީނީ ދީނީ ތާކިހާ އަޅައިން އުޅޭ. މީނަ ގައުމު ގެންދިޔަ މިސްރާބުގެ މޭވާ މިއަދު މިފެންނަނީ\nއަހަރެންވެސް ގަބޫލުކުރަން އެހެން ދީންތަކުގެ މީހުންނަށް އިހްތިރާމް ކުރަންޖެހޭކަން، އެހެން ދީންތަކުގެ މީހުންނަށް އެމީހުން ދީނަށް އުޅޭތީއޭ ކިޔާފަ އަނިޔާކުރާކަށް، ތިޔަ ދެއްކެވި އާޔަތަކީ މައްސަލައާއި ގުޅޭ އާޔަތެއް ނޫން\nމައުމޫނަކީ ފެށުނީއްސުރެ ދީން އޮންނަ ގޮތް ނޫން ކޮންމެވެސް އެހެން ގޮތަކަށް ބަދަލުކޮށްގެން ތިމާމީހާ ބޭނުންވާ ގޮތަށް ފަތުވާ ނެރެމުންދާމީހެއްކަން މުޅި މިދިވެހިޤައުމު ހެކިވާނެ\nސިޔާސީކަންކަމަށް އެކަމާއި ގުޅޭ ގޮތަށް ފަތުވާ ނެރެނީ. މިހާރުގެ ޝެއިހުންނާއި މީނަ ދުވަހަކުވެސް އެއްބައި ނުވާނެ. މީނައަށް ފެންނަ ގޮތަކީ އެއީ ދީން.\nމީނާއަށް ހަޖޫޖަހައި ގޮންޖެހި އިލްޔާސްވެސް މީނަ އުޅޭ ގޮތަށް އެއުޅެނީ\nކަލޭ ތަހުނިޔާ ކިޔަންޏާ ކިޔަންވީ، ރައްޔިތުން އޮޅޭގޮތަށް ފަސާދަ އުފެދޭގޮތަށް ފަތުވާ ނުނެރޭ. ރީއްޗަ މަޑުން ގޭގަ ހުރެބަލަ، 30 އަހަރު ވެއްޖެ ނުން ރައްޔިތުން ގުނބޯ ހައްދަިއގެން އުޅޭތާ.\nޑިސެމްބަރު 29, 2020 09:44\nކުފުރުގެ އަހުލުވެރިންނާއި އެއްފަސްގަނޑެއްގައި ޢަދުލުވެރިކާއެކު މުސްލިމުން އުޅުމާއީ އެމީހުންކުރާ ކުފުރުގެ ޢަމަލްތަކަށް ހިއްވަރު ދިނުމަކީ ތަފާތު ދެކަމެއް\nޑިސެމްބަރު 29, 2020 11:31\nމައުމޫނެކޭ ޖާހިލެކޭ އެއްވެސް ތަފާތެއްނެތް. ކްރިސްޓިއަން ދީނުގެ ކަންކަމުގެ ތެރެއަށް ބޭނި ޤުރުއާނުން ދަލީލު ދައްކަ، މިބޭނުން ރަނގަޅު ކަމެއްކަމަށް ދައްކަންއުޅޭ ނުލަފާމިހަކަށް މައުމޫނު ނުވިނަމަ ކޮންފަދަ. އަނގަ ބޮޑުކަން ހައްދުން ނެއްޓި މީހާ އެހެރަ ހަލާކުވެދަނީ. ތެދު މަގުގައި މަރުގަންނަވަން ހުރި އަޅަކު އެގޮތުގައި މަރުގަންނަވާނީ.\nޢުމުރުން ދުވަސް ވީމަ މިހާރު ހުންނާނީ ކުޑަކުދިންގެ ހިޔާލް. މައުމޫން އައް މިހާރު ފަތުވާ ދެވިގެން ނުވާނެ. މްފްތީ މެންކް ގެ ބަސް އަހަރެމެން ގަބޫލް ކުރަނީ ، މައުމޫން ކަމަކީ އޮޅުވާލުން.. އަބަދުވެސް އެއްބައި ހާމަ ކޮއްފަ އަނެއްބައި ފޮރުވާނީ\nޑިސެމްބަރު 29, 2020 09:45\nއަހަރެން ގަބޫލުކުރާގޮތުގައި އެމީހުން އެފާހަގަ ކުރާދުވަސް ތަކުގަ ތަހުނިޔާކިޔޭނެ އެއީއެމީހުންގެ ދީނަށާ އާދަކާދަ އައް އިހްތިރާމް ކުރުމުގެ ގޮތުން ދެން ތިބުނަނީ އެމީހުންނަށް މަރުހަބާ އާއި ތަހުނިޔާކިޔުމަކީ މާތްﷲ އަށް ދަރިކަލެއް ލިބިވޮޑިގެންވާ ކަން ގަބޫލުކުރުމޭ، އިސްލާމް ދީނުގަ ކޮންމެ ކަމެއްގަވެސް އޮންނަނީ ތިމާގެ ނިޔަތް، އެމީހުންނައް މަރުހަބާ އާއި ތަހުނިޔާ ކިޔުމުން އޭގެ މާނައަކީ ތިމާ މާތްﷲ އަށް ދަރިކަލެއް ލިބިވޮޑިގެންވާ ކަން ގަބޫލުކުރުމެއް ނޫން\nޑިސެމްބަރު 29, 2020 09:46\nފަހުޒަމާނުގަ ﷲ ހަރާމް ކުރެއްވި ކަންކަން ހަލާލު ކުރާނޭ ބަޔަކު އަންނާނެކަންވަނީ އަންގަވާފަ. އޭގެ ތެރެއިން އެކަކު ތީ، ވަރަށް ސަލާމް\nޑިސެމްބަރު 29, 2020 09:53\nސިޔާސީ މީހުން ކަނޑައެޅިގެން ދޮގު ވާހަކަތައް ފަތުރާ ބައެއް\nޑިސެމްބަރު 29, 2020 09:57\nކަލަންޑަރު އާޔަތްކިޔަވައިގެން ފަތުވާ ނެރޭ ސޭކުންނަށްވުރެ މައުމޫނުވަނީ އެތައްގޮތަކުން އިލްމުގެ ރޮނގުގަ ކުރިއަރާފަ. އެކަމު މިއަދު މައުމޫނު ކަހަލަ މީހެއްބުނާއެއްޗެއް އަޑުއަހާ މީހެއްނުވާނެ. ޢަލީ ބުނާގޮތް މިހާރު ރަނގަޅުވާނީ. ލޮލް\nޑިސެމްބަރު 29, 2020 10:00\nމާތްﷲ ބާތިލް ދީންތަކުގެ މީހުންފާޅުކުރާ ބާތިލް ކަންތަކަށް މަރުހަބާކިޔުމަށް އަންގަވާފައިނުވޭ ތިއާޔަތުގައިވެސް ވީމާ މައުމޫނުވެސް މިހާރު މަގުފުރެދިފައިވާހެން ހީވަނީ\nއިލްމުވެރިންގެ ތި ޖަދަލްތަކާ ހުރެ އަހަރުމެންގެ މައްޗަށް ކޯފާއެއް އަޒާބެއް ނުފޮނުއްވާދޭވެ.\nޑިސެމްބަރު 29, 2020 10:12\nއަހަރުމެން ދީން ކިޔެވީ ޖަމީލުގެ ފޮތްތަކުން އަހަރެމެން މިހާރު ކިޔަވަނި ދުނިޔޭގަ އެކަން ސިޔާސަ ނުކޮށް ކުރާމީހުންގެ އަޑު އަހައިގެން، މިގައުމުގެ ސީޔާސީ ދީން ވެރިން ގެ އަޑު އަހަންވެސް ބޭނުމެއް ނުން. ހީވަނީ ދިން ކިޔެވުމުގެ ވާޖިބަކީ ސިޔާސީ ކަންކަމަށް ޓުވީޓު ކޮށް ޖަވާބުދާރި ވުން ހެން. ކޮނެމެ ހެނެއް ވިޔަސް އީސާގެ ފާނު ކަލެއް ކަމަށް ގަބޫލު ކޮށް އެފަދަ ކަލެއް އުފަންވީ ދުވަސް ކަމަށްބަޔަކު ދުވަހެއް ފާހަގަ ކުރާކަމަށް ވާނަމަ އެކަމަށް ތަހުނިޔާ އެއްނުކިޔޭނެ. އެނުން ކަންކަމުގަ ތަހުނިޔާވެސް އަދި ކިތަންމެ ގާތް ގުޅުމެއް ވެސް ބޭއް ވިދާނެ.\nޑިސެމްބަރު 29, 2020 10:27\nމައުމޫނަކީ އޭނާ ބޭނުން ގޮތަށް މާނަކުރާ މީހެއް! މޭނާ ހައްސާނު ލަވަކިޔުން ހުއްޓާލިކަން އިޢުލާންކުރީމާ މޭނާ ހައްސާނު ގެންގޮސް ބޮޑެތި ފޮތްތަކެއް ދައްކާފައި ނުނި އަޅެ މިއުޒިކަކީ ހަރާމް އެއްޗެއްކަން ދައްކަބަލާށޭ! ތީގަ ބޭނުމީ މައުމޫނުގެ ބަހެއް ނޫން! ބޭނުމީ އިސްލާމީ ދަންނަބޭކަލުންގެ ބަސް!\nޑިސެމްބަރު 29, 2020 10:33\nމައުމޫން ތިޔަ އުޅުއްވަނީ ޑރ. ޝަހީދު ހުރިތަނަށް ދުންޔާ މައުމޫން ފޮނުވަންތަ ؟ ނޫނީ އދ ފަދަ ބޮޑު ބައިނަލް އަގްވާމީ ޖަމާއަތެއްގެ ރައީސްކަން ކުރުން ހިތުލާގެންތަ؟ މައުމޫންގެ އެދުމެއް އޮތްނަމަ ވަރަށް ދުރުން ކުޅެނެ\nޑިސެމްބަރު 29, 2020 10:44\nމަޖުލީހު ރައީސާ، މަޖްލީހު މެމްބަރުން ބޭނުންވިގޮތް މިއީ..!! މި ކަމުގައި ބަހުސްއެއްފެށުން، ދެން އެންމެންތިބެ އެ ގަހު ކޭލު މި ގަހު ކޭލު ކިޔަން!...ސާބަސް!، ތިކުރެވެނީ ދީން ހިމާޔަތް!\nޑިސެމްބަރު 29, 2020 10:45\nމައުމޫނު ގިނަދުވަހައް ދުނިޔޭގަ ލެހެއްޓެވުން އެދެން ... އެއީ ތިމާ ހިތްނޭދޭ ކަމެއްވެއްޖެއްޔާ އެކަމެއް ފަސާދަކުރަން.....\nޑިސެމްބަރު 29, 2020 10:48\nމައުމޫނު ބަރާބަރު. ކަމެއް އޮތްގޮތަށް ބުނީމަ މިހާރުގެ ބައެއް އިލްމުވެރިން ރުޅި އަންނަނީ. ޤުރުއާނުގެ ތަރުޖަމާ އެއީ ހުއްޖަތެއް ނޫންކަމަށް މައުމޫނު ވިދާޅުވީ ތަރުޖަމާ އަކީ އެމީހަކަށް އެ ފަހުމްވި ވަރަކަށް ލިޔެފައިވާ އެއްޗެއް. އަދި ތަރުޖަމާ ކުރުމުގައި ބާވާލެއްވި ވަގުތާ ޙާލަތާ އެހުރިހާ ކަމަކަށްވެސް ރިޢާޔަތްކުރެވިގެން ތަރުޖަމާ ކުރާކަމަށް. ވީމާ މައުމޫނަށް ޤުރުއާން ފަހުމް ވާވަރަކަށް އެހެން ބަޔަކަށް ފަހުމް ނުވެދާނެ. މައުމޫނު ނޫނަސް ބައެއް ޢިލްމުވެރިން ވިދާޅުވޭ ޤުރުއާނުގައި އަންގަވާފައިވަނީ ތިޔަ ބައިމީހުންގެ ބުރުގާތަކުން ތިޔަބައިމީހުންގެ ކަރުވަޅުތަކުގައި އަޅާ ނިވކުރުމަށް ކަމަށް. އަދި ނަމާދު ކުރާއިރު ޢައުރައަކީ ކޮބައިކަންވެސް އަންގަވާފައިވާކަމަށް\nޑިސެމްބަރު 29, 2020 10:55\nޤުރުއާންނުގައި އޮންނަ ގޮތް ރަނގަޅު، މަނިކުފަން އަށް އެންގި ލައްވާތޯ ނަސީދު ތަހުނިޔާކީ މުސްލިމުންނާ ހަގުރާމަ ނުކުރާ ކުރިސްޓިއަނުންނަށް ކަން؟ ކޮންމެހެން ޤްރުވާނުން ދަލީލް ދައްކައި ގެން ނަސީދު ގެ ހިމާޔަތުގައި ތެދުވެފަ މޮޅު ވާހަކަ ނުދައްކަވާ،ތަހުނިޔާ ކީ އިޒްރޭލް ކްރިސްޓިއަނުންވެސް ހިމެނޭ އެމީހުން ފަލަސްތީނު މުސްލިމުންނާ ހަނގުރާމަ ނުކުރޭތޯ؟ ގޭގެއިން ބޭރު ނުކުރޭތޯ؟ އިންޑިޔާ ކްރިސްޓިއަނުން އަފްޣާނިސްތާނު މުސްލިމުންނާ ހަންގުރާމަ ނުކުރޭތޯ؟ އެމީހުން ގޭގެއިން ނުނެރޭތޯ؟ ޓްއީޓް ކުރައްވާއިރު ހަޤީޤީ މަގުސަދަށް ވެސް ބަލާލަން ރަނގަޅު ދެއްތޯ؟\nޑިސެމްބަރު 29, 2020 10:56\nމީނައަށް އަޑުނީވެއިތަ މަޖިލީހުގައި ނަމާދާދަބެހޭގޮތުން ނަޝީދުދެއްކިވާހަކަތައް ފަލަސްތީނުގެ މުސްލިމުންނަށް ކުރާވަރު ކުޑައީތަ ކުރިސްމަސް މުސްލިމުން ފާހަގަކޮށް ހިތަވަރުދޭދުވަހެއްނޫން\nޑިސެމްބަރު 29, 2020 11:05\nއޭ މައުމޫނެވެ! ލަފުޒީ މާނައަށް އެކަނި ނުވިސްނާ މުނާސަބުވާ ހާލަތަށްވެސް ވިސްނާށެވެ. އެމީހުން އަހުރެެމްނާ ހަނގުރާމަ ނުކުރާ އެމީހުން އަހުރެމެންގެ ގޮވަތި ގެދޮރުން ބޭރުކޮށް ނުލާނަމަ އެމީހުން އަޅުކަން ކުރުމަށް މިރާއްޖޭގައިވެސް ފައްޅި އަޅާ އެމީހުންގެ ބުދުތައް ބެހެއްޓުަމަކީ ޢަދުލުވެރިވުމުގެ ގޮތުން ކުރެވިދާނެ ކަމެއްބާވައެވެ؟\nޑިސެމްބަރު 29, 2020 11:27\nތިހެންވިއްޔާ އިންޑިއާ މީހުން 'ކަނދުފަތި ބައްޕަ" އޭ ކިޔާފަ އެމީހުން އަމިއްލައަށް އުފައްދައިން އުޅޭ ކަލާނގެ ކަނޑު ފައްތަން ދާއިރު އެމީހުންނާ އެކަމުގައި އެއްބައިވާންވީތޯ. ވަހުދާނިއްޔަތޭ ކިޔާފަ.\nއެހެންދީންދީނުގެ މީހުންނަށް ނުފޮރުއްޕާން ކުރުމެއް ނެތް. އެކަމަކު އެމީސްމީހުންގެ ޝިރުކުގެ އަމަލުތަކުގަ އާއި ބަސްތަކުގަ ބައިވެރިވުމެއްވެސް ނެތް. الله ގެ އެެއްކައުވަންތަކަން ގަބޫލު ކޮށް لااله الا الله ކިޔަނީވިއްޔާ\nޑިސެމްބަރު 29, 2020 11:30\nމިކަލޭގެ މިހިރަގެން ޖާހަށްޓަކައި އަވަދިވަނީ. ޣައިރު މުސްލިމުންނަށް ހެޔޮކޮށްހިތުމުގެ ނަމުގައި އެމީހުންކުރާ އިސްލާމްދީނާ ޚިލާފް އަދި އަމުދުން ޢީސާގެފާނަކީ ﷲ ގެ ދަރިކަލެގޭ ނަޞާރާއިން ބުނާބުނުމަށްވެސް އަތްޖަހަންވީއޭތަ މިކަލޭގެ މި ބުނަނީ؟ ހާދަހާ ނުބައި މީހެކޭ މިއިީ.\n"މުސްލިމުންނާހަނގުރާމަނުކުރާއަދިއެބައިމީހުންގެގޯތިގެދޮރުންބޭރުކޮށްނުލާމީހުންނަށްހެޔޮކޮށްހިތުންމާތް ﷲ ނަހީނުކުރައްވާކަމުގައިއަޅުގަނޑުދަންނަވާފައިވާނީ" މިހެން ވިދާޅުވިޔަސް މުސްލިމުން އެހެން ދީންތަކުގެ މީހުން ރާވައިގެން ހިންގާ ބޮޑެތި ޤަތުލު ޢާއްމުތަކުގައި އެތައް މުސްލިމުންނެއް އެދަނީ މަރަމުން އެމީހުންގެ ގެދޮރުތައް އަންދަމުން. ތެދެއް ގެދޮރުން ބޭރެއްނޫން ކުރަނީ ގެދޮރު އަންދާލަނީ. ދެން އަޅުގަނޑުމެން މިވަނީ އެ ދީންތަކުގެ މީހުން އެއްވެސް އަނިޔާއެއް ނުކުރެޔޭ ވަރަށް ރަނގަޅު ބައެކޭ ކިޔާފައި އެމީހުންގެ ދީނީ ކަންކަމަށް ސަޕޯޓްކޮށް ވާހަަކަދައްކަން. މިހާރު އިސްލާމް ދީން ނޫން ދީންތައް ވަނީ މަންސޫހުކުރައްވާފައިނޫންތޯ؟؟؟\nޑިސެމްބަރު 29, 2020 11:55\nއެމީހުން ގެ އީދު ތަކުގަ ތަހުނިޔާ ފޮނުވުމަކީ މަނާ ކަމެއް ނުން ، މައުމޫން ވިދާޅުވި ހެން އެމީހުން ނަށް ހެޔޮކޮށްހިތުމުގެ ތެރޭ މިކަން ހިމެނޭނެ!\nޑިސެމްބަރު 29, 2020 12:31\nﷲގެ ހަޟްރަތުގައި ދީނަކީ އިސްލާމްދީން. މަތިވެރި ދީނުގައިއުޅޭމީހުން ނުޖެހޭނެ ބާޠިލްދީންތަކުގެ މީހުނަށް ތަހުނިޔާކިޔަން. ލާދީނީމީހުންނަށް ހިއްވަރުދޭނީވެސް އެމީހުންގެ ތެރެއިންވާމީހުން.\nޑިސެމްބަރު 29, 2020 12:43\nސަލަމާއި ޞަލަވާތް ލެއްވި ރަސޫލާ އަލުން ދުނިޔެއަށް ފޮނުއްވައި އެކަލޭގެފާނުގެ ދޫފުޅުން ގެނެސްދެއްވި ކީރިތި ޤުރްއާން އާއި ތަޢާރަޒުވާ ޙަދީޘް އެއް އެކަލޭގެފާނު ޙަދީޘް ކުރައްވާފައި ނުވާނެ ކަމަށް ވިދާޅުވިޔަސް ތި ސަލަފީ މީހުން ބުނާނީ އެއްވެސް ޔުނިވަސިޓީއަކުން ކަލޭގެފާނު އުސޫލުލް ޙަދީޘް ކިއަވައިވިދާޅުވިންތޯއެވެ؟ ޙަދީޘް ސައްޙަ ވުމުގެ މިންގަޑުތައް އެނގިވަޑައިގަންނަވާތޯއެވެ.؟ އަސްމާއުއް ރިޖާލް އާއި ، ތަޢުދީލް ވަލްޖަރަޙް އެނގިވަޑައިގަންނަވާތޯއެވެ. އިސްނާދް އާއި މަތްނު އެނގިވަޑައިގަންނަވާތޯއެވެ.؟ ޙަދީޘް އާއި މެދު ވާހަކަ ދައްކަވަން ވާނީ އެ ޢިލްމު ރަނގަޅަށް އުނގެނިވަޑައިގެންނެވެ. ޝޭޚް އިޔާޒް އާއި ޢަލީ ޒައިދު ފަދަ ބޭފުޅުން އެ ތިއްބެވީ އޭގެން ޕީއެޗްޑީ ނަންގަވައިގެންނޭ ! މީ ފަހެ ރޮކެޓް ސައިންސްތޯ!! ؟ އެކި ޢިލްމު ވެރިންގެ ގާތުގަ ަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަސައްޙަވާ މިންގަނޑު ތަފާތު ޢިލްމެއް މި ނޫނީ ނެތް . ކެމިސްޓްރީގައި އެޗް އޯ ޓޫ އަކީ ފެނުގެ ފޯމިއުލާ ހުރިހާ ޢިލްމުވެރިންގެ ގާތުގައިވެސް ، އެކަމަކު ޙަދީޘް ޢިލްމުގައި ބުޚާރީގެ ފޯމިއުލާއެއް ނޫން މުސްލިމް ގެންގުޅުއްވަނީ . މިހެންވުމުން ޢިކްރިމަތު ކިޔާ ބޭކަލެއް ރިވާކުރެއްވި ހުރިހާ ޙަދީޘްއެއް ލޮޢީފް ބުޚާރީގައި މުސްލިމްގައި އެއްވަނަ ދަރަޖައިގަ ސަޙީޙް... މާތް ރަސޫލާ ވިޔަސް މި މީހުންނަށް އިތުރަށް ބުނެދޭނެ އެއްޗެއް އެބަ އޮތްތޯ ؟\nޑިސެމްބަރު 29, 2020 12:57\nއަބޫ ސާއިދް އަލް ޚުދްރީ ރަޞިﷲ އަންހުގެ ކިބައިން ރިވާވެފައިވާ ހަދީޘެއް ނަބިއްޔާ ސައްލަﷲ އަލައިހި ވަސައްލަމް ހަދީޘް ކުރައްވަނީ ތިޔަބައި މީހުން ކުރީގެ އުއްމަތް ތަކުގެ މީހުން އުޅުނު ފަދައިން ތިޔަބައިމީހުންގެ އުޅޭނެކަމައް. މުށަކައް ފަހު މުށެއް ކައިވަތަކައް ފަހު ކައިވަތެއް އެބައި މީހުންނާ ތިޔަބައި މީހުން ގާތްވާނެެތެވެ. އެބައި މީހުން ލޮއްބުގެ ހޮރައް ވަތް ކަމުގައި ވިޔަސް ތިޔަބައިމީހުން އެބައި މީހުންގެ ފަހަތުން ގޮސް ލޮއްބުގެ ހޮރައް ވަންނާނެ ކަމައް. ސަހާބީން ދެންނެވިއެވެ. ޔާ ރަސޫލަﷲ އެއީ ކޮންބައެއްތޯ. ނަބިއްޔާ ސައްލަﷲ އަލައިހި ވަސައްލަމް ހަދީޘް ކުރައްވަނީ އެއީ ޔަހޫދީންނާއި ނަސޯރާއިން އުޅޭގޮތައް ތިޔަބައި މީހުން އުޅޭނެ ކަމައް. މިއަދު މިފެންނަނީ މުސްލިމުންގެ ނަމުގައި ތިބި ޔަހޫދީން ތަކެއް ޔަހޫދީންނާއި ނަސޯރާއިންގެ ކަންކަން ކޮޕީކޮއް އެކަންކަން ހުއްދަކޮއް މީސްތަކުން މަގުފުރައްދަމުން ދުވާ މަންޒަރު. ނަބިއްޔާ ސައްލަﷲ ގެ ހަދީޘް ފުޅުގެ ތެދުކަން މިފެންނަނީ. ވިސްނާ ފިކުރު ކުރާ ބަޔަކައް އިބުރަތް ވާކަން ޔަގީން.\nޑިސެމްބަރު 29, 2020 12:59\nބުރުގާ އެޅުމާމެދު ގުރުއާނުން ދަލީލު ނުދެއްކެވީ ކީއްވެބާ؟\nޑިސެމްބަރު 29, 2020 13:46\nއާޔަތަކުން ދަލީލެއް ނުލިބޭ އެމީހުންގެ ޝިރުކީ ކުފްރު އީދު ތަކުގަ ތަހުނިޔާ ކިޔުން ހުއްދަ ކަމަކަށް،\nހެއްދެވި ކަލާނގެ އެއްކައުވަންތަ ކަމަށް އީމާނވަމޭ ބުނެ ޝަހާދަތުގެ ކަލިމަ ކިޔާ މީހަކު މިފަދަ ކަމެއް ކުރުން އެއީ އަޖައިބުވާ ކަމެއް.\n(މަރިޔަމް - 90)\nއެކަމުގެ ސަބަބުން، އުޑުތައް ފަޅަފަޅައިގެންގޮސް، ބިންގަނޑު އިރައިރައިގެންގޮސް، ފަރުބަދަތައް ކުދިކުދިވެ، ވެއްޓިގެން ދިއުން ކައިރިވެގެންވެއެވެ.\n(މަރިޔަމް - 91)\nއެއީ رحمن ވަންތަ ރަސްކަލާނގެއަށް ދަރިކަލަކުވާކަމަށް އެއުރެން ގޮވުމުގެ ސަބަބުންނެވެ.\nދެން ކިހިނެއް ތޯ އެކަލާނގެއަށް ދަރިކަލަކު ވާ ކަމަށް ބުނެ އުފަން ދުވަސްކުރާ ބަޔަކަށް ތަހުނިޔާ ކިޔުން ހުއްދަ ވާނީ...!!!\nޑިސެމްބަރު 29, 2020 13:51\nތިޔަބުނާ ކްރިސްމަސްޑޭއަކީ ހަމަ ޢީސާ ޢަލައިހިއްސަލާމް އުފަންވި ދުވަސް ތޯ؟ އެދުވަސްކަމަށްނުވާނަމަ އެދުވަހުއޭ އުފަންވީ ބުނެ ތަހްނިޔާ ކިއިދާނެ ތޯ؟ ނުވަތަ އެވާނީ ހެދޭ ބޮޑު ދޮކަކަށް ނުންތޯ؟ މިއަށް ޖަވާބެއް އެބަ އޮތްތޯ އެއްވެސް ބޭފުޅެއްގެ ކިބައިގައި؟ މި ކޮމެންޓް ޖަހާދެއްޗޭ\nޑިސެމްބަރު 29, 2020 17:51\nކްރިސްޓިޔަނުން އެދުވަސް ފާހަގަކުރަނީ ނުބައި ތާރީކެއްގައި ކަމަށް ޤުރުއާނުގައި ވެސް ހަދީސެއްގައި ވެސް ނެތް. މިފަދަ މުހިއްމު ދުވަހަކަށް އޮޅުން އަރާފައި އޮތްނަމަ ރަސޫލާ އެވާހަކަ ދޫކޮށްލާފައި ނޯންނާނެ. ޙާއްސަ ކޮށް އެކަލޭފެފާނުގެ އުފަންވުމުގެ ވާހަކަ ޤުރްއާނުގަ އެތައް ތަނެއްގާ ދިގުކޮށް ބަޔާންކުރެވިފައި ވީ ހިނދު.\nޑިސެމްބަރު 30, 2020 20:56\nޑިސެމްބަރ 25 އަކީ، ގްރީކް ރޯމަނުން ގަބޫލުކުރާ އިރުކަލާނގެ އުފަން ދުވަސް. ކީރިތި ޤުރުޢަނުގެ މަރްޔަމް ސޫރަތުގެ 23 ވަނައާޔަތުން 25 ވަނައާޔަތުގެ މާނައަށް ބަލާއިރު، ޢީސާ ޢަލައިހިއްސަލާމް އުފަންވެވަޑައިގެންފައިވަނީ، ހޫނު މޫސުމެއްގައި. އެހެންވީމާ ޑިސެމްބަރ އަކާ ދިމަލެއް ނުވާނެކަން ޔަގީން.\nޑިސެމްބަރު 29, 2020 13:54\nމައުމޫނު އެވިދާޅުވި ދެވާހަކައިން ލާދިނީ ފިކުރުތަކަށް ތަރުހީބުދީ މުސްލިމެއްގެ ގޮތުގާ ހުރެ ކާފަރުންގެ އަޅުކަންތަކާއި ކާފަރުންގެ ބާތިލް މުނާސަބް އަގިދާ ތަކަށް ތަހުނިޔާ ކިއުމަކަށް އެއިން އެއްވެސް އާތަތެއްގެ މަފްހޫމަކު ނުވޭ. ހަމައެކަނި މިއޮތީ އެފަދަ ކާފަރުންނާ ދެކޮޅުވެރި ނުވުމަށާ އެފަދަމީހުނާ އެކުވެސް އަދުލުވެރި ގުޅުންތައް ދެމެހެއްޓުނަށް. އެއީ އެމީހުން ކުރާ އަޅުކަންތަކުގަ ބައިވެރިވުމާއި އެ އަޅުކަންކުރުމަށް ތަރުހީބު ދިނުމާ ތަހުނިޔާ ކިއުމެއްނޫން. ކާފަރުންކުރާބާތިލް ކަންކަމަށް ހިތްވަރުދޭމީހާ ވަނީ އެމީހުންގެތެރޭގަ.މުސްލިމެއްގެ ގޮތުގާ ހުންނަމީހާ ކާފަރު އަޅުކަންތަކަށާ ކާފަރު މުނާސަބާތަކަށް ނަފްރަތުކުރާނެ. އެފަދަމީހަކު ކާފަރު އަގީދާތަކަށް ތަހުނިޔާ ނުކިޔާނެ. ނަމަވެސް އެމީހުނާއިދެކޮޅުވެރި ވުމެއްނެތް އެމީހުނަށް ވެސް އަދުލު ވެރިގޮތުގަ ކަންކަުރަންޖެހޭނީ. އެހެނި އިސްލާމީގައުމުތަކުގެ އެގައުމުގެ ރައްޔިތުންގެ ގޮތުގަ ނުވަތަ އެނޫންގޮތުގަ ދިރިއުޅޭފަރާތްތަކަށް އަދުލު ވެރި ވާންޖެހޭ އެވާހަކަ އެއަންގަވަނީ. އެއީ އަދުލުވެރިކަމަކީ މުސްލިމެއްގެ ހާއްސަ ސިފަޔަކަށް ވާތީ.\nޑިސެމްބަރު 29, 2020 14:05\nއިސްލާމީ ތަރުބިއްޔަތަކީ ސްކޫލުން ހޯދާދޭ އެއްޗެއްނޫން. އިސްލާމީ ތަރުބިއްޔަތަކީ މައިންބަފައިން ދަމަހައްޓަންޖެހޭ އެއްޗެއް. ދަރިފުޅު މައިމީހާގެ ރަހިމުގަ ގަރާރު ކުރައްވައި އެދަރިފުޅި ތާހުރު މުސްލިމެއްގެ ގޮތުގަ ދުނިޔެއަށް ފޮނުއަވާ އެދަރިފުޅު ހަވާލުކުރަނީ މަންމަޔާ ބައްޕަގެ ހިޔާވަހި ކަމުގަ.އެ މުސްލިމްދަރި ފުޅު ލާދީމީ މިހަކަށްވުމާި ކާފަރު ވުމުގެ ސަބަބު ގިޔާމަތް ދުވަހު މައިންބަފައިންނާ ސުވާލު ކުރެވޭނެ.\nޑިސެމްބަރު 29, 2020 14:09\nކްރިސްމަސް ފާހަގަ ކުރުމަށް ނަހީކުރެވިފައިވާ މައްސާލާގައި الممتحنة ސޫރަތުގައި ސޫރަތުގެ 08 ވަނަ އާޔަތުގެ މާނައިގައި އޮންނަނީ "ތިޔަބައިމީހުންގެ دين އާހުރެ، ތިޔަބައިމީހުންނާ ހަނގުރާމަނުކުރާ، އަދި ތިޔަބައިމީހުންގެ ގޮވަތި ގެދޮރުން ތިޔަބައިމީހުން ބޭރުކޮށްނުލާ މީހުންނަށް ތިޔަބައިމީހުން ހެޔޮކޮށްހިތައި، އަދި އެއުރެންނަށް عدل ވެރިގޮތުގައި ކަންތައް ކުރުން، اللَّه ތިޔަބައިމީހުންނަކަށް މަނައެއް ނުކުރައްވަތެވެ. ހަމަކަށަވަރުން، عدل ވެރިންދެކެ اللَّه ލޯބިވެވޮޑިގެންވެތެވެ."\nކްރިސްމަސް ފާހަގަކުރުމަށް ހިތްވަރުލިބޭގޮތަށް ހުތްޖަތް ދައްކަން މީއާޔަތް މައުމޫނު ގެނެސްފައި މިވަނީ ކޮންކަހަލަމަޔަކުންތޯއެވެ؟\nކުރިސްމަސް އަށް ކާފަރުންނަށް ތަހުނިޔާ ކިޔުމުގެ ޙުކުމަކީ ކޮބައިތޯ އެވެ؟ އަދި އަޅުގަނޑުމެންނަށް\nއެބައިމީހުން ތަހުނިޔާ ކިޔައިފި ހިނދުގައި ޢަމަލު ކުރާނީ ކިހިނަކުންތޯ އެވެ؟ މިފަދަ މުނާސަބުތައް ފާހަގަ\nކުރުމަށް ބޭއްވޭ ޙަފްލާތަކަށް ދިއުމުގެ ޙުކުމަކީ ކޮބައިތޯ އެވެ؟ އަދި މިތަނުގައި ޛިކުރުކޮށްފައިވާ އެއްވެސް ޢަމަލެއް އިންސާނަކު ޤަޞްދެއްނެތި ކޮށްފި ހިނދުގައި ފާފަވެރިވާނެތޯ އެވެ؟ އެމީހަކު އެކަންތައް ކުރީ އެމީހުންނާ ސަމާސައަކަށް ނުވަތަ ލަދުވެތިކަމުގެ ގޮތުން ނުވަތަ ޤަބޫލު ނުކުރާ ޙާލުގަ އެވެ. ނުވަތަ މި ނޫންވެސް އެހެން ސަބަބެއް މެދުވެރިވެގެންވެ އެވެ. އަދި މިފަދަ ޢީދު ތަކުގައި ކާފަރުންނާ އެއްގޮތްވެ\nއެއްވަތްތަރު ވުން ހުއްދަވާނެތޯ އެވެ؟\n: ކުރިސްމަސް އަދި އެނޫންވެސް ކާފަރުންގެ ދީނީ ޢީދުތަކަށް ތަހުނިޔާ ކިޔުމަކީ އުއްމަތުގެ ޢިލްމުވެރިން\nއިއްތިފާޤުވެގެންވާ ގޮތުގައި ޙަރާމްވެގެންވާ ކަމެކެވެ.\nابن القيم رحمه الله ލިޔުއްވާފައިވާ ފޮތް أحكام أهل الذمة ގައި މިކަން ނަޤުލުކުރައްވާފައިވެ އެވެ. ފޮތުގައި ވިދާޅުވެފައިވެ އެވެ.\n"ކާފަރުންގެ ޚާއްޞަ ޝިޢާރުތަކުގައި ތަހުނިޔާކިޔުން ޙަރާމްވެގެންވާ ކަމަށް (ޢިލްމުވެރިން) އިއްތިފާޤުވަޑައިގެންފައިވެ އެވެ. މިޘާލަކަށް އެބައިމީހުންގެ ޢީދުތަކަކާއި ރޯދަތަކުގައި ތަހުނިޔާ ކިޔުމެވެ. އެގޮތުން (ތަހުނިޔާ) ކިޔުމުގެ ގޮތުން ބުނެ އެވެ. ތިބާއަށް ޢީދު މުބާރިކް އެވެ. ނުވަތަ ތިބާއަށް މި ޢީދަށް ތަހުނިޔާ ކިޔަމެވެ. ނުވަތަ މި ނޫންގޮތަކަށް ތަހުނިޔާ ކިޔުމެވެ. ފަހެ، މިފަދައިން ބުނާމީހާ ކާފަރު ނުވެ ސަލާމަތްވެއްޖެ އެވެ. އެހެންކަމުގައިވާނަމަ އޭނާ ވަނީ ޙަރާމް ކަމަކަށް އަރައިގަނެފަ އެވެ. ފަހެ، މިފަދައިން ކިޔާ ތަހުނިޔާއަކީ އެމީހަކު ޞަލީބަށް ސަޖިދަ ޖެހުމުން އެކަމަށް ތަހުނިޔާ ކިޔުމުގެ މަޤާމުގައިވާ ކަމެކެވެ. އަދި ކިޔެއްތޯ؟ ބަނގުރާ ބުއިމުން އެކަމަށް ތަހުނިޔާ ކިޔުމަށްވުރެ އަދި ޤަޞްތުގައި ނަފްސެއް ޤަތުލުކުރުމުން އަދި\nޙަރާމްވެގެންވާ ފަރުޖެއް ހޯދައި އެދުންފުއްދުމުން މިކަންތަކަށް ތަހުނިޔާ ކިޔުމަށްވުރެ، މިކަމުގެ ނުބައިކަމާއި،￼ الله އެކަމަށް ކޯފާވެވޮޑިގެންވުން، الله ހަޟުރަތުގައި ބޮޑުވެގެންވެ އެވެ.\nމިފަދަ ކަންތައްތަކުގެ ތެރެއަށް ވެއްޓެނީ އެމީހުންގެ ނަފްސުގައި ދީނަށް އެއްވެސް ޤަދަރެއް ނެތް މީހުންނެވެ. އެމީހަކަށް އޭނާއަށް އެކުރެވުނު ޢަމަލުގެ މުޑުދާރުކަން ނޭނގެ އެވެ. ފަހެ، އަޅަކު ފާފައެއް ކުރުމުން ނުވަތަ ބިދުޢައެއް ކުރުމުން ނުވަތަ ކުފުރަށް ތަހުނިޔާ ކިޔައިފި މީހާ ވަނީ الله ގެ ކޯފާއަށް އަދި ޢުޤޫބާތަށް\nابن القيم ޛިކުރު ކުރައްވާފައިވާ ފަދައިން، ކާފަރުންގެ ދީނީ ޢީދުތަކަށް ތަހުނިޔާ ކިޔުމަކީ މިހާ ބޮޑު ޙަރާމްވެގެންވާ އަދި ނުބައިކަމެއްގެ ގޮތުގައިވެގެން ގޮސްފައިވާ ސަބަބަކީ، އެއީ އެބައިމީހުން އެތިބި ކާފަރު\nޝިޢާރުތަކުގެ މައްޗަށް އިޤްރާރު ވުމާއި އެކަމަށް އެބައިމީހުންނަށް ރުހުމެވެ. ފަހެ، އޭނާގެ ނަފްސަށް އެ ކުފުރުގެ މައްޗަށް ނުރުހޭނަމަ، އެހިނދުގައި އޭނާ ދަންނަންޖެހެ އެވެ. މުސްލިމުންނަށް ކާފަރުންގެ ޝިޢާރުތަކުގެ މައްޗަށް ރުހުން ޙަރާމްވެގެންވެ އެވެ. އަދި އެހެން މީހުނަށް ތަހުނިޔާ ކިޔުންވެސް ޙަރާމްވެގެންވެ އެވެ. ސަބަބަކީ الله ވަޙީ ކުރައްވާފައިވާ ފަދައިން، الله އެކަމަށް ރުއްސަވާވޮޑިނުގަންނަވަ އެވެ. އެވެ. ސަބަބަކީ الله ވަޙީ ކުރައްވާފައިވާ ފަދައިން، الله އެކަމަށް ރުއްސަވާވޮޑިނުގަންނަވަ އެވެ. Holy Quran 39:7\nإِن تَكْفُرُوا فَإِنَّ اللَّهَ غَنِيٌّ عَنكُمْ ۖ وَلَا يَرْضَىٰ لِعِبَادِهِ الْكُفْرَ ۖ وَإِن تَشْكُرُوا يَرْضَهُ لَكُمْ ۗ وَلَا تَزِرُ وَازِرَةٌ وِزْرَ أُخْرَىٰ ۗ ثُمَّ إِلَىٰ رَبِّكُم مَّرْجِعُكُمْ فَيُنَبِّئُكُم بِمَا كُنتُمْ تَعْمَلُونَ ۚ إِنَّهُ عَلِيمٌ بِذَاتِ الصُّدُورِ\nތިޔަބައިމީހުން كافر ވާނަމަ، ފަހެ اللَّه އީ، ތިޔަބައިމީހުންގެ ކިބައިންދުރުވެ، ފުދިވޮޑިގެންވާ ރަސްކަލާނގެއެވެ. އަދި އެކަލާނގެ އަޅުން كافر ވުމަކަށް އެކަލާނގެ ނުރުއްސަވަތެވެ. އަދި ތިޔަބައިމީހުން شكر ކުރާނަމަ، އެކަލާނގެ އެކަމަށް ތިޔަބައިމީހުންނަށް ރުހިވޮޑިގެންވެއެވެ. އަދި ފާފަވެރި އެއްވެސް نفس އެއް އެހެން نفس އެއްގެ ފާފައެއް ނުއުފުލާނެތެވެ. ދެން ތިޔަބައިމީހުން رجوع ވާހުށީ، ތިޔަބައިމީހުންގެ ވެރިރަސްކަލާނގެ حضرة އަށެވެ. ފަހެ، އޭރުން ތިޔަބައިމީހުން ކޮށްއުޅުނު عمل ތަކުގެ خبر، ތިޔަބައިމީހުންނަށް އެކަލާނގެ އަންގަވާނެތެވެ. ހަމަކަށަވަރުން، އެކަލާނގެއީ، ހިތްތަކުގައިވާހާ ކަންތައް މޮޅަށް ދެނެވޮޑިގެންވާ ރަސްކަލާނގެއެވެ.\n﴿الْيَوْمَ أَكْمَلْتُ لَكُمْ دِينَكُمْ وَأَتْمَمْتُ عَلَيْكُمْ نِعْمَتِي وَرَضِيتُ لَكُمُ الْإِسْلَامَ دِينًا ۚ﴾ [المائدة : 3] "މިއަދު ތިޔަބައިމީހުންނަށް، ތިޔަބައިމީހުންގެ ދީން ތިމަން الله\nފުރިހަމަކޮށްދެއްވައިފީމު އެވެ. އަދި ތިމަން އިލާހުގެ ނިޢުމަތް، ތިޔަބައިމީހުންގެ މައްޗަށް ފުރިހަމަ ކޮށްދެއްވައިފީމު އެވެ. އަދި އިސްލާމްދީން ތިޔަބައިމީހުންނަށް ދީނެއްކަމުގައި ތިމަންالله ތިޔަބައިމީހުންގެ މައްޗަށް ރުހިވޮޑިގެންފީމު އެވެ."\nއާދެ މމަސަލާގައި ابن القيم رحمه الله ޛިކުރު ކުރައްވާފައިވާ ފަދައިން، ކާފަރުންގެ ދީނީ ޢީދުތަކަށް ތަހުނިޔާ ކިޔުމަކީ މިހާ ބޮޑު ޙަރާމްވެގެންވާ އަދި ނުބައިކަމެއްގެ ގޮތުގައި ފަތުވާދެއްވާފައިވާއިރު އެބޭކަކުންނަށް މިއާޔަތް (الممتحنة ސޫރަތުގައި ސޫރަތުގެ 08 ވަނަ އާޔަތް) އެނގިވަޑައިގެންފައި ނެތީތޯއެވެ؟\nޑިސެމްބަރު 29, 2020 14:14\nމައުމޫން ތިބޭފުޅާ ތީ ޢިލްމުވެރިއެކޭ ބުނަންވެސް ލަދުގަންނަމެވެ. ތިޔަވިދާޅުވި އާޔަތުގެ މާނަ އާއިމެދު ދެބަސްވީ ކާކުހެއްޔެވެ؟ އޮޅުންއަރާ ގޮތަށް ވާހަކަ ދައްކާނީ ފަސާދަވެރިންނެވެ. ކްރިސްމަސް ދުވަސް ނަޞާރާއިން ޤަބޫލުކުރާ ކުރުން މުސްލިމުން ޤަބޫލުކުރުމަށް އޮތީ ކޮން ދަލީލެއް ހެއްޔެވެ؟ ވާނުވާ ނޭނގި ދަންނަބޭކަލަކަށްވެގެން މީސްތަކުން މަގު ފުރެއްދުމަށް ތިކުރައްވާ ވިޔާނުދާ މަސައްކަތް ހުއްޓާލާށެވެ.\nޑިސެމްބަރު 29, 2020 18:03\nމަރްޔަމް ސޫރަތް 33\nޢާލްއިމްރާނު ސޫރަތް 45\nޑިސެމްބަރު 29, 2020 15:28\nބައްޕާ. އަހަރެން އެ ސޫރަތުގެ ތަރުޖަމާ ހަތްދިހަފަހަރު ކިޔައިފިން. އެކަމަކު ނުފެނިގެން މިއުޅެނީ ކާފަރުން ގެ އީދުތަކުގައި ތަހުނިޔާ ކިޔާ ސަނާކިޔާން ޖެހޭ ކަމަށް އޮތް ބާބު. ކޮން ތާކު އޮތް ތަރުޖަމާ އެއްގެ ގެ ވާހަކަ ބައްޕަ ތި ވިދާޅުވަނީ. ބޮލަށް އެނބުރުން އަރާ އެބަ ކިޔުނުލެއް ގިނަކަމުން.\nޑިސެމްބަރު 29, 2020 15:34\nއަދުލުވެރިވެ ހެޔޮކޮއް ހިތުމާއި ﷲ ތަޢާލާ ގެ ދަރިކަލަކުވާކަމަށް އެއްބަސްވުމަކީ ކުފުރެއް ކަން ދީނީ އިލްމުވެރިއެއް ނޫނަސް އެނގޭ.\nޑިސެމްބަރު 29, 2020 15:41\nޑިސެމްބަރު 29, 2020 15:45\n6 ގަޑިއިރު ކުރިން ( ޑިސެމްބަރު 29, 2020 )\n1- މީހެޔޮކޮށް ހިތުމެއްނޫން މީޝަރީކު ކުރާ ދީނީ އަޅުކަމަކަށް ތަރުހީބުދިނީ. އެންގޮތަކަށް\nބުނަންޏާ އެމީހުން އެކުރާކަމަކީ ތިމާގަބޫލު ކުރާކަމެއް ކަމުގައި އެމީހުނަށް ބުނެދިނުން.\nޑިސެމްބަރު 29, 2020 15:51\nބަލަ ތިޔަ ހުރިހާ އެއްޗެއް އެނގޭ ހާލްގައުއްނޫންތޯ ދޭތެރެ ދުރުކޮއް ގައުމުގެ3ޖީލް ނައްތާ ލެއްވީ މިގައުމުގެ ދަރިންނައް ޑުރަގް އިސްތިހާރުކޮއް ތައާރަފްކުރީ ބގނ އިން ދިވެހިތަރުޖަމާ ބައިބަލް ނެރުނީމަވެސް ފިނިގޮތަކައްދޫކޮއްލީ މިހާރު މިއިނގެނީ ކީއްވެގެންކަން މުޅިގައުމުގެ ރައްޔިތުން ގެދޮރުގެ އަޅުވެތިކަން ކުރުވީ އެއީވެސް އިސްލާމްދީނުގަ އޮތްގޮއްތޯ ފިރުއައުނުގެ ސަގާފައް މިގައުމުގައި ދެމެހެއްޓޭތޯ ބެއްލެވީ މިސުރުން ވާރްތަކުރީތޯ އެގޮއް މިއަދު ނިކުމެ ބަހަނާޔާ މޮޅުވާހަކަ\nޑިސެމްބަރު 29, 2020 16:35\nތަންދޮރު އޮޅުން ނުފިލާ ބަޔަކުދީނީ އިލްމުވެރިންނަށްވެގެން ފިތުނަ ކުރަނީ. ޤުރުއާނުގެ ތަފްސީރު ރަނގަޅަށް ނޭނގޭ ބަޔަކު އެބައުޅޭ މަތިމަތިން މާނަކޮށްގެން ވަރަށް ހަރުކަށިގޮތްތަކެއް ގެންގުޅޭބަޔަކު.\nޑިސެމްބަރު 30, 2020 06:10\nޑިސެމްބަރު 29, 2020 17:14\nއަދުލުވެރި ވުމަކީ ބާތިލަށް ހިޔްވަރުދިނުމެއްނޫން. އަދުލުވެރިވުމަކި އެމީހުން ތިބީ ބާތިލް ގޮތެއްގަކަން އެގިތިބެމެ އެއްވެސް ގޮތަކަށް ދަތިކޮށް އުނދަގުކުރުމަކާނުލާ އެމީހުނަ ނުބެހުން އެމީހުން އުޅޭގޮތަސް އެމީހުންދޫކޮށްލުން ﷲ ވަހީކުރައވަނީ ނުބައިމަގުންދާންބޭނުންވަމީހާއަށް ވެސް އެމަގު ފަހިކޮށްދެއްވަމެވެ، އެއީ ބާތިލަށް ހިތްވަރުދީ ބަތލަށް ތަހުނިޔާ ކިއުމެއްނޫން، ބާތިލަސް ހިތްވަރުދި ތަހުނިޔާ ކިޔާމީހާ ވާހުށީ އެމީހުންގެ ތެރޭގަ އެމީހުނާ އެއފަދަ ބާތިލް އަގީދާގެ މީހަކަށް.\nޑިސެމްބަރު 29, 2020 18:02\nތިކަމާ ކުރިސްމަސް އަކާ ގުޅުމެއްނެތް. ގުރުއާނުން ދައްކަބަލަ ނަސާރާ ދީންތަކުގެ މީހުން ފާހަގަކުރާ ކުފުރު އީދު ފާހަގަކޮށް އެމީހުނަށް ސަނާކިޔަން އޮތްތަނެ އް\nޑިސެމްބަރު 29, 2020 19:19\nބުރުގާ އެޅުމާ ބެހޭގޮތުން ޓީވީ ޕްރެޒެންޓަރަކު ޤުރުއާނުގެ ( ނޫރު ސޫރަތުގެ 31 ވަނަ) އާޔަތުން ހެކި ދައްކަވަމުން އަނބިކަނބަލުން ބުރުގާ ތުރުނުކުރައްވަނީ ކީއްވެތޯ ކުރެއްވި ސުވާލަށް ޖަވާބު ދެއްވަމުން ، ތިޔަ ބޭފުޅާ ނޫންތޯ ވިދާޅުވީ ބުރުގާ އެޅުމަކީ ހުއްޖަތެއް ނޫނޭ! ،، ޤުރުއާނުގެ ތަރުޖަމާއަކީ ދިވެހިން ހަދާފަ އޮތް އެއްޗެކޭ،،\nޑިސެމްބަރު 29, 2020 19:28\nމުމްތަހިނާ ސޫރަތުގެ 8 ވަނަ އާޔަތުގެ ވާހަކަ އެކަނި ވިދާޅުވި އިރު އެސޫރަތުގެ4ވަނަ އާޔަތާ 13 ވަނަ އާޔަތުގައިވާވާހަކަ ވެސް ވިދާޅުވެ ދެއްވިނަމަ ރަނގަޅު. ކަންކަން އޮޅޭގޮތަށް މައުމޫން ވާކހަކަފުޅު ނުދައްކަވާ.\nޑިސެމްބަރު 30, 2020 11:43\nހެޔޮކޮށް ހިތުމަށް، އިސްލާމް ދީނާ ޚިލާފު ޢަމަލުތަކަށް ތާއީދުކުރުން އޮވޭތަ މައުމޫނު؟؟؟\nޑިސެމްބަރު 30, 2020 20:11\nމިމައުމޫނަކީ ހަމަ ޖާހިލެއް. ނަސްރީނާ އައުރަ ނިވާކުރާންވީމައި ރާއްޖެ ހޫނުވެއްޖެ. މީނާގެ ބަސްމަގަށް ބަލާއިރު ހީވާކަހަލަ ހަތްއުޑުމަތިން މާތްﷲ ގެ އަމުރުފުޅުތަށް ބާވައިލެއްވި އިރު އެކަލާނގެއަށް އެނގިނުލައްވަނީކަމަށް ދުނިޔޭގެ ފިނިހޫނުމިން.\nމައުމޫނުގެ ފިތުނައިން މިގައުމު ސަލާމަތްކުރައްވާށިއާމީން.


އިމާރާތްކުރުމުގެ ދާއިރާގައި ހުރި މައްސަލަތައް ޙައްލުކުރުމަށް މަސައްކަތް ކުރާނަން: ރައީސް | Jazeera\tއިމާރާތްކުރުމުގެ ދާއިރާގައި ހުރި މައްސަލަތައް ޙައްލުކުރުމަށް މަސައްކަތް ކުރާނަން: ރައީސް - Jazeera\nއިމާރާތްކުރުމުގެ ދާއިރާގައި ހުރި މައްސަލަތައް ޙައްލުކުރުމަށް މަސައްކަތް ކުރާނަން: ރައީސް\nފާތިމަތު ފަޔާޟާ November 5, 2019 80 views0\nޢިމާރާތްކުރުމުގެ ދާއިރާގައި ހުރި މައްސަލަތައް ޙައްލުކުރުމަށް ކަމާއި ގުޅުންހުރި ސަރުކާރުގެ ކަމާބެހޭ ފަރާތްތަކާ މަޝްވަރާކުރައްވައިގެން ރަނގަޅު ބަދަލުތަކެއް ގެނެއުމަށް މަސައްކަތްކޮށްދެއްވާނެކަމުގައި ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙް ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ މޯލްޑިވްސް ނެޝަނަލް އެސޯސިއޭޝަން އޮފް ކޮންސްޓްރަކްޝަން އިންޑަސްޓްރީ (މަސީ)ގެ އިސްވެރިންނާއެކު ބޭއްވި މަޝްވަރާ ބައްދަލުވުމެއްގައެވެ.\nހޯމަދުވަހު މެންދުރުފަހު ރައީސުލްޖުމްހޫރިއްޔާގެ އޮފީހުގައި އޮތް މިބައްދަލުވުމުގައި ރައީސް ވަނީ މަސީގެ އިސްވެރިން ޙިއްސާކުރެއްވި އިމާރާތްކުރުމުގެ ދާއިރާގައި ހުރި ކަންބޮޑުވުންތަައް އައްސަވައި،އެކަން ޙައްލުކުރަން މަސައްކަތްކުރައްވާނެކަމަށް ވިދާޅުވެފައެވެ.\nމި ބައްދަލުކުރެއްވުމުގައި، ރާއްޖޭގައި ޙަރަކާތްތެރިވާ ބޭރުގެ ބައެއް ކޮންޓްރެކްޓަރުން، މަސައްކަތްކުރުމާބެހޭ ޤަވާޢިދާއި އުސޫލުތަކާއި ޚިލާފަށް ހަރަކާތްތެރިވަމުންދާތީ އެކަމުގެ ކަންބޮޑުވުން މަސީގެ އިސްވެރިން ރައީސުލްޖުމްހޫރިއްޔާއާއި ޙިއްޞާކުރެއްވިއެވެ. މީގެ އިތުރުން ބައެއް ދާއިރާތަކާއި ގުޅޭ މުހިންމު ޤަވާޢިދުތައް އަދިވެސް ހެދިފައި ނެތުމުން އެކަމުގެ ފައިދާ ބޭރުގެ ބައެއް ފަރާތްތަކަށް ލިބޭގޮތަށް އޮތުމުގެ ކަންބޮޑުވުން ވެސް މަސީގެ ވެރިން ފާޅުކުރެއްވިއެވެ.\nމިހާރު ޢަމަލުކުރަމުންދާ ބައެއް ޤަވާޢިދުތައް ހުރިގޮތުން މި ސިނާޢަތުގައި މަސައްކަތްކުރާ ފަރާތްތަކަށް ކުރިމަތިވާ ދަތިތަކާބެހޭ މައުލޫމާތު މަސީގެ އިސްވެރިން ރައީސުލްޖުމްހޫރިއްޔާއާ ޙިއްޞާކުރެއްވިއެވެ. މީގެ އިތުރުންވެސް ކުދި އަދި މެދުފަންތީގެ ކުންފުނިތަކަށް ޕްރޮޖެކްޓްތައް ލިބުމުގައި މިހާރު ހުރި ދަތިތައް ފާހަގަކުރައްވައި އެކަމަށް ފަހިގޮތްތަކެއް ހަމަޖައްސަވައިދެއްވުމަށް ވެސް މަސީގެ އިސްވެރިން ރައީސުލްޖުމްހޫރިއްޔާއަށް ހުށަހެޅުއްވިއެވެ.\nމަސީގެ އިސްވެރިން ރައީސުމްޖުމްހޫރިއްޔާއާއެކު ބޭއްވެވި މި ބައްދަލުވުމުގައި އެ ޖަމުޢިއްޔާގެ އިސްވެރިން ވަނީ މަސައްކަތްތެރިންގެ ކަންކަން ހަރުދަނާ ކުރުމަށް ސަރުކާރުން ކުރިޔަށްގެންދަވާ ބައެއް ކަންކަމުގައި މަސީގެ ޚިޔާލުހުރިގޮތް ރައީސުލްޖުމްހޫރިއްޔާއާ ޙިއްޞާކުރައްވާފައެވެ.\nމީގެ އިތުރުން މަސީގެ އިސްވެރިންވަނީ އަންނަ އަހަރަށް ދަޢުލަތުން އެކުލަވާލައްވާފައިވާ ބަޖެޓުގައި ގިނަ ޢަދަދަކަށް އުމުރާނީ ތަރައްޤީގެ މަޝްރޫޢުތައް ހިމެނިފައިވާތީ އެއީ އިމާރާތްކުރުމުގެ ސިނާޢަތަށް އެދެވޭ ކުރިއެރުންތަކެއް ގެނެސްދޭނެ ރަނގަޅު ބަދަލެއްގެ ގޮތުގައި ފާހަގަ ކުރައްވައިފައެވެ.\nމޯލަޑިވުސް ނެޝަނަލް އެސޯސިއޭޝަން އޮފް ކޮންސްޓްރަކްޝަން އިންޑަސްޓްރީ


ޕޮގްބާ ޔުނައިޓެޑުގައި މަޑުކުރާނެ: އޭޖެންޓް ޕޮގްބާ ޔުނައިޓެޑުގައި މަޑުކުރާނެ: އޭޖެންޓް\nޕޮގްބާ ޔުނައިޓެޑުގައި މަޑުކުރާނެ: އޭޖެންޓް\nމެންޗެސްޓާ ޔުނައިޓެޑްގެ މިޑްފީލްޑަރު ޕައުލް ޕޮގްބާ | ފޮޓޯ:ރޮއިޓާސް\nމެންޗެސްޓާ ޔުނައިޓެޑްގެ މިޑްފީލްޑަރު ޕައުލް ޕޮގްބާ އަންނަ ސީޒަނުގައިވެސް ޔުނައިޓެޑްގައި މަޑުކުރާނެ ކަމަށް އޭނާގެ އޭޖެންޓް މިނޯ ރައިއޯލާ ބުނެފިއެވެ.\nފްރާންސްގެ މިޑްފީލްޑަރު ޕައުލް ޕޮގްބާގެ އޭޖެންޓް މިނޯ ރައިއޯލާ ބީބީސީ ސްޕޯޓްސްއަށް ދިން އިންޓަވިއުއެއްގައި ބުނީ، މެންޗެސްޓާ ޔުނައިޓެޑާއި ޕޮގްބާ ހަދާފައިވާ ކޮންޓްރެކްޓް އައު ކުރުމުގެ ވާހަކަތައް ވަރަށް އަވަހަށް ފެށޭނެކަމަށެވެ.\nމީޑިއާ ރިޕޯޓުތައް ބުނާގޮތުން ޓްރާންސްފާ ބާޒާރުގައި ޕޮގްބާ ހޯދުމަށް ޔޫރަޕްގެ ބޮޑެތި ކުލަބުތަކުން އަންނަނީ މަސައްކަތް ކުރަމުންނެވެ. އޭގެތެރޭގައި އޭނާގެ ކުރީގެ ކުލަބު ޔުވެންޓަސް އާއި ރެއާލް މެޑްރިޑް އަދި ޕީއެސްޖީވެސް ހިމެނެއެވެ.\nޕޮގްބާ މި ވަގުތު ޔުނައިޓެޑްގެ ކޮންޓްރެކްޓްގައި ހުރީ އަންނަ އަހަރުގެ ޖޫން މަހުގެ ނިޔަލަށެވެ. ނަމަވެސް މެންޗެސްޓާ ޔުނައިޓެޑުން ބޭނުންވާނަމަ އިތުރު އެއް އަހަރަށް ޕޮގްބާގެ އެއްބަސްވުން އައު ކުރުމުގެ ފުރުސަތު އެބައޮތެވެ.\nމީގެ ކުރިން ޕޮގްބާގެ އޭޖެންޓް ރައިއޯލާ ބުނީ ޔުނައިޓެޑުން ޕޮގްބާ އަށް ލިބޭ އެއްވެސް ހުށަހެޅުމެއް ގަބޫލުނުކުރާނެ ކަމަށެވެ. އަދި ހާސްކަމެއް ނެތް ކަމަށާއި ވަރަށް އަވަހަށް އާ ކޮންޓްރެކްޓާ ބެހޭގޮތުން ވާހަކަތައް ފަށާނެ ކަމަށެވެ.\nޕޮގްބާ ޔުނައިޓެޑްގައި މަޑުކުރާއިރު، މީގެ ކުރިން ޕޮގްބާއާއެކު ޔުވެންޓަސްއަށް ކުޅުނު މިޑްފީލްޑަރު އަދި މިހާރު އެޓީމުގެ ކޯޗު އަންދްރޭ ޕިރްލޯ އެ ޓީމަށް ގެންދަން އެންމެ ބޮޑަށް ބޭނުންވާ ކުޅުންތެރިއަކީ ޕޮގްބާ ކަމަށް ރިޕޯޓުތައް ބުނެއެވެ.\nޔުނައިޓެޑުން 2010 ވަނަ އަހަރު ކެރިއަރު ފެށި ޕޮގްބާ ހިލޭ ޓްރާންސްފާއެއްގެ ދަށުން ޔުވެންޓަސްއަށް ބަދަލުވީ 2012 ވަނަ އަހަރެއެވެ. އެޓީމުގައި ހޭދަކުރި ހަތަރު ސީޒަނުގައި ޕޮގްބާ ވަނީ 178 މެޗުން 34 ލަނޑު ޖަހާފައެވެ. އޭގެ ފަހުން އަނެއްކާވެސް ޕޮގްބާ އެނބުރި ޔުނައިޓެޑަށް ބަދަލުވީ 2016 ވަނަ އަހަރެއެވެ.


Hajju moosun nimendhen massala madujassalan Sisilfarun ninmaifi - One Online\nދިވެހި ހައްޖުވެރިންތަކެއް ސައޫދީ އަރަބިއްޔާގައި --- ފޮޓޯ: ހައްޖު ކޯޕަރޭޝަން\nހައްޖު މޫސުން ނިމެންދެން މައްސަލަ މަޑުޖައްސާލަން ސިސިލްފަރުން ނިންމައިފި\nމިއަހަރު ހައްޖަށް މީހުން ގެންދިއުމަށް ހުއްދަ ދޫކުރި ގޮތާއި މެދު ހިތްހަމަ ނުޖެހި، ސިސިލްފަރު ހައްޖު އެންޑް އުމްރާ ގްރޫޕުން އިސްލާމިކް މިނިސްޓްރީއަށް ހުށަހަޅައިފައިވާ މައްސަލަ، ހައްޖު މޫސުން ނިމެންދެން މަޑު ޖައްސައިލުމަށް އެގްރޫޕުން އިސްލާމިކް މިނިސްޓްރީއަށް ހުށަހަޅަން ނިންމައިފިއެވެ.\nސިސިލްފަރު ހައްޖު އެންޑް އުމްރާ ގްރޫޕުން މިއަދު ނެރުނު ބަޔާނުގައި ބުނީ، މިއަހަރު ހައްޖަށް މީހުން ގެންދިއުމަށް ހައްޖު ކޯޓާ ދިނުމުގައި މައްސަލަޖެހި، ކޯޓާ ހޯދުމަށް ޕްރޮޕޯސްލަ ހުށަހެޅި ފަރާތްތަކަށް ޕޮއިންޓް ދިނުމުގައި ހަމަހަމަ އުސޫލެއްނެތި، ވަކި ފަރާތަކަށް ބުރަވުމުގެ ފުރުސަތު އޮތުމާއި އިވެލުއޭޝަން ކޮމެޓީގައި ކޯޓާ ލިބުނު ފަރާތްތަކުގެ މަސްލަހަތު ހިމެނޭ ފަރާތެއް ބައިވެރިވުމާއި އަދި އިވެލުއޭޝަން ޕޮއިންޓް ދިނުމުގައި އަމަލުކޮށްފައިވާ ގޮތުން ކޮރަޕްޝަނަށް ތުހުމަތުކުރެވޭ ކަންކަން އޭސީސީން ބެލި ބެލުމުން ފާހަގަަކުރެވިފައިވާކަމަށެވެ.\nނަމަވެސް ހައްޖު ކޯޓާ ލިބުނު ޖަމާއަތްތަކަށް ފައިސާ ދައްކާފައިވާ ދިވެހިންގެ ހައްޖު ދަތުރަށް ސީދާކޮށް ވިޔަސް، އަދި ނުސީދާކޮށް ވިޔަސް ހުރަސް އެޅުމަކީ އެ ކުންފުނިން އެއްވެސް ހާލަތެއްގައި ކުރާނެ ކަމެއް ނޫން ކަމަށާއި ހައްޖުގެ އަޅުމުގެ ދުވަސްތަކަށް ކުޑަތަންވާއިރު ހައްޖުގެ ތައްޔާރީތައް ލަސްވެވެގެން ދިއުމަކީ އެ ކުންފުނިން އެދެނޭ ކަމެއް ނޫން ކަމަށް ބަޔާނުގައި ވެއެވެ.\nސިސިލްފަރުން ބުނީ އެޖަމާއަތުން އެދެނީ ވީހާވެސް އަވަހަކަށް މިއަހަރު ކޯޓާ ދީފައިވާ ގްރޫޕުތަކުން ހައްޖަށް ދިއުމަށް އިސްލާމިކް މިނިސްޓްރީން މަގުފަހިކޮށްދިނުން ކަމަށެވެ. އަދި އަންނަ އަހަރުގެ ހައްޖުގެ ކަންކަން މިއަށްވުރެ އިންސާފުވެރި، ހަރުދަނާ ގޮތަކަށް ސަރުކާރުން ކުރިއަށް ގެންދިއުމަށް ކަމަށެވެ. އޭގެ ތެރޭގައި މިފަހަރު ނުހައްގުން ކޯޓާއިން މަހުރޫމުކުރި ގްރޫޕުތަކަށް ލިބުނު ގެއްލުމުގެ ބަދަލު ދިނުމަށް ވެސް ސިސިލްފަރުގެ ބަޔާނުގައި ގޮވައިލާފައި ވެއެވެ.\nގުޅޭ ޓެގު އިސްލާމިކް މިނިސްޓްރީ ހައްޖު ކޯޕަރޭޝަން ދީން\nހައްޖުގެ ފުރުސަތު ދިނުމުގައި އިސްރަށްވެހިންނާއި ބަލި މީހުންނަށް އިސްކަން ދިނުމަށް އެދިވަޑައިގެންފި\nދިވެހި ހައްޖުވެރިން އެނބުރި ރާއްޖެ އައުމަށް މިއަދު ފުރަން ފަށައިފި\nނިޔާވި ހައްޖުވެރިޔާ މައްކާގައި ވަޅުލައިފި\nކޯމާގައި އޮތް ހައްޖުވެރިޔާގެ ހާލަތަށް އިތުރު ބަދަލެއް ނާދޭ: މިނިސްޓްރީ


މެންބަރުންގެ ޚިޔާލު: ގައުމު އެދިގޮވަނީ އިޚުލާސްތެރި ޚިދުމަތަށެވެ. ވަކިމީހަކަށް ނޫނެވެ. – Maldivian Democratic Party\n17 ނޮވެމްބަރު 2011\nމެންބަރުންގެ ޚިޔާލު: ގައުމު އެދިގޮވަނީ އިޚުލާސްތެރި ޚިދުމަތަށެވެ. ވަކިމީހަކަށް ނޫނެވެ.\nމީގެ ކުރީގައި ދިވެހީންކުޅަ ތަޖުރިބާ މިއަދުމިވަނީ ކަމުނުގޮސްފައެވެ. އެއިރު އެންމެންވެސް އެތިބެނީ އެއިރަކު ހުންނަ ވެރިއެއްގެ ފަހަތުގައި ސަނާކިއުމަށް އެކަންޏެވެ. ދުވަހަކު ވެރިޔަކު ގޯސްކަމެއް ނުކުރާނެއެވެ. މިއީ އެވެރީން އެއިރު ދައްކާ އުޅުނު ވާހަކައެވެ. އަދި ބުނަނީ ވެރިކަމަކީ ﷲ ދެއްވާ ކަމެކެވެ. އެކަމާ ނޫޅޭށެވެ. އެކަމަކު މިއަދު ވާހަކައާއި ގޮތްފާޑު މިވަނީ ބަދަލުވެފައެވެ. ވެރިކަމަކީ ﷲގެ މިންވަރުފުޅުން ދެއްވާ ކަމެއް ކަމުގައި ގަބޫލުކުރާ މީހުންވެސް ވެރީންނަށް ފާޑުކިޔައި ވެރީންހަމަމަގަށް އަޅުވާން ޖެހޭނެކަން ގަބޫލުކުރެއެވެ. މިއީ ޑިމޮކްރަސީ އިން ހަމައެކަނި ލިބުނު ފިލާވަޅު ކަމުގައި ވިނަމަވެސް ޝުކުރު ކުރާހާ ވެއެވެ. އެކަމަކު މިއަދު ވެރިކަމަކީ ބައެއްގެ ގަދަބާރުން އަތުލައިގެން އުޅޭ އެއްޗެއް ކަމުގައި އެބުނާމީހުންގެ ވިސްނުމުގައި ހަމަ ތެތްކަމެއް އަމުދުން ނެތީ ކަމުގައި ގަބޫލުކުރާން އެބަޖެހެއެވެ. އެހެނީ ހަނގުރާމަ ތަކުގައިވެސް ނަސްރު ދެއްވަނީ އެއިލާހު މިންވަރު ކުރަށްވާ ބަޔަކަށްކަން ނޭނގޭތީއެވެ.\nމިއަދު ދިވެހީންގެ ދޫތައް ވީއްލި މިނިވަންވުމާ ކޮންމެ ވާހަކައެއް ދެއްކިޔަސް ސަރުކާރުން އެކަމާ އަޅާނުލުމުގެ ސަބަބުން ތަފާތުއެކި އަޑުތައް މިގައުމުގައި މިދަނީ އިވެމުންނެވެ. މިނިވަންކަމާއެކު ދީނާ ޚިލާފުނުވާގޮތަށް ޚިޔާލުފާޅުކޮށް ހެދުމުގެ މިނިވަންކަން މިވަނީ ލިބިދީފައެވެ. ނަމަވެސް މިކަންކަމުގެ ފައިދާ އެންމެ ހެޔޮގޮތުގައި ނުކުރެވޭ ކަމީ އެންމެންވެސް ގަބޫލުކުރާނެ ހަގީގަތެކެވެ. އެހެންކަމުން ބޮޑެތި ދޮތުތައް ހަދައި ހަގީގަތްތައް ފޮރުވާލަން މަސައްކަތް ކުރަމުން ގެންދާ ބަޔަކުވެސް މިގައުމުގައި އެބައުޅެއެވެ. އެއީއަކީ މިރާއްޖޭގައި އެކަނިއޮތް ކަމެއްވެސް ނޫނެވެ. އަދި ޑިމޮކްރަސީގެ އަސާސެއްވެސް ނުމެނޫންމެއެވެ. ކޮންމެ ކޮންމެ ވާހަކައެއް ދެއްކުމަކީ ޑިމޮކްރަސީ ގަބޫލުކުރާ އަދި ، ކުރިއެރުވޭނެވެސް ކަމެއް ނޫނެވެ. މިއަދު ކިތަންމެ ގޮންޖެހުން ތަކަކާއި އެކުގައި ނަމަވެސް ދިވެހި ރައްޔިތުން މިދަނީ ކަންކަން ދަސްކޮށް މިނިޒާމަށް އަހުލުވެރިވަމުންނެވެ. ޑިމޮކްރަސީއަކީ އެހާފަސޭހައިން ދުނިޔޭގެ އެއްވެސް ކަންކޮޅެއްގައި މުޅީން ގާއިމުކުރެވުނު ނިޒާމެއް ނޫންކަން ހަނދާން ބަހައްޓާން ޖެހެއެވެ. އެހެންނަމަވެސް ހިންދުމާ ކަނޑުގެ ތެރޭގައި ފެތުރިފައިމިވާ ކުދިރައްތައް މިގޮތުގައި އޮތުމަކީވެސް ނަސީބުކަމުގައި ވީފަދައިން މިގައުމުގެ ރައްޔިތުންގެ ނަސީބުގަދަކަމުން މާބޮޑު ލޭއޮހޮރުވުމަކާނުލައި ޑިމޮކްރަސީ މިވަނީ ރާއްޖެއަށް ގެނެވިފައެވެ. ކަމެއް ގެނައުމަކީ ފަސޭހަކަމަކަށް ވެދާނެ ކަމުގައި ހީކުރިޔަސް އެކަމެއް ރަނގަޅު ގޮތުގައި ދެމެހެއްޓުމަކީ ހީކުރާވަރަށްވުރެ އުނދަގޫ ކަމެކެވެ. އެހެންކަމުން މިޑިމޮކްރަސީ އިސްލާމީ ގިއުގަނޑުގެ ތެރޭގައި ހިފެހެއްޓުމަކީވެސް އެހާފަސޭހަ ކަމަކަށް ވެދާނެޔޭ ހީނުކުރާށެވެ. އެކަމަކު އުފާކުރާންޖެހޭ ކަމަކީ ދިވެހީން މިއަދު މިޑިމޮކްރަސީއަށް ހޭނެމުންދާކަމެވެ.\nކުރީގެ ސަގާފަތަކީ ވަކިމީހަކަށް ބެލުމެވެ. އެމީހާ ކަޮންމެ ކަމެއް ކޮންމެގޮތަކަށް ކުރިޔަސް ބޮޑުވަރިހަމައެވެ. ރައްޔިތުންނަށް ބަސްބުނުމުގެ ހައްގެއް ނެތެވެ. އެކަމަކު މިއަދަކު އެކަމެއް އެގޮތަކަށް ނުވެއެވެ. ސަރުކާރު ހިންގުމުގެ ކަންކަމަކީ ރައްޔިތުން މިއަދު އެންމެބޮޑަށް އެކަމާ ބަސްކިޔައި ބެހޭ ކަންކަމެވެ. ފަހަރެއްގައިވެސް ސަރުކާރު ހިންގާވެރިޔަކަށް މެދުނުކެނޑި ސަނާކިއުމަކީ މިއަދަކު މީހުން ކުރާންބޭނުން ކަމެއް ނޫނެވެ. މީގެ ކުރީން ކޮށްދިން ކަމެއްގެ ވާހަކަ އަބަދާއި އަބަދު އިވޭބީދައިން މިއަދު އިވޭނީ ސަރުކާރުން ނުކޮށްދެވޭ ކަންކަމުގެ ވާހަކައެވެ. މިއަދު އެއިވެނީ އެއަޑުތަކެވެ. މިއީ މިހާޅަފަތުގައި ދިވެހީން ޑިމޮކްރަސީ ބަލައިގަތްކަމުގެ ހެއްކެކެވެ. ވެރިމީހާއަށް އުޖޫރަދެނީ ކަންކުރާށެވެ. ނުކޮށް ހުންނާކަށް ނޫނެވެ. މީހުން އުފާވަނީ ކަންކުރުމުންނެވެ. ވާހަކަ ދައްކައި ކަޑަޖެހުމަކުން ނޫނެވެ.\nރައްޔިތުންގެ އުންމީދުތައް މިއަދު އެހެރީ ވަރަށް އުހުގައެވެ. އެއާހަމަޔަށް އަތްފޯރާތޯ ބަލަމުން ސަރުކާރުން އެގެންދަނީއެވެ. ކުއްލިއަކަށް ފެށިގެންދާ ބޮޑެތި މަޝްރޫއުތައް އެހާމެ ހަލުއިކޮށް ނިންމާލެވުމުން ރައްޔިތުންގެ އުންމީދުތައް ކުރިޔަށްވުރެ އުހަށް އަނެއްކާވެސް އުފުލެއެވެ. މިހެންވުމުގެ ހަގީގަތަކީ ޒަމާންތަކެއް ވަންދެން ދިވެހީން އުންމީދުކޮށްގެންތިބި ކަންތައްތަކެއް ފުރިހަމަނުވެ ވަނިކޮށް ކުއްލިއަކަށް ފުރިހަމަވާން ފެށުމެވެ. މިއަދު ކުރެވެމުން، ފުރިހަމަވަމުން މިދާ ކޮންމެކަމަކީ ހާދަދުވަހެއްގެ އިންތިޒާރެވެ. އެހެންކަމުން ދިވެހީން އަދި މިއައްވުރެ ބާރު ސްޕީޑުގައި އިތުރު ކަންކަން ވުމަށް އެދެއެވެ. މިސާލަކަށް ބަލާލަމާތޯއެވެ. ބެލެނިވެރިޔަކާ ދުރުގައި ހުރި ކުޑަކުއްޖަކު އަބަދުވެސް ހުންނާނީ އުންމީދުތަކެއް ފުރިހަމަވުމަށް ބޭނުންވާ ބެލެނިވެރިޔާ ގާތަށް އަންނާނެ ވަގުތެއްގެ އިންތިޒާރުގައެވެ. ކެއްތެރިކަމެއްނެތި އެކަމަށް އިންތިޒާރު ކުރާނެއެވެ. އަދި ބެލެނިވެރިޔާ އައުމުން ނުވަތަ ގާތަށް ދެވުމުން އެއްކަލަ ކަންކަން ފުރިހަމަ ކުރާން ބޭނުންވެ އެދޭނެއެވެ. އެއްކަމެއް ފުރިހަމަ ވުމުން އަނެއްކަމަކަށް އެދެވޭނެއެވެ. ގާތުގައިވާ ދުވަސްކޮޅު ބޭނުން ހުރިހައި ކަމެއް ކުރެވޭތޯ ބަލާނެއެވެ. އަދި ހަމަ އެހެންމެ ބެލެނިވެރިޔާއާއި ވަކިވާކަށް ނޭދޭނެވެސް މެއެވެ. ވަކިވާނެދުވަސް އެނގޭނަމަ ދެރަވެ މާޔޫސްވެސް ވާނެއެވެ.\nހަމަމިގޮތަށް މިއަދު ދިވެހީންވެސް މިހަލުވި ސްޕީޑުގައި މިލިބޭ ކުރިއެރުންތައް މެދުނުކެނޑި ލިބެން ބޭނުންވެއެވެ. މިކަމަށް އިންތިޒާރުކުރީ ަހާދަދުވަހަކުއެވެ. ޖެހިކަޑަތަކާއި އެޅިމިންތައް ގެއްލިދިޔައީ ހާދަހާ ފޮނިއިންތިޒާރެއްގައި ތިއްބައެވެ. ރަށް ހިއްކުނު ބަޔަކަށްވެސް އެކަންކުރެވުނީ ކަންބަލަބަލައި އެކަމުގެ ފަހަތުން ދެންއަންނާންއޮތް ކަންކަމަށް އެދުންވޭވޭ ގޮސް އުންމީދުގެއްލުނު ފަހުންނެވެ. ބަނދަރު ހެދުނީ ކުރީގެ މިނަށް ނުފެތޭ ދިހަބާރަ ގަނޑެތި ރަށުފަޅަށް އިތުރުވެ ހެދިބަނދަރުގެ ބޭނުން ކެނޑުނު ފަހުންނެވެ. އާމިސްކިތް ނިމުނީ އާބާދީ އިތުރުވެ މިސްކިތް ޖާގަނެތް ތަނަކަށް ވީފަހުންނެވެ. މިސްޕީޑު ކުރީން ރައްޔިތުން އެތިބީ ހެޔޮވަރު ކޮށްލަން މަޖުބޫރުވެ ހެޔޮވަރު ކޮށްގެންނެވެ. ނަމަވެސް ދެނެއް ދިވެހީން މިކަމެއް ގަބޫލެއް ނުކުރާނެއެވެ. މިއަދު ގައުމު ބަރަވެލީގެ މިސާލުގައި ތަރައްގީގެ ތޮށިގަނޑުލާން ދާކަށް ބޭނުމެއް ނުވެއެވެ. އެންމެ އެއަރޕޯޓަކުން ފުދިއްޖެ ކަމުގައި ބުނި ދިވެހީން މިއަދު އެކަހަލަ ކިތަންމެ އެއަރޕޯޓެއްވެސް މަދުކަމުގައި މިތިބަބުނަނީއެވެ. އަދި ކިއެއްތަ އެއަރޕޯޓެއް އަޅާން ރަށެއް ހިއްކާން ހައެއްކަމަސްދުވަސް މާދިގުކަމުގައިވެސް އެބުނަނީއެވެ. ތަޖުރިބާގެ އަލީގައެވެ. އިޚުލާސްތެރި ނިޔަތަކާއެކު ރައްޔިތުންގެ ހައްގުގައި މަސައްކަތް ކުރާބަޔަކު އެމަސައްކަތް ކުރާނެގޮތް މިދަނީ މިއަދު ފެންނަމުންނެވެ. މިއަކީ ތޯތޯވާހަކައެއް ނޫނެވެ. ހަގީގަތެވެ. ނުވާނެކަމުގައި ބުނާކޮންމެ ކަމެއް އެވަނީ ވަރަށް އަވަހަށެވެ. އުންމީދުތަކާ އެއްގޮތަށެވެ. އަދި އިތުރު އުންމީދުތައް އާކޮށް ދެމުންނެވެ. އެހެންކަމުން ދެހާސްތޭރަ ކީއްކުރަން ދެހާސް އަށާރަވެސް އަންނާނެއެވެ. ގައުމު އެދިގޮވަނީ އިޚުލާސްތެރި ޚިދުމަތަށެވެ. ވަކިމީހަކަށް ނޫނެވެ. މިކަން އެންމެންވެސް ދަންނާން ޖެހޭނެއެވެ.


Sirrukuri committee ge badhdhaluvumuge mauloomaath leak vi massala...\nއެމްއެމްޕީއާރުސީގެ ހިޔާނާތުގެ ފައިސާ މިހާރު ހިނގަމުން 19 ވަނަ މަޖިލީހުގެ ބައެއް މެމްބަރުންނަށް ވެސް ލިބިފައިވޭ\nމި ސަރުކާރުގެ ބައެއް މިނިސްޓަރުންނަށް ވެސް ލިބިފައިވޭ\nކ. މާލެ | 23 އޮކްޓޯބަރ 2019 | ބުދަ 15:59 | 4,105\nމަޖިލީހުގެ މާލިއްޔަތު ކޮމެޓީން ހޯމަ ދުވަހު ބޭއްވި ބައްދަލުވުމުގައި ޕީޖީ އާއިޝަތު ބިޝާމް އާއި ޕީޖީ އޮފީހުގެ އިސްވެރިން - ރައްޔިތުންގެ މަޖިލިސް\nއެމްއެމްޕީއާރުސީގެ ޚިޔާނާތުގެ ފައިސާ ލިބުނު ފަރާތްތަކުގެ ތެރޭގައި ރައީސް އިބްރާހީމް މުޙައްމަދު ޞާލިޙުގެ ސަރުކާރުގެ ތިން މިނިސްޓަރަކާއި މިހާރު ހިނގަމުންދާ 19 ވަނަ ރައްޔިތުންގެ މަޖިލީހުގެ ބައެއް މެމްބަރުން ހިމެނޭ ކަމަށް ބުނެ، އަދި އެ މަސައްކަތް ޙިއްސާކުރި މާލިއްޔަތު ކޮމެޓީގައިވެސް އެމްއެމްޕީއާރުސީގެ ޚިޔާނާތުގެ ފައިސާ ލިބިފައިވާ ބައެއް މެމްބަރުން ހިމެނޭ ކަމަށްބުނެ، ސިއްރުކޮށްގެން ކުރިއަށް ގެންދިޔަ މާލިއްޔަތު ކޮމެޓީގެ އެއް ބައްދަލުވުމުގައި ދެކެވުނު ބައެއް ވާހަކަތައް ލީކުވެފައިވާތީ އެމައްސަލަ ބައްލަވާނެ ކަމަށް މާލިއްޔަތު ކޮމެޓީގެ މުޤައްރިރު ކިނބިދޫ ދާއިރާގެ މެމްބަރު މުޙައްމަދު ނާޝިޒު ވިދާޅުވެއްޖެ އެވެ.\nނާޝިޒު އެގޮތަށް ވިދާޅުވީ ބުދަ ދުވަހު ބޭއްވި މާލިއްޔަތު ކޮމެޓީގެ ބައްދަލުވުމުގައި ސިއްރުކުރި ކޮމެޓީގެ ބައެއް މަޢުލޫމާތުތައް ލީކުވެ، މީޑިއާތަކުގައި ފެތުރެމުންދާތީ، އެކަމުގެ ކަންބޮޑުވުން ކޮމެޓީގެ މެމްބަރުން ޙިއްސާ ކުރެއްވުމާއި ގުޅިގެންނެވެ.\nއެ މައްސަލަ އެންމެ ފުރަތަމަ ކޮމެޓީއަށް ހުށަހެޅުއްވީ އަައްޑޫ ސިޓީ ހުޅުދޫ ދާއިރާގެ މެމްބަރު އިލްޔާސް ލަބީބެވެ. އޭނާ ވިދާޅުވީ ކޮމެޓީތައް ހިންގަންޖެހޭނީ އޮންނަ އުޞޫލުން، ކޮމެޓީއަކުން ސިއްރުކުރާ ކަމެއް، އެކޮމެޓީއަކުން އެއް ސިއްރު ހިފަހައްޓަން ޖެހޭނެ ކަމަށެވެ. އަދި ސިއްރުކޮށްފައިވާ މަޢުލޫމާތެއް ލީކުވެއްޖެ ނަމަ އެމައްސަލައެއް މަޖިލީހުގައި އެކަމަށް ކަނޑައެޅިގައިވާ ނިޒާމުގެ ތެރެއިން ބަލަންޖެހޭ ކަމަށާއި، އެހެން ނޫންނަމަ ރައްޔިތުންގެ މަޖިލީހުގެ ޙުރުމަތް ކެނޑި، ރައްޔިތުންގެ އިތުބާރު ގެއްލިދާނެ ކަމަށްވެސް އިލްޔާސް ލަބީބު ވިދާޅުވި އެވެ.\nލަބީބުގެ އެވާހަކަތަކަށް ކޮމެޓީގެ އެ ބައްދަލުވުމުގައި ބައިވެރިވެވަޑައިގެންނެވި ހުރިހާ މެމްބަރުންވެސް ތާއީދު ކުރެއްވިއެވެ.\n"މި ކޮމެޓީގެ ސިއްރު ބައްދަލުވުމެއްގެ މަޢުލޫމާތުތައް ނިކުމެގެންދިޔަ މައްސަލައާ ގުޅޭގޮތުން، މަޖިލީހުގެ ކަމާބެހޭ ކޮމެޓީތަކަށް އެމައްސަލަ ފޮނުވާނަން،" ކޮމެޓީގެ މުޤައްރިރު ނާޝިޒު ވިދާޅުވި އެވެ.\nމިހަފުތާގެ ހޯމަ ދުވަހު މާލިއްޔަތު ކޮމެޓީން ވަނީ އެމްއެމްޕީއާރުސީގެ ޚިޔާނާތުގެ މައްސަލާގައި ޕްރޮސެކިއުޓަރ ޖެނެރަލް އާއިޝަތު ބިޝާމްއާ ބައްދަލު ކުރައްވާފަ އެވެ. އެބައްދަލުވުމުގެ ވަކި ހިސާބަކުން އެމްއެމްޕީއާރުސީގެ ޚިޔާނާތުގެ ފައިސާ ލިބުނު ފަރާތްތަކުގެ ތެރޭގައި މިހާރު ހިނގަމުންދާ 19 ވަނަ ރައްޔިތުންގެ މަޖިލީހުގެ ބައެއް މެމްބަރުންނާއި މާލިއްޔަތު ކޮމެޓީގައި ވެސް އެފަދަ ބައެއް ބޭފުޅުން ހިމެނޭތީ، ކޮމެޓީ ސިއްރު ކޮށްދެއްވުމަށް ޕީޖީ ބިޝާމު އެދިލެއްވުމުގެ މަތިން އެކޮމެޓީ ކުރިއަށް ދިޔައީ ސިއްރުކޮށްގެން ނެވެ.\nނަމަވެސް ޖެހިގެން އައި އަންގާރަ ދުވަހު، ބައެއް ނޫސްތަކުގައި ޕީޖީ ބިޝާމް ކޮމެޓީއާ ޙިއްސާކުރެއްވި ބައެއް ނަންތައް ހާމަކޮށްފައި ވެއެވެ.\nދައުލަތުގެ އެންމެބޮޑު ޚިޔާނާތް ކަމަށްވާ އެމްއެމްޕީއާރުސީގެ ޚިޔާނާތުގައި ރާއްޖޭގެ 57 ފަޅުރަށަކާއި ފަޅުތަކެއް ހިމެނޭގޮތަށް ވިއްކުމަށްފަހު، 1.22 ބިލިއަން ރުފިޔާގެ ޚިޔާނާތް ވެފައި ވެއެވެ. އެއީ ނުއަގުގައި އެތަންތަން ވިއްކައިގެން ދައުލަތުން ގެއްލުނު ފައިސާ އެވެ. ރާއްޖޭގެ އިޤިތިޞާދު ދިރާސާ ކުރައްވާ ފަރާތްތަކުން ޤަބޫލު ކުރައްވާ ގޮތުގައި އެމްއެމްޕީއާރުސީގެ ޚިޔާނާތް ތިނެއް ނުވަތަ ހަތަރު ބިލިއަނަށް އަރާނެ އެވެ.\nއެމްއެމްޕީއާރުސީގެ ޚިޔާނާތަކީ ކުރީގެ ރައީސް ޢަބްދުﷲ ޔާމީނުގެ ސަރުކާރުގެ އިސްވެރިން ގުޅިގެން ދައުލަތުގެ ކަމާބެހޭ ބައެއް އިދާރާތަކާއި ބައެއް ކުންފުނިތަކާއި ގުޅިގެން ހިންގާފައިވާ ބޮޑު ޚިޔާނާތެކެވެ.\nއެމްއެމްޕީއާރުސީގެ ޚިޔާނާތާއި ގުޅިގެން އެންމެ ބޮޑަށް ތުހުމަތު ކުރެވިފައިވަނީ ރައީސް ޔާމީނުގެ މައްޗަށާއި، އެމްއެމްޕީއާރުސީގެ ޚީޔާނާތް ހިންގިއިރު، އޭރު ޓޫރިޒަމް މިނިސްޓަރުގެ މަޤާމުގައި ހުންނެވި އަޙްމަދު އަދީބުގެ އިތުރުން އެމްއެމްޕީއާރުސީގެ އޭރުގެ މެނޭޖިން ޑިރެކްޓަރ ޢަބްދުﷲ ޒިޔަތުގެ މައްޗަށެވެ.


Dharin Tharubiyyathu Kurumuge Fannu ދަރިން ތަރުބިއްޔަތު ކުރުމުގެ ފަންނު – Huvadhoo News Dharin Tharubiyyathu Kurumuge Fannu Huvadhoo News\nދަރިން ތަރުބިއްޔަތު ކުރުމުގެ ފަންނު\nހަނދާނަށް އަންނަނީ ރަށު އިސްކޫލު ގްރޭޑް ފަހެއްގައި އުޅުނު ދުވަސްވަރެވެ. ފެންވަރާ ވަޅަށް ވެއްޓި ކުޑަކުދިން މަރުވުމުގެ ހާދިޘާތަށް ހިގާލެއް ގިނަކަމުން ސަރުކާރުން ވަރަށް ހަރުކަށި ނިންމުމެއް ނިންމިއެވެ. އެއީ ކޮންމެ ގެއެއްގެ ވަޅު 03 ފޫޓަށް އުސްކުރުމެވެ. ހަމަ އެއަހަރު އެޑިއުކޭޝަން މިނިސްޓްރީންވެސް ވަރަށް ހާއްސަ ނިންމުމެއް ނިންމިއެވެ. އެއީ ކޮންމެ ނަމާދު ވަގުތެއްގައި ހުރިހާ ދަރިވަރުން ޓީޗަރަކާއި އެކު ނަމާދަށް ގެންދިއުމާއި ނަމާދު ހާޒިރީ ނެގުމެވެ. އަދި ގްރޭޑް ފަހަކުން މަތީ ގްރޭޑް ތަކުގެ އަންހެން ކުދީންގެ ޔުނީފޯމަށް ބުރުގާވެސް އިތުރު ކުރެވުނެވެ.\nދަރިންނަކީ މާތްﷲ އަޅުގަނޑުމެންނާއި ހަވާލުކުރައްވާފައިވާ އަމާނާތެކެވެ. މިއަމާނާތަށް ރައްކާތެރިވުމަކީ ވާޖިބެކެވެ. މިވާޖިބު އަދާކުރުމަށްޓަކައި ވަރަށް ބުރަ މަސްއޫލިއްޔަތު އުފުލަންޖެހެއެވެ. ޙަޤީޤަތުގައި މިބުރަ މަސްއޫލިއްޔަތަކީ، ދަރިންނަށްދެވޭ ތަޢުލީމާއި ތަރްބިއްޔަތެވެ. ތައުލީމަކީ، ތަރްބިއްޔަތާއި ވަކިކުރެވިދާނެ މާނައެއް އެކުލެވިފައިވާ އެއްޗެއް ކަމުގައިވިޔަސް ނާދިރު ފަހަރެއްގައި މެނުވީ ތައުލީމާއި ތަރުބިއްޔަތު ދަތުރުކުރާނީ ހަމައެކުއެކީގައެވެ. ތަޢުލީމަކީ އުނގެނުމާއި އުނގައްނައި ދިނުންކަން ވަރަށް ބޮޑަށް ޤަބޫލުކުރެވެއެވެ. އެހެނީ ފަތަން ދަސްކޮށް ދިނުމާއި ތީރުއުކަން ދަސްކޮށްދިނުމާއި އަސްދުއްވަން ދަސްކޮށް ދިނުމަކީ އިސްލާމް ދީނުގައި ދަރިންނަށް އުގަންނައި ދިނުމަށް އަންގަވާފައިވާ ކަންކަމެވެ.\nތަރުބިއްޔަތަށްވުރެ ތަޢުލީމަށް ބާރުއަޅައި، އެކަމަށް އަމާޒު ކުރެވިފައިވާލެއް ބޮޑުކަމުން ދަރިވަރުންނަށް ތަޢުލީމު ލިބިގަންނަން ފަސޭހައެވެ. އެހެނީ، ދަރިން ގާތުގައި މައިންބަފައިން ބުނެއުޅެނީ “ދަރިފުޅާއެވެ! ކިޔަވާށެވެ! ކިޔަވައި ނިމިގެން ކުޅުނަސް، އެހެންކަމެއް ކުރިޔަސް މައްސަލައެއްނެތެވެ.” މިފަދަ ގޮތަކަށެވެ. އަދި ހަމަ އެހެންމެ ދަރިފުޅު ސްކޫލަށް ބަރާބަރަށް ދިއުމާއި ފިލާވަޅުތަށް ބަރާބަރަށް ހަދާ ނަމަ އުޅޭ ނޫޅޭގޮތް ބަލާކަށްވެސް ބައެއް މައިންބަފައިން ބޭނުން ނުވާކަން ފާހަގަ ކުރެވެއެވެ. މިހެން ވުމުން ދަރިންގެ ތަރްބިއްޔަތަށް ކުރާނީ ކޮންކަހަލަ އަސަރު ތަކެއްކަމެއް މައިންބަފައިން ނުވިސްނައެވެ.\nތަރްބިއްޔަތަކީ ކުދިންގެ ކިބައިގައި ހަރުލައްވަން ބޭނުންވާ އަޙްލާޤީ ސިފަތަކެވެ. މިއީ ކުރިން ބުނެވުނު ފަދައިން ތަޢުލީމާއި ގުޅިފައިވާކަމެކެވެ. ގިނަފަހަރަށް ދަރިވަރުން އަމިއްލައަށް ތަރްބިޔަތު ލިބިގަނެއެވެ. ތަރްބިޔަތުގެ ބައިތައް ދަރިވަރުން ލިބިގަންނަނީ ފެންނަ ކަންތައް ތަކުންނާއި، ދެއްކޭ ނަމޫނާއިންނާއި، ލިބޭ ބައެއް މަޢުލޫމާތުގެ އަލީގައެވެ. އަދި ބައެއް ކަންކަމަށް ހާނުވައި އާދަ ކުރުވައި ގެންނެވެ. މިސާލަކަށް ގޭތެރޭގެގައި މައިންބަފައިންގެ ކިބައިން ފެންނާނެއެވެ. ކުއްޖާ ނުރުހުނަސް ކުއްޖާ ގޮވައިގެން ނަމާދުކުރަން މިސްކިތަށް ދިއުން އާދައަކަށް ހެދުމުން، ކުއްޖާގެ ކިބައިގައި އެކަން ހަރުލައެވެ. ވުމާއެކު އެހެން މާޙައުލެއްގައި ދިރިއުޅެން ޖެހުމުން ނަމަވެސް އެކުދިންގެ ކިބައިން އެފަދަ ކަންތައްތައް ފެންނާނެއެވެ. މުޖްތަމަޢުގެ ތެރެއިން ފެންނަ ކަންތައްތައް ހަމަ އެފެނުނުގޮތަކަށް ނަކަލު ކުރުމީ ވެސް ޅަޒުވާން ޖީލުގެ އާދައެކެވެ. ސްކޫލުންނާއި ޓީޗަރުންގެ ފަރާތުން ފެންނަ ކަންތައްތައް ފެނުނު ގޮތަކަށް ނަގައިގަނެއެވެ. މިއީ ޙަޤީޤަތެކެވެ.\nވީއިރު ދަރިން ހާނުވަން ޖެހެނީ ރަނގަޅު ކަންކަމަށެވެ. އެކުދިންގެ ކިބައިގާ ހަރުލައްވަން ޖެހޭނީ ރަނގަޅު އާދަތަކެވެ. ޤްރުއާނުގައި ތަރުބިޔަތުގެ ވާހަކަ އައިސްފައި އެވަނީ ކިޔެވުމާއި ވިދިގެންނެވެ.


Chris Pratt aai Anna Faris vakivaakan iulaankoffi | Mihaaru\nކްރިސް އާއި އަނާ؛ ދެ މީހުން މިހާރު ވަނީ ވަކިވެފައި.\nކްރިސް ޕްރެޓާއި އަނާ ފާރިސް އަށް އަހަރު ފަހުން ވަކިވާކަން އިއުލާންކޮށްފި\n08 އޯގަސްޓް 2017 - 05:463comments\nހޮލީވުޑްގައި ރޫޅެމުންދާ ކައިވެނީގެ ލިސްޓަށް އަނެއްކާ ވެސް ތަރިއެއް އިތުރުވެއްޖެ އެވެ. މި ފަހަރު ކައިވެނީގައި ސިއްކަ ޖެހެނީ "ޖުރަސިކް ވޯލްޑް" އާއި "ގާޑިއަންސް އޮފް ދަ ގެލެކްސީ" ގެ ބަތަލު ކްރިސް ޕްރެޓްގަ އެވެ.\nއޭނާ އާއި އަންހެނުން އަދި ބަތަލާ އަނާ ފާރިސް އަށް އަހަރު ފަހުން ވަކިވާކަން ކްރިސް ވަނީ ފޭސްބުކްގައި ރަސްމީކޮށް އިއުލާންކޮށްފަ އެވެ.\nކްރިސް އާއި އަނާގެ ނަމުގައި އާންމު ކުރި ކުރު ޕޯސްޓްގައި ބުނީ އެ ދެ މީހުން ވަކިވާކަން އިއުލާން ކުރަނީ ހިތާމައާ އެކުގައި ކަމަށެވެ. ނަމަވެސް އަށް އަހަރުވީ ކައިވެންޏަށް ދަރިއަކު ވެސް ލިބިފައި ވަނިކޮށް ދެ ތަރިން ވަކިވާން ނިންމީ ކޮން ސަބަބަކާ ހުރެ ކަމެއް ބުނެފައެއް ނުވެ އެވެ.\nކްރިސް އާއި އަނާގެ ފިރިހެން ދަރިފުޅު ޖެކް ޕްރެޓް އަށް މިހާރު ހަތަރު އަހަރެވެ.\nކައިވެނި ރޫޅުނުކަން ކްރިސް ފޭސްބުކްގައި އިއުލާންކޮށްފައި.\nބަޔާނުގައި ބުނީ ދެ މީހުން ވަކިވި ނަމަވެސް އެކުގައި ހޭދަ ކުރި ދުވަސްތައް ހަނދާން ކުރާނެ ކަމަށާއި އަދިވެސް އެކަކު އަނެކަކު ދެކެ ލޯބިވާ ކަމަށެވެ.\nކްރިސް، 38، އާއި އަނާ، 40، ކައިވެނި ކުރީ 2009 ގަ އެވެ. ކްރިސްއާ ކައިވެނި ކުރުމުގެ ކުރިން ވެސް "ސްކޭރީ މޫވީ" ގެ ބަތަލާ ވަނީ ކައިވެންޏެއްކޮށްފަ އެވެ. ބެން އިންދްރާއާ 2004 ގައި ކުރި ކައިވެނި ރޫޅުނީ އޭގެ ހަތަރު އަހަރު ފަހުން 2008 ގަ އެވެ.


ވަށްމާފުށި ގެއްލުނު ވާހަކައިން ސިފަވާ ރާއްޖޭގެ މުސްތަގުބަލް!\n13 އޮކްޓޯބަރު 2021 - 08:41 3\nކަނޑުގެ ލޮނުގަނޑު އުފުލުމުގެ ސަބަބުން ރާއްޖޭގެ ރަށްތަށް ނެތިގެން ދިޔުމުގެ ބިރު އެބަ އޮތް. -- ފޮޓޯ: އަހުމަދު އިހުސާން (އަރަކަ)\nމީގެ އަހަރުތަކެއް ކުރިން އެއީ ކ. މާފުށީގެ ރައްޔިތުންގެ "ޕިކްނިކް އައިލެންޑެވެ." އެކަމަކު މިއަދު އެއީ ގިރަމުން ގިރަމުން ގޮސް ރާއްޖޭގެ ޗާޓުން ފޮހެވިފައިވާ ރަށެކެވެ. ކުޑަކުޑަ ރީތި ވަށްމާފުށި ފަދައިން ދުނިޔޭގެ ޗާޓުން މުޅި ރާއްޖެ ނެތިދިޔުމުގެ ބިރު ދުވަހަކަށް ވުރެ ދުވަހެއް ދަނީ ބޮޑުވަމުންނެވެ.\nވިހަ ގޭސްތައް ޖައްވަށް ބޭރު ކުރުމުގެ ސަބަބުން ދުނިޔެ ހޫނުވެ، އެންމެ އުތުރާއި ދެކުނުގައިވާ ގަނޑުފެންތައް ވިރި، ކަނޑުގެ ލޮނުގަނޑު އުފުލުމުގެ ނުރައްކާ އެންމެ ބޮޑު ގައުމަކީ ރާއްޖެ އެވެ. ރާއްޖޭގެ ރަށްތަކުގެ 80 ޕަސެންޓު އޮންނަނީ ކަނޑުގެ ލޮނުގަނޑަށް ވުރެ އެންމެ މީޓަރެއް އުހުގަ އެވެ.\nމިދިޔަ އޯގަސްޓު މަހު އދ.ގެ އިންޓަގަވަމެންޓަލް ޕެނެލް އޮން ކްލައިމެޓް ޗޭންޖްގެ ވޯކިން ގްރޫޕުން (އައިޕީސީސީ) ނެރުނު މޫސުމީ ބަދަލާ ގުޅޭ ރިޕޯޓުގައި ބުނީ ވިހަ ގޭސް ބޭރު ކުރުން މިހާރުން މިހާރަށް މަދު ކުރި ނަމަވެސް ލޮނުގަނޑު އުފުލުން ނުހުއްޓޭނެ ކަމަށެވެ.\nމިހާރު ކުރިއަށް ދާ ރޭޓުގައި ދުނިޔެ ހޫނުވަމުންދާ ނަމަ ގަރުނު ނިމޭއިރު ދެ މީޓަރަށް ލޮނުގަނޑު އުފުލޭނެ އެވެ. އެހެންކަމުން، މި ގަރުނު ނިމޭއިރު، ދުނިޔޭގެ ޗާޓުން ރާއްޖެ ފޮހެވިގެން ދިޔުމުގެ ފުރުސަތު ބޮޑެވެ. އެންމެ ރަނގަޅު ހާލަތުގައި ވެސް 0.5 މީޓަރަށް ލޮނުގަނޑު އުފުލޭނެ އެވެ.\n"އަޅުގަނޑުމެން ނޫންތޯ އެންމެ ކަންބޮޑުވާނީ މި ކަންކަމުގައި. އެ ބުނާ ވަރަށް ލޮނުގަނޑު އުފުލިއްޖެޔާ އަޅުގަނޑުމެންގެ ރަށްތަކެއް ނޯންނާނެ. އެހެންވީމަ އަޅުގަނޑުމެން ހަމަ ވަރަށް ބޮޑަށް ކަންބޮޑުވާ ކަމެއް އެއީ،" ވަށްމާފުށި ގެއްލުމުގެ ހަނދާންތަކުގެ ތެރެއިން މާފުށި ކައުންސިލްގެ ރައީސް ހަސަން ސޮލާހް ވިދާޅުވި އެވެ.\n"މިހާރު އެ ރަށް ގިރާލިތާ ވެދާނެ ފުދޭ ވަރަކަށް ދުވަސް. ސުނާމީގައި ބޮޑަށް އެ ރަށް ގިރައިގެން ދިޔެއީ. ސުނާމީގެ ފަހުން ވެސް އެ ރަށް އޮތް. އެކަމަކު ގިރަމުން ގިރަމުން ދިޔައީ."\nދިޔަވަރު ހިކުމުން މާފުށިން ހިނގާލާފައި ދެވޭހާ ކައިރީގައި އޮތް ވަށްމާފުށީގެ ނިޝާނެއް މިހާރު މާ ބޮޑަށް ފެންނާކަށް ނެެތެވެ. ނަމަވެސް ރަށުގެ މަތިން ބަލާލުމުން މާފުއްޓާ އެއް ފަޅެއްގެ ތެރޭގައި ކުރިން އެހެން ރަށެއް އޮތްކަން ސާފުކޮށް ފެންނާނެ އެވެ.\n"މިހާރު ދިޔަވަރު ހިކިލީމަ ވަރަށް ކުޑަކޮށް އޮވޭ އާނުގަނޑު ފެންނަން. ވަރަށް ވަރުގަދަ އާނުގަނޑެއްގައި އެ ރަށް އޮންނާނީ. މަތިން ޑްރޯން އިން ބަލާއިރު ވެސް އެ ތަން ފާހަގަވޭ، ވަރަށް ތިލަކޮށް ރަށެއް ގޮތަށް ފެންނަން އޮންނާނެ ބަލާލީމަ. ފެންގަނޑުން އެއީ ކުރީގައި ރަށެއް އޮތް ތަނެއްކަން އިނގެން އޮންނާނެ،" އޭނާ ވިދާޅުވި އެވެ.\nގިރަމުން ގިރަމުން ގޮސް ވަށްމާފުށި ގެއްލިފައި ވާއިރު، މާފުއްޓަށް ވެސް ދިމާވާ އެންމެ ބޮޑު ތިމާވެށީގެ ގޮންޖެހުމަކީ ރަށް ގިރުމުގެ މައްސަލަ އެވެ. ފަތުރުވެރިންނަށް ހާއްސަ ބީޗާ ދިމާލުން ގިރުން ކޮންޓްރޯލް ކުރަން ފިޔަވަޅު އެޅި ފަހުން، މިހާރު ބިޔަ ރާޅުތައް ބިންދަމުން ދަނީ އޭގެ އަނެއް ފަޅިއަށެވެ.\n"ޖަލު ވަށައިގެން ގިރާތީ އަޅުގަނޑުމެންނަށް ރިޕޯޓުކޮށްފައިވޭ ޖަލުން ވެސް. ދެން އަޅުގަނޑުމެން ގޮސް ބެލިއިރު ހަމަ އެ ތަނުން ގިރާ ވަރަށް ގިރަމުންދޭ. ރަށުގެ ލޯކަލް ބީޗް އޭރިއާގައި އަޅާފައި އޮތް ހަޓެއް ވެސް ހަމަ އެއްކޮށް ގިރާލާ ހިސާބުގައި އެހުރީ،" ސޮލާހް ވިދާޅުވި އެވެ.\n"އިތުރު 25 ހެކްޓަރުގެ ރަށެއް ހިއްކާފައި އޮންނާނެ މާފުށި ކައިރިން. މިހާރު އެ ހިއްކުމާ ގުޅިގެން ކަން ނޭނގެ، ބައެއް ސަރަހައްދުތަކުން ވަރަށް ބޮޑަށް ގިރާ."\nސަރުކާރުން މާފުށި ކައިރިން ބިމެއް ހިއްކުމަށް ފަހު، ބްރިޖަކުން އެ ރަށާއި މާފުށި ގުޅާލުމުގެ ޕްރޮޖެކްޓާ ހެދި، ގިރުމުގެ މައްސަލަ ދިމާވާ ކަމަށް ބެލެވުނު ނަމަވެސް، ރައްޔިތުންގެ އެދުމުގެ މަތިން ވަށްމާފުށި ވެސް ހިއްކަން ސަރުކާރުން ވަނީ ނިންމާފަ އެވެ.\nހައްލު ހޯދަން ވަގުތު ކުޑަތަން ވަނީ!\nމޫސުމީ ބަދަލާ ގުޅޭ އދ.ގެ ސަމިޓު ކޮޕް26 އަންނަ މަހު އިނގިރޭސިވިލާތުގައި އޮންނާނެ އެވެ. އެ ބައްދަލުވުމުގެ މައިގަނޑު އަމާޒަކީ ދުނިޔެ ހޫނުވުން 1.5 ޑިގްރީ ސެލްސިއަސް އަށް ވުރެ މަތިވިޔަ ނުދީ ހިފެހެއްޓުމަށް ބޮޑެތި ގައުމުތަކުން އެއްބަސްވުމެވެ. މޫސުމީ ބަދަލާ ގުޅޭ ކަންކަމުގައި ހައްލު ހޯދަން ވަގުތު ކުޑަތަންވެފައިވާ ކަމަށް ދާދި ފަހުން އިބްރާހިމް މުހައްމަދު ސޯލިހު ވިދާޅުވި އެވެ.\n"1.5 ޑިގްރީ ސެލްސިއަސް އާއި ދެ ޑިގްރީ ސެލްސިއަސްގެ ތަފާތަކީ މަރުގެ ހުކުމެއް އައުމާއި ނައުމާ ދެމެދު ހުރި ފަރަގު،" މި މަހު އދ. ގެ އާއްމު މަޖިލީހުގައި ތަގުރީރު ކުރައްވަމުން ބޮޑެތި ގައުމުތަކަށް ދެއްވި އިންޒާރުގައި ރައީސް ސޯލިހް ވިދާޅުވި އެވެ.\nދިވެއްސަކަށް ދިރިނޫޅެވި - ދިވެހިރާއްޖެއަށް ދެމިނޯވެވުނު ދުނިޔެއަކު އެހެން ގައުމަކަށް ވަކި އޮވެވޭނެ ކަމުގެ ޔަގީންކަމެއް ނޯންނާނެ." ރައީސް ސޯލިހް\nމިދިޔަ ބުރާސްފަތި ދުވަހު ގައުމީ ދުވަހުގެ ޖަލްސާގައި ވެސް ރައީސް ދެއްކެވީ ކަނޑުގެ ލޮނުގަނޑު އުފުލުމުގެ ވާހަކަ އެވެ. އެގޮތުން ތިމާވެށީގެ ގެއްލުންތަކުން ރާއްޖެ ސަލާމަތް ކުރުމަށް، އެންމެން އެކުގައި މިހާރު މަސައްކަތް ނުފަށައިފި ނަމަ، މޫސުމީ ބަދަލުތަކުން ރާއްޖެ ސަލާމަތްކުރުމުގެ ފުރުސަތު ލިބޭ، އެންމެ ފަހު ޖީލަށްވުމަކީ އެކަށީގެންވާ ކަމެއް ކަމަށް ވިދާޅުވި އެވެ.\n"މި ޖަޒީރާތައް ނެތި، ދިވެހިރާއްޖެއެއް ނޯންނާނެ. ދިވެހިރާއްޖެ ނެތް ހިނދެއްގައި، ދިވެހިންނެއް ނުތިބޭނެ. ދިވެހިން ނެތި، ދިވެހި ގައުމިއްޔަތެއް ވެސް ނޯންނާނެ." ރައީސް ވިދާޅުވި އެވެ.\nވޯލްޑް އިކޮނޮމިކް ފޯރަމް އިން ލަފާކުރާ ގޮތުގައި 2050 ވަނަ އަހަރާ ހަމައަށް ދާއިރު، ދުނިޔޭގެ 80 ޕަސެންޓު މީހުންނަށް މޫސުމީ ބަދަލުގެ އަސަރު ކުރާނެ އެވެ. މި ގަރުނު ނިމޭއިރު ދެ މީޓަރަށް ކަނޑުގެ ލޮނުގަނޑު އުފުލޭނެ ކަމުގެ އިންޒާރު ސައިންސްވެރިން ދީފައި ވާއިރު، މިއީ ރާއްޖެ ނޭވާހޮޅިއަށް އެޅިފައިވުން ފަދަ ހާލަތެކެވެ.\nއެންވާރަމަންޓު މިނިސްޓްރީގެ ތަފާސްހިސާބު ދައްކާ ގޮތުން ރާއްޖޭގެ 90 ޕަސެންޓު ރަށްތަކަށް މިހާރު ވެސް އުދަ އެރުމުގެ މައްސަލަ ދިމާވެ، 97 ޕަސެންޓު ރަށްތަކުގެ އައްސޭރިފަށް ގިރައި، 64 ޕަސެންޓު ރަށްތަށް ވަރަށް ބޮޑަށް ގިރައިގެން ދިޔުމުގެ މައްސަލަ އޮތީ ކުރިމަތިވެފަ އެވެ.\nރާއްޖޭގެ އަމާޒަކީ 2030 ވަނަ އަހަރާ ހަމައަށް ދާއިރު ކާބަން ނިޔުޓްރަލްވުމެވެ. އޭގެ މާނައަކީ ޖައްވަށް ބޭރު ކުރާ ކާބަންޑައިއޮކްސައިޑް ގޭހާ އެއް ވަރަށް ކާބަން ނައްތާލައިގެން ބެލެންސް ކުރުމެވެ. ދުނިޔޭގެ އެހެން ގައުމުތަކުން ވެސް އެފަދަ އަމަޒުތައް ކަނޑަނާޅާ ނަމަ، ވަށްމާފުށި ގެއްލުނު ފަދައިން ރާއްޖެ ގެއްލޭކަށް މާ ގިނަ ދުވަހެއް ނެތެވެ.\nސަފާރީއެއް ސަލާމަތްކުރަން އުޅެނިކޮށް ސާޖިންގެ ފައި ބިނދިއްޖެ\nހޯމައާ ހަމައަށް ވައި ބާރުވާނެ، މިރޭ އުދަ އެރުން އެކަށީގެންވޭ\nމޫސުން ގޯސްވެ ވިލިމާލޭ ފެރީ މެދުކަނޑާލައިފި


Akshay ge umuru 54, Manushi ah 24, ''Prithviraj'' ge trailer nerumaa eku Akshay ah faadukiyun - One Online\n''ޕްރިތުވިރާޖު''ގައި އަކްޝޭ ކުމާރު އަދި މަނޫޝީ ޗިއްލަރު---\nއަކްޝޭގެ އުމުރު 54 މަނޫޝީއަށް 24 ، "ޕްރިތުވިރާޖް" ގެ ޓްރެއިލާއާ ނެރުމާއެކު އަކްޝޭއަށް ފާޑުކިޔުން\nއަކްޝޭ ކުމާރުގެ ކުރިއަށް އޮތް ފިލްމު ''ޕްރިތުވިރާޖް''ގެ ޓްރައިލާ އާއްމުކުރުމާއެކު ފާޑުކިޔުންތައް އަމާޒުވާން ފަށައިފިއެވެ.\n54 އަހަރުގެ އަކްޝޭ ކުމާރު 24 އަހަރުގެ ރީތީގެ ރާނީ، މަނޫޝީ ޗިއްލަރު އާއެކު ފެނިގެންދާ ފިލްމުގެ ޓްރައިލާ އާއްމުކުރުމާއެކު އަނެއްކާވެސް މިވަނީ ބޮލީވުޑްގައި ''އޭޖިޒަމް'' ނުވަތަ ދެ ޖިންސުގެ މެދުގައި ގެންގުޅޭ އުމުރުގެ ތަފާތުކުރުންތަކުގެ ބަހުސްތައް ފެށިފައެވެ.\nއުމުރުން މަތީ އެކްޓަރުން ޒުވާން ބަތަލާއިންނާއެކު ފިލްމު ކުޅެމުންދާތީ ފާޑުކިޔުންތައް އަބަދުވެސް އެ އިންޑަސްޓްރީ އަށް އަމާޒުވެއެވެ. އަންހެނުންނަށް އުމުރު މަތިވުމުން އިންޑަސްޓްރީގައި މަސައްކަތް ކުރުމަށް ކުރިމަތިވާ ގޮންޖެހުންތަކާ އަޅައިބަލާއިރު ފިރިހެނުންނަށް އެ މައްސަލަ ކުރިމަތި ނުވާ ކަމުގެ ޝަކުވާތައް ބައެއް ތަރިން ކޮށްފައި އެބަހުއްޓެވެ.\nސަލްމާން ހާން، އާމިރު ހާން، ޝާހްރުކް ހާން، އަޖޭ ދޭވްގަން އަދި އަކްޝޭ ކުމާރު ފަދަ ތަރިންނަކީ އުމުރުން 50 އަހަރުން މަތީގެ މީހުންނަށް ވާއިރުވެސް އެމީހުންނަށް ޒުވާން ބަތަލާއިންނާއެކު އެކްޓުކުރުމުގެ ފުރުސަތު ފަހިވެ އަންހެނުންނަށް އެފުރުސަތު ބޮލީވުޑްގައި ހަނިވެގެންދާ މައްސަލައިގައި މީގެ ކުރިން ބަތަލާ ދިޔާ މިރްޒާ އަދި ނީނާ ގުޕްތާ ފަދަ ތަރިން ވާހަކަ ދައްކާފައިވެސް އެބަހުއްޓެވެ.\nފިލްމުގެ ޓްރައިލާ އާއްމުކުރުމާއެކު މީހަކު ކޮށްފައިވާ ޓުވީޓެއް---\nޕްރިތްވިރާޖުގެ ކާސްޓަށް ފާޑުކިޔައި މީހުން ކޮށްފައިވާ ކޮމެންޓުގައި އެކަކު ބުނެފައިވަނީ އަސްލު ޕްރިތްވިރާޖު އުމުރުން 43 އަހަރުގައި މަރުވިއިރު 54 އަހަރުގެ މީހަކަށް އެ ކެރެކްޓާ ކުޅެން ދީފައިވަނީ ބޮލީވުޑްގައި ޒުވާން އެކްޓަރުން ނެތީމަ ކަމަށާއި، 24 އަހަރުގެ މަނޫޝީ އަށް އެ ރޯލު ކުޅެން ދީފައިވަނީ އެ އުމުރާ ގުޅޭ ބަތަލާއެއް އިންޑަސްޓްރީގައި ނެތީމާ ކަމަށެވެ.\n21 ޖެނުއަރީ 2022 ގައި ރިލީސްކުރާ ގޮތަށް ހަމަޖެހިފައިވާ ''ޕްރިތުވިރާޖް'' އަކީ ޔޭޝްރާޖް ޕްރޮޑަކްޝަން ވައިއާރްއެފްގެ އުފެއްދުމެކެވެ. ކާސްޓުންގެ އުމުރުގެ ފަރަގު ބޮޑުވެ މިފިލްމަށް އަމާޒުވަމުންދާ ފާޑުކިޔުންތަކުގައި ވައިއާރުއެފް އިން ''އޭޖިޒަމް'' ޕުރޮމޯޓުކުރާ ކަމަށްވެސް ބައެއް މީހުން އަންނަނީ ބުނަމުންނެވެ.\nގުޅޭ ޓެގު ބޮލީވުޑް އަކްޝޭ ކުމާރު


covid 19 ah faruvaa hoadhamun dhanikoh maasey ge kureege raees pape diouf maru vejje\nދުނިޔޭގައި ހަލުއިކަމާއެކު ފެތުރެމުން އަންނަ ކޮވިޑް19 އަށް ފަރުވާ ހޯދަމުން ދަނިކޮށް މާސޭގެ ކުރީގެ ރައީސް ޕަފޭ ޑިއުފް މަރުވެއްޖެވެ. 68 އަހަރުގެ ޑިއުފްގެ ހާލު ސީރިއަސްވެ ސެނެގޯލްގެ ހޮސްޕިޓަލެއްގައި އެޑްމިޑްކުރީ ބުދަދުވަހުއެވެ.\nރިޕޯޓްތައް ބުނާގޮތުން ޑިއުފް މަރުވެފައިވަނީ އިތުރު ފަރުވާ ހޯދުމަށް އޭނާ ފްރާންސަށް ގެންދިއުމަށް އޭނާގެ އާއިލާއިން ތައްޔާރުވަމުން ދަނިކޮށެވެ.\nޑިއުފް މާސޭގެ ރައީސްކަމަށް ހޮވުނީ 2005 ވަނަ އަހަރުއެވެ.4އަހަރުވަންދެން ރައީސްގެ ގޮތުގައި ހުރިއިރު މާސޭއިންވަނީ ލީގުތައްޓަށްވެސް ވާދަކޮށްފައެވެ. ލީގުގެ ޗެމްޕިއަންކަން ނުލިބުނު ނަމަވެސް އެޓީމްވަނީ ލީގުގެ2ވަނަ ދެފަހަރެއްގެ މަތިން ހޯދާފައެވެ.\nރައިސްކަމަށް އައުމުގެ ކުރީން ޑިއުފަކީ ނޫސްވެރިއެކެވެ. އަދި ކުޅުންތެރީންގެ އެޖެންޓެއްގެ ގޮތުގައިވެސް އޭނާވަނީ މަސައްކަތްކޮށްފައެވެ.


ފެކަލްޓީ އޮފް އެޑިއުކޭޝަންގެ މިއަހަރުގެ ”އިޖްތިމާޢީ ދަތުރު“ ކ. ގުރައިދޫ އަށް – MNUSU\nފެކަލްޓީ އޮފް އެޑިއުކޭޝަންގެ މިއަހަރުގެ ”އިޖްތިމާޢީ ދަތުރު“ ކ. ގުރައިދޫ އަށް\nފެކަލްޓީ އޮފް އެޑިއުކޭޝަންގައި ”ސޯޝިއޮލޮޖީ އޮފް އެޑިއުކޭޝަން“ މާއްދާ ކިޔަވަމުންދާ ދަރިވަރުން އިސްނަގައިގެން ”އެފް.އީ އިޖްތިމާޢީ ދަތުރު“ގެ ނަމުގައި ކ. ގުރައިދޫގައި ހުންނަ ”ޚާއްޞަ އެހީއަށް ބޭނުންވާ މީހުންގެ މަރުކަޒަ“ށް ޒިޔާރަތްކޮށްފިއެވެ. މިއީ ފެކަލްޓީ އޮފް އެޑިއުކޭޝަންގައި ”ސޯޝިއޮލޮޖީ އޮފް އެޑިއުކޭޝަން“ ކިޔަވާ ދަރިވަރުން އެ މާއްދާގައި ހިމެނޭ ބައެއްގެ ދަށުން ކުރަންޖެހޭ ކަމެއްކަމަށް އެ ދަރިވަރުންވަނީ މަޢުލޫމާތުދެއްވާފައެވެ.\n14 އޭޕްރީލް 2018ވީ ހޮނިހިރުދުވަހުގެ ހެނދުނު 06:00ގައި މާލެއިން ކ. ގުރައިދުއަށް ފުރިއިރު، މި ދަތުރުގައި ޖުމްލަ 55 ދަރިވަރުންނާއި، އެފް.އީގެ އެކަޑަމިކް ސްޓާފުންގެ ތެރެއިން ބައެއް ބޭފުޅުން އަދި އެ މާއްދާ ކިޔަވައިދެއްވާ ލެކްޗަރަރ (ފެކަލްޓީ އޮފް އެޑިއުކޭޝަންގެ ޑީން) އަލްފާޟިލާ މަރިޔަމް ފިޒާނާ ރަޝީދު ވަނީ ބައިވެރިވެވަޑައިގެންފައެވެ. މި ދަތުރުގައި ކ. ގުރައިދޫގެ ”ޚާއްޞަ އެހީއަށް ބޭނުންވާ މީހުންގެ މަރުކަޒަ“ށް، ދަތުރުގައި ބައިވެރިވި ދަރިވަރުންގެ ފަރާތުންވަނީ، ގިނަ ހަދިޔާތަކެއް ޙަވާލުކޮށްފައެވެ. އޭގެ ތެރޭގައި އަންނައުނު އަދި ބަދިގެ ސާމާނު ހިމެނޭކަމަށް މި ދަތުރުގައި ބައިވެރިވި ދަރިވަރުންވަނީ މަޢުލޫމާތު ދީފައެވެ. އަދި މި ތަކެއްޗަކީ މިވަޤުތު އެ މަރުކަޒަށް އެންމެ ބޭނުންޖެހިފައިވާ ތަކެތިކަމަށް ފާހަގަވެފައިވާ ތަކެތިކަމަށްވެސް އެ ދަރިވަރުންވަނީ މަޢުލޫމާތު ދީފައެވެ.\nމި ދަތުރުގައި ހެނދުނު 09:00ން ފަށައިގެން 04:30 އާއި ހަމައަށް ދަތުރުގެ ބައިވެރިން އެ މަރުކަޒުގައި ވަޤުތު ހޭދަކުރިއިރު، މަރުކަޒުގައި ތިބި ޚާއްޞަ އެހީއަށް ބޭނުންވާ މީހުންނާއިއެކު، ވާހަކަ ކިޔުމާއި ކުޅިވަރު ކުޅުންފަދަ ޙަރަކާތްތައް ހިންގުނުކަމަށް އެ ދަރިވަރުން ވަނީ ”އެމް.އެން.ޔޫ.އެސް.ޔޫ“ އަށް މަޢުލޫމާތު ދީފައެވެ. ދަތުރުގެ ބައިވެރިން އެނބުރި މާލެ އައުމަށް ގުރައިދޫން ފުރީ ހަވީރު 04:30 ގައެވެ. މި ދަތުރުގެ ދެކޮޅު ދަތުރުގެ ފެރީ ހަމަޖައްސާފައިވަނީ ދިވެހިރާއްޖޭގެ ޤައުމީ ޔުނިވަރސިޓީގެ ދަރިވަރުންގެ ޔޫނިއަން (އެމް.އެން.ޔޫ.އެސް.ޔޫ) އިން ކަން ފާހަގަކޮށްލެވެއެވެ.\nހަދިޔާ ޙަވާލުކުރުމުގެ ތެރެއިން\nދަތުރުގެ މަޢުލޫމާތު ދެއްވަމުން ދަތުރުގައި ބައިވެރިވި ދަރިވަރެއްކަމުގައިވާ އިބްރާހީމް ވަހީދު މަޢުލޫމާތުދެއްވި ގޮތުގައި މިދަތުރަކީ ފެކަލްޓީ އޮފް އެޑިއުކޭޝަންގެ ”ސޯޝިއޮލޮޖީ އޮފް އެޑިއުކޭޝަން“ މާއްދާ ކިޔަވާ ދަރިވަރުން ކުރާ ދަތުރެކެވެ. އަދި ދަތުރު ފެށުމުގެ ކުރިން، މި ދަތުރުގެ ސަބަބުން ޚާއްޞަ އެހީއަށް ބޭނުންވާ މީހުންނާއިބެހޭ ތަފާތު މަޢުލޫމާތު އަދި ތަޖުރިބާލިބިގެންދާނެކަމަށް އުއްމީދުކުރާ ކަމަށް، އިބްރާހީމް ވަނީ ބުނެފައެވެ.\nމި ދަތުރާއި ގުޅޭގޮތުން ”އެމް.އެން.ޔޫ.އެސް.ޔޫ“އަށް މަޢުލޫމާތުދެއްވަމުން ފެކަލްޓީ އޮފް އެޑިއުކޭޝަންގެ ޑީން އަދި ”ސޯޝިއޮލޮޖީ އޮފް އެޑިއުކޭޝަން“ މާއްދާގެ ލެކްޗަރަރ އަލްފާޟިލާ މަރިޔަމް ފިޒާނާ ރަޝީދު ވިދާޅުވިގޮތުގައި މި ޙަރަކާތުގައި އެފް.އީގެ ”ބެޗްލަރސް އޮފް ޓީޗިންގ ސެކަންޑަރީ“ގެ ބިޒްނަސް އަދި ސައިންސްގެ ޖޫން 2015 އަދި ޖަނަވަރީ 2016 ބެޗުގައި ”ސޯޝިއޮލޮޖީ އޮފް އެޑިއުކޭޝަން“ ކިޔަވާ ދަރިވަރުން ބައިވެރިވެއެވެ.\n”މި ޙަރަކާތުގެ މަޤްޞަދުގެ ތެރޭގައި މުޖްތަމަޢަށް ފައިދާކުރަނިވި ކަންކަން ކުރުން ހިމެނޭ. ޙަރަކާތުގެ ތީމް އަކީ ”އިސްރަށްވެހިންނަށް ލޯތްބާއި އަޅާލުމާއި އިޙްތިރާމް ދޭށެވެ.““\nއެމް.އެން.ޔޫ.އެސް.ޔޫއަށް މަޢުލޫމާތުދެއްވަމުން ވިދާޅުވެފައިވެއެވެ. މި ދަތުރުގެ ފެރީ ހަމަޖައްސަވައިދެއްވިކަމަށްޓަކައި އެފް.އީގެ ޑީން އަލްފާޟިލާ މަރިޔަމް ފިޒާނާ ރަޝީދުވަނީ އެމް.އެން.ޔޫ.އެސް.ޔޫ އަށް ޝުކުރު އަދާކުރައްވާފައެވެ.


10 ޖޫން 2021 - 12:10 0\nފައިރޫޒު ދިޔުމާއެކު ޝިމާނާއަށް ރޮވިއްޖެއެވެ. ދެ ލޮލުން ހިފެހެއްޓުމެއް ނެތި ކަރުނަ އޮހިގެންފިއެެވެ. އޭނާ އަވަސް އަވަހަށް ގެއާ ދިމާއަށް ހިނގައިގަތެވެ. މީހަކަށް އެ މަންޒަރު ފެނުމުގެ ކުރީން ސަލާމަތްވެވޭތޯއެވެ.\nޝިމާނާ އައިސް ގެއަށް ވަންއިރު، ސިޓިންރޫމުގައި އިޤުބާލާއި ބަދޫރާ ތިއްބެވެ. މަންމައާއި ބައްޕަ ފެނިފައި، ޝިމާާނާގެ ފިޔަވަޅަށް ހުއްޓުންއެރިއެވެ. އިޤުބާލަށް ފުރަތަމަ ވެސް ބަަލައިލެވުނީ ޝިމާނާގެ މޫނަށެވެ. މޫނުމަތީގައި ހުރި ކުލަވަރާއި ދެ ލޮލުގައި ހުރި ކަރުނައިގެ ތެތްކަން ފެނިފައި، އޭނާއަށް ފުންމައިގެން ތެދުވެވުނެވެ.\n"ކިހިނެއްވީ ދަރިފުޅާ؟ ކޮބާ ފައިރޫޒް؟"\nއިޤުބާލުގެ މި ސުވާލާއެކު ޝިމާނާގެ ބަޑި ފަޅައިގެން ހިނގައްޖެއެވެ. އޭނާއަށް ގޮސް މަންމަގެ ގައިގައި ބައްދައިގަނެވުނެވެ.\nމަންމަގެ އެ ސުވާލަށް ޝިމާނާއަކަށް ޖަވާބެއް ނުދެވުނެވެ. ހަމަ ރޮވެނީއެވެ.\n"ކިހިނެއްވީ؟ ހުއްޓާލައިފައި ވީ ގޮތެއް ބުނެބަލަ!"\n"ދަރިފުޅާ! ކިހިނެއްވީ އަނެއްކާ؟" އިޤުބާލުގެ މޭ ބާރަށް ތެޅެމުން ދެއެވެ.\n"ފައި... ފައި... ހިނގައްޖެ!"\n"އަހަރެން... ދެކެ... ރުޅި އައިސްގެން....." ގިސްލެވޭވަރުން ޝިމާނާއަށް ވާހަކަ ދެއްކޭވަރެއް ނުވެއެވެ.\n"ކޮންކަމަކާ؟ ކޮންކަމަކާ ދަރިފުޅުދެކެ ރުޅި އައީ؟" އިޤުބާލަށް އަވަސްއަވަހަށް އަހައިލެވުނެވެ. މޭމަތީގައި އަތް އަޅައިލަމުންނެވެ.\n"ނަޖާހު..... ނަޖާހު މިއަދު އައީ. އޭނަ އައިސް އުޅުނު ގޮތުން... ފައިރޫޒަށް ޝައްކުވީ. އޭނަ ބުނީ ނަޖާހުގާތުގައި އަހާނަމޯ! ހުރިހާކަމެއް... އޮޅުންފިލުވާނަމޯ. އަހަރެން ދޮގުހެދިކަން އެނގިއްޖެއްޔާ.... ކައިވެންޏެއް ނުކުރާނަމޭ ވެސް ބުނި!" ޝިމާނާއަށް އަނެއްކާ ވެސް ރޮވިއްޖެއެވެ.\n"ކައިވެންޏެއް ނުކުރާނަމޭ؟" އިޤުބާލުގެ ހިތަށް ދޮން ދަަނގަޑެއް ގޯޅައިލި ކަހަލައެވެ.\n"ކިހައި ދެރަ ގޮތެއް ތި ވީ!" ބަދޫރާގެ މޫނުމަތިން ވެސް، ހިތާމައިގެ ކުލަވަރު ފެނިގެން ދިޔައެވެ.\n"ފައިރޫޒަށް އެނގޭނެތަ އެ ނަޖާހަކު އުޅޭތަނެއް؟" އިޤުބާލުގެ އަޑާއި ރާގުން، ނުރުހުމުގެ އަސަރު ފާޅުވިއެވެ.\n"ނޭނގޭނެ! އެކަމަކު އޭނާ ބުނި ހޯދާނަމޭ! އަޅެ ދެން ކިހިނެއް ހަދާނީ ބައްޕާ؟"\nޝިމާނާގެ ސުވާލަށް، އިޤުބާލުގެ ފަރާތުން އެއްވެސް ޖަވާބެއް ނުލިބުނެވެ. އޭގެ ބަދަލުގައި ފެނުނީ، ގޭތެރޭގައި ދެކޮޅަށްދެކޮޅަށް ހިނގާންފެށި ތަނެވެ. ހާސްވެ ފިކުރުބޮޑުވެފައި ހުރެއެވެ. އިރުކޮޅަކުން އެތެރެއަށް ވަދެގެން ހިނގައްޖެއެވެ.\nއެ ރެއަށްފަހު ދެ ދުވަސް ފާއިތުވެ ދިޔައިރު، ފައިރޫޒުގެ ޚަބަރެއްވީ އެންމެ ފަހަރަކުއެވެ. އެއީ ވެސް ނަޖާހު އުޅޭތަނެއް އޮޅުންފިލުވާށެވެ. ޝިމާނާއަށް ރޮވޭވަރުން އެއްޗެއް ނުބުނެވުމުން ފައިރޫޒު ފޯނު ބޭއްވީއެވެ. އޭގެފަހުން ޝިމާނާ އެތައް ވަރަކަށް ގުޅައިފިއެވެ. އެތައް މެސެޖެއް ކޮށްފިއެވެ. ރޮއިރޮއި ދެ ލޮލުން ކަރުނަ ހުސްވަނީއެވެ. އޮފީހަކަށް ނުދެއެވެ. ކެއުމާ ދުރުވެއްޖެއެވެ. މި ހުރިހައި ކަމެއް ފެންނަނީ އިޤުބާލަށެވެ. ބަދޫރާއަށެވެ. އެ ދެމަފިރިންގެ ހިތަށް ލިބިފައިވަނީ ވަރަށް ފުން ހިތާމައެކެވެ. މި ކަން ހައްލުކުރެވޭނޭ ގޮތަކާމެދު، އިޤުބާލު ވިސްނަމުން ގެންދިޔައެވެ. ފައިރޫޒާ ގުޅާފައި ވާހަކަ ދައްކަން ވެސް ކިތަންމެ ފަހަރަކު ހިތަށް އެރިއެވެ. އެހެނަސް ކަމުގެ ބާވަތުން ފަސްޖެހެވެނީއެވެ. އެހެން ހައްލަކާމެދު ފިކުރުކުރެވެނީއެވެ.\nއިރާކޮޅުގެ ވަގުތެވެ. މަންމަ ޑޮކްޓަރަށް ދައްކާން ގޮސްފައި، ނަޖާހު އައީ، މަންމަ ކާނޭ އެއްޗެހި ވެސް ގަނެގެންނެވެ. ޑޮކްޓަރު ދިން ބޭސް ކާންފެށިފަހުން، މަންމަ މިހާރު ވަރަށް ބޮޑުތަން ރަނގަޅެވެ. އެހެންކަމުން ނަޖާހުގެ ހިތަށް ވަނީ ވަރަށް ބޮޑު ހަމަޖެހުމެއް ލިބިފައެވެ. ޝިމާނާގެ ފިކުރުތަކުން ވެސް މިހާރު އަންނަނީ ސަލާމަތް ވެވެމުންނެވެ. މިހާރު އޮތީ އެންމެ މައްސަލައެކެވެ. ޝިމާނާގެ ވާހަކަ މަންމަ މާގިނައިން ދައްކާތީ، އެ މައްސަލައެވެ. ކޮންމެ ގޮތެއް ވިޔަސް، ދެން އޭނާ ޝިމާނާގެ ގާތަށް އާދޭސްކުރާކަށް ނުދާނެއެވެ. ކުރީ ދުވަހު އެކަން ކުރެވުނީތީ މިހާރު ދެރަވެއެވެ.\n"މަންމަ ދެން ކައިގެން ބޭސް ކާ އިނގޭ! އަހަރެން މި ދަނީ އޮލިމްޕަހަށް."\n"މި ރޭ ވެސް ވަރަށް ލަހުން ދޯ ދަރިފުޅަށް އާދެވޭނީ؟"\n"އިރާދަކުރެއްވިއްޔާ ބާރަގަޑި ބައި އެހާކަންހާއިރު އަންނާނަން. ކަމެއް ބޭނުން ވެއްޖިއްޔާ ގުޅައިލާ! މަށަށް ފޯނު ނުނެގުނިއްޔާ ކަމާލަށް ގުޅައިލާ!" ކަމާލަކީ މިހާރު ނަޖާހުގެ މަންމަގެ ވެސް ރައްޓެއްސެކެވެ.\n"ދަރިފުޅާ! ނަމާދުކޮށްގެން އެއްޗެއް ކައިގެން ދާތި! އިނގޭ!" މަންމަގެ ގައިގައި ފިރުމާލާފައި ނަޖާހު ހިނގައިގަތުމުން މަންމަ ބުންޏެވެ.\n"އާނ!" ނަޖާހު ހިނިތުންވެލިއެވެ. ނަމާދުގެ ވާހަކަ ކަމާލު ދެއްކި ރެއިން ފެށިގެން، އެންމެ ނަމާދެއް ވެސް އޭނާ ވައްޓާނުލައެވެ. ސުންނަތް ނަމާދުތައް ވެސް ކުރެއެވެ. އޭގެ ފޮނި ނަތީޖާ މިހާރު ވެސް އޭނާއަށް ވަނީ ފެނިފައެވެ.\n"ތިބުނާ ދަތުރެއް ނިންމާފަ ކިހާތާކު އެ މަންޖެ މާލެ އަންނަނީ؟" އާދައިގެ މަތީން މި ރޭ ވެސް މަންމަ އެ ފެށީ، ޝިމާނާގެ ވާހަކައެވެ. އެއީ މަންމަގެ ދުލުން ދައްކާ، ނަޖާހު އެންމެ ބޮލަށް އުނދަގޫވާ ވާހަކައެވެ.\n"އަދި ނޭނގެ މަންމާ!" މަންމައަށް ދޮގުހަދައިގެން އުޅެވޭތީ ނަޖާހު ވަރަށް ކަންބޮޑުވެއެވެ. މިހާރު ނަޖާހު ބޭނުންވަނީ، މަންމައަށް ޙަޤީޤަތް ހާމަކޮށްދޭށެވެ.\n"މަންމަ ފުރަންވާއިރަށް އާދެވޭވަރު ވާނެބާ؟" މާލެ އައިއްސުރެ، ޝިމާނާ ދެކެލާހިތުން މަންމަ އިންނަނީ ކެތްތެރިކަން ކުޑަވެފައެވެ.\nނަޖާހު ނިކުތީ މަންމަގެ އެ ސުވާލަށް އެއްވެސް އެއްޗެއް ނުބުނެއެވެ. އަޑުއިވޭކަމަށް ނުހެދީއެވެ. އޮލިމްޕަހަށް ދިޔަ މަގުމަތީގައި އޭނާ ވިސްނަމުން ދިޔައީ އެ ކަމާއެވެ. މަންމަގެ އެ ސުވާލުތަކަށް ނިމުމެއް ގެންނާށެވެ. އޭނާ އެންމެ ފަހުން ނިންމީ، މަންމަ ކިތަންމެ ދެރަވިޔަސް، މާދަމާ ހުރިހައި ވާހަކައެއް މަންމައަށް ކިޔައިދީ، އެ އަނދިރިގަނޑުން މަންމަ ނެރޭށެވެ.\nއޮމްޕަހަށް މީހުން ވަންނަމުން ދިޔައިރު، އެ ހަލަބޮލި މާހައުލުގައި ޓިކެޓް ކަނޑަން ހުރީ ނަޖާހެވެ. ތަފާތު ވަސްވަހުން އެއްވަސްވެފައިވާ މާޙައުލުގައި ހުރި، ނަޖާހުގެ ތުންފަތްމަތީގައި ހުރީ ލުއިލުއި ހިނިތުންވުމެކެވެ.\nފިލްމު ފެށުމުން ސިނަމާގެ ދޮރުލައްޕާފައި، ނަޖާހު ދިޔައީ ކައުންޓަރާ ދިމާއަށެވެ.\n"މިހާރު ނަޖާހުގެ މޫނުމަތީން އަނެއްކާ ވެސް ފިރިހެނެއްގެ ސިފަ ފެންނާން ފަށައިފި." ނަޖާހު ފެނުމުން ހިނިތުންެލަމުން ކަމާލު ބުންޏެވެ.\n"ކީއްވެ ތިހެން ތިބުނީ؟" ނަޖާހު ވެސް ހިނިތުންވެލިއެވެ.\n"ފިނޑިކަން ކެނޑުނީމަ." ކަމާލު ހނިގަނޑެއް ޖަހައިލިއެވެ.\n"ނަމާދުކުރުމަކީ ކިހައި ވަރެއްގެ ނަފުސާނީ ހަމަޖެހުމެއް ލިބޭ ކަމެއްކަން މިހާރު އަހަންނަށް އެނގިއްޖެ! ދުޢާއަކީ ކިހައި ބޮޑު ފަރުވާއެއްކަން ވެސް އެނގިއްޖެ! ކަމާލު ދިން އަގުހުރި ނަސޭހަތަށް ވަރަށް ބޮޑަށް ޝުކުރިއްޔާއޭ ބުނެވޭނީ."\n"ޙަޤީޤަތުގައި ވެސް އެއަށްވުރެ ބޮޑު ފަރުވާއެއް ނޯންނާނެ! ދުނިޔެއާއި އާޚިރަތަށް ކޮށޭ ތަނަވަސް މަގެއް އެއީ. ދުވަހެއްގެ ކޮޅުން ވެސް ދެން ތިކަން ހުއްޓާނުލާތި! މަންމަ މިހާރު ކިހިނެއް؟ މިއަދު މަންމައާ ދިމައެއް ވެސް ނުވިއެއްނު!"\n"މިހާރު ދެން ވަރަށް ރަނގަޅު! މި ރޭ ޓެސްޓުތައް ދައްކާފަ މި އައީ. ބޭސްދީފަ ބުނީ ހަފުތާއެއް ފަހުން އަދި ދައްކާލާށޯ!"\n"ދެން ހުރިހައި ކަމެއް ވެސް ދާނީ ރަނގަޅަށް. ހިނގާ ދާން ސައިތަށްޓެއް ބޯލަން!"\nކަރުނައިގެ ދުނިޔެއެއްގައި ވަގުތުތައް ހޭދަކުރަމުން ގެންދާ ޝިމާނާ އޮތީ، އެއް އަތަށް ފޯނު ލައިގެން ކޮޓަރީގައެވެ. މި ވީ ދެ ދުވަހެއްގެ ތެރޭގައި، އޭނާގެ މޫނުމައްޗަށާއި ހަށިގަނޑަށް ވަނީ ވަރަށް ބޮޑެތި ބަދަލުތައް އައިސްފައެވެ. އެ މޫނުމަތީގައި ކުރިން ހުންނަ ތާޒާކަން މުޅީން ކެނޑި، ފެންދަމާލައިފައި އޮތް ބިލަމަގަކަށް ވެއްޖެއެވެ. ދެ ލޮލުގެ ވިދުން ކެނޑި، ދެ ތުންފަތް ކުރަކިވެ، ކަޅުވެއްޖެއެވެ.\n"ދަރިފުޅާ ހިނގާ ކާންދާން!" ކޮޓަރީ ދޮރު ހުޅުވާލައިފައި ބަދޫރާ ބުންޏެވެ.\n"މަންމާ! އަޅެ ފައިރޫޒް އަދިވެސް ފޯނެއް ނުނަގައޭ."\n"ދެން އެކަމާ ނުވިސްނަބަލަ! މީހުން މަރު ވެސް ވެއެއްނު! އިރާދަކުރެއްވިއްޔާ އެއަަށްވުރެ ރަނގަޅު ގޮތެއް ދަރިފުޅަށް އޮތީކަމަށް ވާނީ."\nދެ މައިން މި ކަހަލަ ވާހަަކަތަކެއްގައި ތިއްބާ، އެ ތަނަށް އިޤުބާލު އަތުވެއްޖެއެވެ. މިހާރަކަށް އައިސް އިޤުބާލު ވެސް ހުންނަނީ ވަރަށް ބޮޑު ހާސްކަމެއްގެ ތެރޭގައެވެ. އޭނާއަށް މިހާރު ކުރެވެނީ، އަތްމައްޗަށް ބޮޑު ޚަޒާނާއެއް އަރައި، އެއިން އެންމެ ޖަވާހިރެއްހައިހިސާބު ވެސް ނުނެގި އުޅެނިކޮށް، މީހަކު އައިސް އެ ޚަޒާނާ ޖަހައިގަނެގެން ގެންދިޔުމުން ކުރެވޭ ކަހަލަ، ވޭންދެނިވި އިހުސާސެކެވެ.\n"ކީކޭ ތި ކިޔަނީ؟"\n"ޝިމާނާ އެ ދައްކަނީ ފައިރޫޒުގެ ޚަބަރެއް ނުވާ ވާހަކަ."\n"މިހާރު ނަޖާހާ ފައިރޫޒާ ބައްދަލުވީތަ؟"\n"ނޭނގެ! ނަޖާހާ ދިމާވެއްޖިއްޔާ، ހުރިހައި ވާހަކައެއް ނަޖާހު ކިޔައިދޭނެ. އެހިސާބުން ދެން ނޭނގެ ވާނެ..."\nޝިމާނާ ރޯންފެށުމުން، ބަހަކުން ބަހެއް ވެސް ނުބުނެ، އިޤުބާލު ނިކުމެގެން ދިޔައީއެވެ.\nމެންދަމުން އަލިވެ ދޭއްޖަހަނީއެވެ. ނަޖާހުގެ މަންމަ އޮތީ، ފޮނިފޮނި ނިންޖެއްގެ ތެރޭގައެވެ. ރަނގަަށް ނުނިދި ދުވަސްތަކެއް ވެފައިވީ ނަމަވެސް، މިހާރު އޭނާއަށް ނިދާލެވެއެވެ. ދޭތެރެއަކުން ހޭލެވުނަސް، ނިދި ހަމަކޮށްލެވެއެވެ. ހަށިގަނޑުގައި އަޅަމުންދިޔަ ވޭނަށް ލުއިކަން ލިބޭން ފެށުމުންނެވެ.\nއޭނާއަށް ހޭލެވުނީ ދޭއްޖެހިތަނާއެވެ. ލޯ ހުޅުވައިލެވުމާއެކު، ފުރަތަމަ ވެސް ބަލައިލެވުނީ ތިރިއަށެވެ. ދަރިފުޅު ނިދާފައި އޮތްތޯއެވެ. މަންމަ އައިފަހުން ނަޖާހު ނިދަނީ، ތަށިމުށިމަތީގައި ބެޑްޝީޓެއް އަޅައިގެންނެވެ. މަންމައަށް އެނދު ދީފައެވެ.\nނަޖާހު ނެތުމުން އޭނާ ތެދުވިއެވެ. ފާޚާނާ ހުރީ ނިވާލައިފައެވެ. ގަޑިއަށް ބަލައިލިއިރު، ދެގަޑި ދިހައެއް ހިނގައިފިއެެވެ. ނަޖާހު އަދިވެސް ނުނިމެނީ ބާވައެވެ؟ އެކަމަކު މިހާރު ހާދަ ލަސްވެއްޖެއެވެ. އޭނާ ފޯނު ނަގައި ބަަލައިލިއެވެ. ނަޖާހު ގުޅާފައި އޮތްތޯއެވެ. ކަމެއް ދިމާވެގެން ލަސްވަންޏާ، އޭނާ ގުޅާފައި މަންމަގާތުގައި ބުނާނެއެވެ. އެހެންނަމަވެސް މި ރޭ ގުޅާފައެއް ވެސް ނެތެވެ. އޭނާގެ މޫނުމަތިން ކަންބޮޑުވުމުގެ އަލާމާތްތައް ފެނުނެވެ. (ނުނިމޭ)